MDN ah fiyavalhu alhan govaali council thakuge adhadhu 110 ah\nއެމްޑީއެން އިން ނެރުނު ރިޕޯޓްގައި އިސްލާމްދީނާ މާތް ރަސޫލާއަށް ވަރަށް ބޮޑަށް ފުރައްސާރަ ކޮށްފައިވާތީ އެ ރިޕޯޓް ކުށްވެރިކޮށް، އެމްޑީއެންއާ މެދު ފިޔަވަޅު އެޅުމަށް ގޮވާލި ކައުންސިލްތަކުގެ އަދަދު 110 ކަށް އަރައިފި އެވެ.\nކައުންސިލްތަކުން ނެރުނު ބަޔާންތަކުގައި ވަނީ އެމްޑީއެންގެ ރިޕޯޓް ވަރަށް ބޮޑަށް ކުށްވެރިކޮށްފަ އެވެ. އަދި އެ މައްސަލައާއި ގުޅިގެން އެ ޖަމިއްޔާއަށް ހަރުކަށި ފިޔަވަޅު އެޅުމަށާ ޖަމިއްޔާ އުވާލުމަށް ވެސް ކައުންސިލްތަކުން ވަނީ ގޮވާލާފަ އެވެ.\nހދ. ކުރިނބި ކައުންސިލްގެ އިދާރާ\nހދ. ނޭކުރެންދޫ ކައުންސިލްގެ އިދާރާ\nމ. މުލަކު ކައުންސިލްގެ އިދާރާ\nށ. ފުނަދޫ ކައުންސިލްގެ އިދާރާ\nށ. ކަނޑިތީމް ކައުންސިލްގެ އިދާރާ\nއއ. ބޮޑުފުޅަދޫ ކައުންސިލްގެ އިދާރާ\nތ. ބުރުނީ ކައުންސިލްގެ އިދާރާ\nއދ. ދަނގެތީ ކައުންސިލްގެ އިދާރާ\nއދ. މާމިގިލި ކައުންސިލްގެ އިދާރާ\nތ. ގުރައިދޫ ކައުންސިލްގެ އިދާރާ\nތ. ވިލިފުށީ ކައުންސިލްގެ އިދާރާ\nށ. ބިލެއްފަހި ކައުންސިލްގެ އިދާރާ\nނ. ފޮއްދޫ ކައުންސިލްގެ އިދާރާ\nހއ. އުތީމް ކައުންސިލްގެ އިދާރާ\nއދ. ހަންޏާމީދޫ ކައުންސިލްގެ އިދާރާ\nކ. ގާފަރު ކައުންސިލްގެ އިދާރާ\nހއ. ބާރަށް ކައުންސިލްގެ އިދާރާ\nނ. ކެނދިކުޅުދޫ ކައުންސިލްގެ އިދާރާ\nފ. ނިލަންދޫ ކައުންސިލްގެ އިދާރާ\nކ. ތުލުސްދޫ ކައުންސިލްގެ އިދާރާ\nގއ. ކަނޑުހުޅުދޫ ކައުންސިލްގެ އިދާރާ\nށ. ނަރުދޫ ކައުންސިލްގެ އިދާރާ\nގއ. ކޮލަމާފުށި ކައުންސިލްގެ އިދާރާ\nތ. މަޑިފުށި ކައުންސިލްގެ އިދާރާ\nލ. ފޮނަދޫ ކައުންސިލްގެ އިދާރާ\nގދ. ގައްދޫ ކައުންސިލްގެ އިދާރާ\nގއ. ނިލަންދޫ ކައުންސިލްގެ އިދާރާ\nނ. ހެނބަދޫ ކައުންސިލްގެ އިދާރާ\nޅ. ނައިފަރު ކައުންސިލްގެ އިދާރާ\nބ. މާޅޮސް ކައުންސިލްގެ އިދާރާ\nޅ. އޮޅުވެލިފުށި ކައުންސިލްގެ އިދާރާ\nހދ. ވައިކަރަދޫ ކައުންސިލްގެ އިދާރާ\nގއ. ވިލިގިލީ ކައުންސިލްގެ އިދާރާ\nކ. ދިއްފުށި ކައުންސިލްގެ އިދާރާ\nފ. ބިލެއްދޫ ކައުންސިލްގެ އިދާރާ\nށ. މަރޮށި ކައުންސިލްގެ އިދާރާ\nދ. ބަނޑިދޫ ކައުންސިލްގެ އިދާރާ\nލ. އިސްދޫ ކައުންސިލްގެ އިދާރާ\nށ. މިލަދޫ ކައުންސިލްގެ އިދާރާ\nދ. ކުޑަހުވަދޫ ކައުންސިލްގެ އިދާރާ\nހއ. ތަކަންދޫ ކައުންސިލްގެ އިދާރާ\nހދ. ނޮލިވަރަމްފަރު ކައުންސިލްގެ އިދާރާ\nހއ. ތުރާކުނު ކައުންސިލްގެ އިދާރާ\nހއ. މާރަންދޫ ކައުންސިލްގެ އިދާރާ\nހއ. ދިއްދޫ ކައުންސިލްގެ އިދާރާ\nށ. ފީވަކު ކައުންސިލްގެ އިދާރާ\nދ. ހުޅުދެލި ކައުންސިލްގެ އިދާރާ\nނ. ވެލިދޫ ކައުންސިލްގެ އިދާރާ\nފ. މަގޫދޫ ކައުންސިލްގެ އިދާރާ\nފ. ފީއަލި ކައުންސިލްގެ އިދާރާ\nހދ. މަކުނުދޫ ކައުންސިލްގެ އިދާރާ\nހދ. ކުމުންދޫ ކައުންސިލްގެ އިދާރާ\nބ. ފުޅަދޫ ކައުންސިލްގެ އިދާރާ\nއދ. ފެންފުށީ ކައުންސިލްގެ އިދާރާ\nނ. ޅޮހީ ކައުންސިލްގެ އިދާރާ\nވ. ފެލިދޫ ކައުންސިލްގެ އިދާރާ\nނ. މާޅެންދޫ ކައުންސިލްގެ އިދާރާ\nހއ. ފިއްލަދޫ ކައުންސިލްގެ އިދާރާ\nމީގެ އިތުރުން އައްޑޫ ސިޓީ މީދޫ ކައުންސިލަރާއި، ސ. ހުޅުދޫ ކައުންސިލަރު ވެސް ވަނީ އެމްޑީއެންގެ ރިޕޯޓް ކުށްވެރިކޮށް ބަޔާނެއް ނެރެފަ އެވެ. އަދި ރ. ހުޅުދުއްފާރުގައި ކައުންސިލުން އިންތިޒާމު ކޮށްގެން އެ ރަށުގައި ބޮޑު މުޒާހަރާއެއް ބާއްވާފައިވާއިރު ހއ. މުރައިދޫ ކައުންސިލުން ވަނީ އެމްޑީއެންއާ މެދު ފިޔަވަޅު އެޅުމަށް ގޮވާލާ ރައީސަށް ސިޓީއެއް ފޮނުވާފަ އެވެ.\nއެލްޖީއޭ މޯޑިވިއަން ޑިމޮކްރަސީ ނެޓްވޯކް ދީނަށް ފުރައްސާރަ ކުރުން\nއެމްޑީއެންއަށް ފިޔަވަޅު އަޅަން 30 ކައުންސިލަކުން ގޮވާލައިފި\nރިޕޯޓްގެ މައްސަލާގައި އުތެމައަށް ނަސޭހަތް ދީފި


Manchester United aai Chelsea Champions league ah | Mihaaru\nމެންޗެސްޓާ ޔުނައިޓެޑާއި ޗެލްސީ ޗެމްޕިއަންސް ލީގަށް\n27 ޖުލައި 2020 - 08:35 13 comments\nލަންޑަން (ޖުލައި 27) – މި ސީޒަނުގެ ޕްރިމިއާ ލީގުގެ ފަހު މެޗުތަކަށް ފަހު ރޭ، ޗެމްޕިއަން ލިވަޕޫލާއި ރަނަރަޕް މެންޗެސްޓާ ސިޓީއާ އެކު، އަންނަ ސީޒަނުގެ ޗެމްޕިއަންސް ލީގުގައި އިންގްލެންޑުން ވާދަކުރާނެ އަނެއް ދެ ޓީމަކަށް މެންޗެސްޓާ ޔުނައިޓެޑާއި ޗެލްސީ ހޮވިިއްޖެ އެވެ.\nޔުނައިޓެޑުން އެ ފުރުސަތު ހޯދީ، ގަދަ ހަތަރަކަށް ވާދަކުރަމުން އައި ލެސްޓާ ސިޓީ 2-0 އިން ބަލިކޮށް، 66 ޕޮއިންޓާ އެކު ލަނޑުގެ ތަފާތުން ތިން ވަނަ މަގާމް ކަށަވަރުކޮށްގެންނެވެ. އަދި ޗެލްސީ ޖާގަ ހޯދީ ވުލްސް 2-0 އިން ބަލިކޮށް 66 ޕޮއިންޓް ހަމަކޮށް ހަތަރު ވަނަ ހޯޯދައިގެންނެވެ.\nލެސްޓާ 62 ޕޮއިންޓާ އެކު ފަސް ވަނަ އަށް ދިއުމުން އެ ޓީމަށް ފުރުސަތު ލިބުނީ ޔުރޮޕާ ލީގުގެ ގްރޫޕް ސްޓޭޖުންނެވެ. މުޅި ސީޒަނުގައި ކަހަލަ ގޮތަކަށް ގަދަ ހަތަރެއްގެ ތެރޭ އޮވެ އަދި އަހަރު ފެށިއިރު ޔުނައިޓެޑަށް ވުރެ 14 ޕޮއިންޓް ކުރީގައި އޮވެމެ، ފަހު މެޗުން މޮޅެއް ނުލިބުމުން ގަދަ ހަތަރަކުން ކެޓުމަކީ ލެސްޓަގެ ކޯޗު ބްރެންޑަން ރޮޖާސް އަށް ބޮޑު ނާކާމިޔާބެކެވެ.\nއެއްވަރުކޮށްލައިގެން ވެސް ގަދަ ހަތަރެއް ލިބެން އޮތް ޔުނައިޓެޑް ރަށުން ބޭރުގައި ލެސްޓާ އަތުން މޮޅުވިއިރު އެ ޓީމުގެ ފުރަތަމަ ގޯލް 71 ވަނަ މިނެޓުގައި ޕެނަލްޓީއަކުން ޖެހީ ބްރުނޯ ފެނާންޑޭޒް އެވެ. އަދި ދެ ވަނަ ގޯލް އިތުރު ވަގުތުގެ ތެރޭ ޖެހީ ޖެސޭ ލިންގާޑެވެ. މިއީ މި ސީޒަނުގައި އޭނާގެ ފުރަތަމަ ގޯލެވެ.\nމެންޗެސްޓާ ޔުނައިޓެޑުގެ ބްރުނޯ ފެނާންޑޭޒް (ކ) އަތުން ބޯޅަ ހޯދަން ލެސްޓާގެ ޖޭމްސް ޖަސްޓިން މަސައްކަތްކުރަނީ. --ފޮޓޯ: އޭއެފްޕީ\nޗެލްސީ އަމިއްލަ ދަނޑުގައި ވުލްސް އަތުން މޮޅުވިއިރު ގޯލްތައް ޖަހައިދިނީ ފުރަތަމަ ހާފުގެ އިތުރު ވަގުތުގެ ތެރޭ މޭސަން މައުންޓާއި އޮލިވާ ޖިރޫ އެވެ. ޖިރޫގެ ލަނޑު ޖަހަން އެސިސްޓްކޮށްދިނީ މައުންޓެވެ.\nރޭ ކްރިސްޓަލް ޕެލަސްއާ 1-1 އިން އެއްވަރުވި ޓޮޓެންހަމް ހޮޓްސްޕާސް ހަ ވަނަ އަށް ގޮސް، 59 ޕޮއިންޓާ އެކު އެ ޓީމަށް ފުރުސަތު ލިބުނީ ޔުރޮޕާ ލީގުގެ ސެކަންޑް ކޮލިފައިން ބުރުންނެވެ. އެ އަދަދަށް ޕޮއިންޓް އެއްކޮށްގެން ލަނޑުގެ ތަފާތުން ވުލްސް ހަތް ވަނައިގައި ލީގު ނިންމާލި ނަމަވެސް އެ ޓީމަށް އަދިވެސް ޔޫރަޕުގެ ފުރުސަތު އެބައޮތެވެ.\nފުރަތަމަ ގޮތަކީ ޔުރޮޕާ ލީގު ކާމިޔާބުކޮށްގެން ޗެމްޕިއަންސް ލީގަށް ދިއުމެވެ. ދެ ވަނަ ގޮތަކީ އަންނަ ހޮނިހިރު ދުވަހު އެފްއޭ ކަޕުގެ ފައިނަލުން އާސެނަލް އަތުން ޗެލްސީ މޮޅުވުމެވެ. އެއީ ޗެލްސީން ޔޫރަޕުގެ ޖާގައެއް ކަށަވަރުކޮށްފައިވާތީވެ އެފްއޭ ކަޕް ޗެމްޕިއަނުންނަށްދޭ ޔުރޮޕާ ލީގުގެ ޖާގަ، ދެން ލިބޭނީ ހަތް ވަނަ ޓީމަށް ކަމަށްވާތީވެ އެވެ. އެކަމަކު އެ ހާލަތުގައި، ޗެލްސީގެ ގްރޫޕް ސްޓޭޖް ޖާގަ، ހަ ވަނަ ހޯދި ޓޮޓެންހަމަށް ލިބި ވުލްސް އަށް ފުރުސަތު ލިބޭނީ ކޮލިފައިން ބުރުންނެވެ.\nޕްރިމިއާ ލީގު ގަދަ ހަޔެއް:\n1 - ލިވަޕޫލް: 99 ޕޮއިންޓް\n2 - މެންޗެސްޓާ ސިޓީ: 81 ޕޮއިންޓް\n3 - މެންޗެސްޓާ ޔުނައިޓެޑް: 66 ޕޮއިންޓް\n4 - ޗެލްސީ: 66 ޕޮއިންޓް\n5 - ލެސްޓާ ސިޓީ: 62 ޕޮއިންޓް\n6 - ޓޮޓެންހަމް ހޮޓްސްޕާސް: 59 ޕޮއިންޓް\nއާސެނަލް ރޭ ވަޓްފޯޑް އަތުން 3-2 އިން މޮޅުވެ ލީގު ނިންމާލީ 56 ޕޮއިންޓާ އެކު އަށް ވަނައިގަ އެވެ. އެފްއޭ ކަޕް ޗެމްޕިއަންކަން ހޯދައިގެން އެ ޓީމަށް ޔުރޮޕާ ލީގުން ފުރުސަތު އޮންނާނެ އެވެ.\nޗެމްޕިއަން ލިވަޕޫލް ރޭ ވަނީ ނިއުކާސަލް ޔުނައިޓެޑް އަތުން 3-1 އިން މޮޅުވެފަ އެވެ. މެޗުގެ ފުރަތަމަ މިނެޓުގައި ނިއުކާސަލްގެ ޑްވައިޓް ގޭލް ލީޑު ނަގާފައިވަނިކޮށް ލިވަޕޫލް ފަހަތުން އަރައި މޮޅުވީ ވާޖިން ވެން ޑައިކާއި ޑިވޮކް އޮރީގީ އަދި ސަޑިއޯ މާނޭ ޖެހި ގޯލްތަކުންނެވެ. މި މޮޅާ އެކު ލިވަޕޫލް ވަނީ ލީގުގައި 99 ޕޮއިންޓް ހަމަކޮށްފަ އެވެ. ލިވަޕޫލަކީ 2017/2018 ގައި 100 ޕޮއިންޓް ހޯދި ސިޓީ ފިޔަވައި، އިނގިރޭސި ލީގުގެ ތާރީހުގައި އެންމެ ގިނަ ޕޮއިންޓް ހޯދި ޓީމެވެ.\nމެންޗެސްޓާ ސިޓީ ރޭ ކުޅުނު މެޗުން، ތާވަލުގެ އެންމެ ފުލަށް ގޮސް ރެލިގޭޓްވެފައިވާ ނޯވިޗް ސިޓީ އަތުން މޮޅުވީ 5-0 އިންނެވެ. ކެވިން ޑި ބްރެނާ ދެ ގޯލް ޖެހިއިރު އަނެއް ތިން ގޯލް ކާމިޔާބުކުރީ ގެބްރިއަލް ޖީސުސް އާއި ރަހީމް ސްޓާލިން އަދި ރިޔާޒް މާރޭޒެވެ. މި ގޯލްތަކާ އެކު ސިޓީ ވަނީ ލީގުގައި 102 ގޯލް ހަމަކޮށްފަ އެވެ. އަދި ރޭ ޑި ބްރޭނާ ވަނީ، އެއް ސީޒަނެއްގައި 20 ގޯލް ޖަހަން އެސިސްޓް ކޮށްދީގެން އާސެނަލްގެ ކުރީގެ ފޯވާޑް ތިއެރީ އޮންރީ ހަދާފައިވާ ރެކޯޑާ އެއްވަރުކޮށްފަ އެވެ.\nމެންޗެސްޓާ ސިޓީގެ ކެވިން ޑި ބްރޭނާ (ކ) އަށް އެ ޓީމުގެ ރަހީމް ސްޓާލިން މަރުހަބާ ކިޔަނީ. --ފޮޓޯ: އޭއެފްޕީ\nއެވަޓަން އަތުން 3-1 އިން މޮޅުވި ނަމަވެސް ބޯންމައުތު ވަނީ ތާވަލުގެ 18 ވަނަ އަށް ވެއްޓި ރެލިގޭޓްވެފަ އެވެ. ކާމިޔާބު ކޯޗު ކާލޯ އަންޗެލޮޓީގެ އެވަޓަން ލީގު ނިންމާލީ 12 ވަނައިގަ އެވެ. ރޭ ވެސްޓް ހޭމް ޔުނައިޓެޑް އަތުން އެސްޓަން ވިލާ ބަލިވި ނަމަ ވިލާ ރެލިގޭޓްވެ ބޯންމައުތު ސަލާމަތްވީހެވެ. އެކަމަކު ވެސްޓް ހޭމް އާއި ވިލާގެ މެޗު 1-1 އިން އެއްވަރުވީ އެވެ. ދެން ރެލިގޭޓްވީ ރޭ އާސެނަލް އަތުން 3-2 އިން ބަލިވެ، 19 ވަނަ އަށް ދިޔަ ވަޓްފޯޑެވެ.\nޕިއެރޭ އެމެރިކް އޯބަޔަމަންގެ ދެ ގޯލާއި ކިއެރަން ޓިއޭނީގެ ގޯލާ އެކު އާސެނަލް ރަނގަޅު ލީޑެއްގައި އޮއްވާ ވަޓްފޯޑުން ޓްރޯއީ ޑީނޭ އާއި ޑެނީ ވެލްބެކްގެ ލަނޑުން އާސެނަލް ހާސްކޮށްލި ނަމަވެސް އެ ޓީމަށް މަދުވެގެން ޕޮއިންޓެއް ހޯދޭ ގޮތެއް ވެސް ނުވި އެވެ.\nޕްރިމިއާ ލީގުގައި އެންމެ ގިނަ ގޯލް ޖަހައިގެން ރަންބޫޓު ކާމިޔާބުކުރީ 23 ގޯލާ އެކު ލެސްޓާގެ ޖެމީ ވާޑީ އެވެ. އޭނާއާ ވާދަކުރި އާސެނަލްގެ އޯބަމަޔަން އާއި ސައުތުހެމްޓަންގެ ޑެނީ އިންގްސް ޖަހާފައިވަނީ 22 ގޯލެވެ.\nއިތުރު ލިޔުންތައް އިންގްލިޝް ޕްރިމިއާ ލީގް ޗެލްސީ މެންޗެސްޓާ ޔުނައިޓެޑް


Assad Russia dhathurufulhaa gulhaaeku America haasvefi\nރައީސް އަސަދު އަދި ޕޫޓިން: އަސަދު ރަޝިޔާއަށް ވަޑައިގަތުމުން އެމެރިކާ ވަނީ ރުޅިގަދަވެފައި\nވޮޝިންޓަން (ބީބީސީ) - ސީރިޔާގެ ރައީސް ބައްޝާރުލް އަސަދު ރަޝިޔާއަށް ކުރެއްވި ދަތުރުފުޅު އެމެރިކާއިން ވަރަށް ބޮޑަށް ކުށްވެރިކޮށްފިއެވެ.\nރަޝިޔާއިން އަސަދަށް ކީ ރަތް ދޫލައިގެ މަރުހަބާ އަށް އެމެރިކާގެ ފާޑުކިޔުންތައް އަމާޒު ވިއެވެ. އެމެރިކާއިން ބުނީ އަސަދަކީ އޭނާގެ އަމިއްލަ ރައްޔިތުންނާ ދެކޮޅަށް ކެމިކަލް ހަތިޔާރު ބޭނުންކުރި ފަރާތެއް ކަމަށާއި، އެފަދަ ފަރާތަކަށް ރަޝިޔާއިން ހޫނު މަރުހަބާއެއް ކިޔުމުން ރަޝިޔާއިން ކަނޑައަޅާފައިވާ އަމާޒުތަކާ ފުށުއަރާ ކަމަށެވެ.\nއަދި އެމެރިކާއިން އަސަދުގެ މި ދަތުރުފުޅާމެދު ހައިރާން ނުވާ ކަމަށާއި އެކަމަކު ކަންބޮޑުވުމަކީ ރަޝިޔާގެ ބައިވެރިވުން ސީރިޔާގެ ހަނގުރާމައިގާ އިތުރުވެ، ސީރިޔާގެ ދާހިލީ ހަނގުރާމަ އިތުރަށް ދިގުދެމިގެން ދިޔުން ކަމަށް ވެސް އެމެރިކާ ބުނެއެވެ.\nޕުޓިންއާއި އެކު އަސަދު ބޭއްވެވި ބައްދަލުވުމުގައި ރަޝިޔާއިން ސީރިޔާގެ ހަނގުރާމައިގާ ބައިވެރިވީ ފަހުން ޓެރަރިޒަމް އިތުރަށް ފެތުރުން ހުއްޓިފައިވާ ކަމަށް ވިދާޅުވިއެވެ. ޕުޓިން ވިދާޅުވީ މައްސަލަތަކަށް ދާއިމީ ހައްލެއް ލިބޭނީ ޝާމިލުވާ ހުރިހާ ފަރާތްތަކުން ބައިވެރިވާ ސިޔާސީ މަޝްވަރާތަކެއްގެ ތެރޭން ކަމަށެވެ.\nއަސަދު ރަޝިޔާއަށް ވަޑައިގެންނެވީ ރަޝިޔާއިން ސީރިޔާގައި ހަނގުރާމަވެރިންނާ ދެކޮޅަށް ވައިގެ ހަމަލާތައް ދޭންފެށިތާ ތިން ހަފްތާ ފަހުންނެވެ. މިއީ ސީރިޔާގައި 2011 ވަނަ އަހަރު ދާހިލީ ހަނގުރާމަ ފެށުނުފަހުން ގައުމުން ބޭރަށް އަސަދު ކުރެއްވި ފުރަތަމަ ދަތުރުފުޅެވެ. ސީރިޔާގެ ހަނގުރާމައިގާ ތިން ލައްކައެއްހާ މީހުން މަރުވެފައިވެއެވެ.\nއެމެރިކާއިން ކަންބޮޑުވާ އަނެއް ކަމަކީ މެދު އިރުމަތީގައި ރަޝިޔާގެ ދައުރު ފުޅާވުމެވެ. އެމެރިކާއިން ބޭނުންވަނީ މެދު އިރުމަތީގައި ގޮތް ނިންމާ ގައުމުގެ ގޮތުގައި ދެމި އޮތުމަށެވެ. މެދު އިރުމަތީގައި އެމެރިކާގެ ކޮންޓްރޯލް ގެއްލެމުން ދާކަމަށް އެމެރިކާގެ އެތެރޭގެ ސިޔާސީ މަސްރަހުގައި ވެސް މިފަހަކަށް އައިސް އިދިކޮޅު ފަރާތްތަކުން ވާހަކަ ދައްކައެވެ. އަދި ސީރިޔާގެ މައްސަލައަށް ރަޝިޔާއާއި ނުލާ ހައްލެއް ނުހޯދޭނެކަން ރަޝިޔާއިން ގެންދަނީ ހާމަކޮށްދެމުންނެވެ.\nއެމެރިކާ ރަޝިޔާ ސީރިޔާ


Raees Solih dheenee ilmuverinnaa bahdhalu kuravvaifi - One Online\nރައީސް ސޯލިހާއި ހޯމް މިނިސްޓަރު އައްޝެއިހު އިމްރާން އަބްދުﷲ -- ވަން ފޮޓޯ: މުހައްމަދު އައުޒަމް\nރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު ރާއްޖޭގެ ދީނީ އިލްމުވެރިންނާ ބައްދަލު ކުރައްވައިފިއެެވެ.\nރައީސް އޮފީހުން ވަނީ އެކަން ކަށަވަރރު ކޮށްދީފައެވެ. ރައީސް އޮފީހުގެ ތަރުޖަމާނު އިބްރާހީމް ހޫދު "ވަން"އަށް ވިދާޅުވީ، ރައީސް ސޯލިހު ދީނީ އިލްމުވެރިންނާއި ބައްދަލުކުރައްވާފައިވާ ކަމަށާއި، އެހެންނަަމަވެސް އެ ބައްދަލުވުމުގައި ދެކެވުނު ވާހަކަތަކަކީ މީޑިއާގައި ހިއްސާ ކުރާ ވާހަކަތަކެއް ނޫން ކަމަށެވެ.\nރައީސް ސޯލިހު ދީނީ އިލްމުވެރިންނާ ބައްދަލު ކުރައްވާފައި މިވަނީ ރާއްޖޭގައި އިންސާނީ ހައްގުތަކަށް މަސައްކަތް ކުރާ މޯލްޑިވްސް ޑިމޮކްރަސީ ނެޓްވޯކް(އެމްޑީއެން)އިން ނެރުނު ރިޕޯޓެއްގައި އިސްލާމް ދީނަށާއި، ކީރިތި ރަސޫލާ (ސ.އ.ވ)އަށް ފުރައްސާރަ ކުރި ކަމުގެ މައްސަލައިގައި ދީނީ އިލްމުވެރިންތަކެއް ކަންބޮޑުވުން ފާޅު ކުރަމުން އަންނަ ދަނޑިވަޅެއްގައެވެ.\nރާއްޖޭގައި ކިޔަވައިދޭ އިސްލާމް ޓެކްސްޓް ފޮތްތަކުގެ މައްޗަށް އެކުލަވައިލި އެ ދިރާސާ ރިޕޯޓުގެ މައްސަލައިގައި ރައީސް ސޯލިހު ނެރުއްވި ބަޔާނެއްގައި ވަނީ އެ ރިޕޯޓު ބަލައިނުގަނެވޭ ކަމަށް ވިދާޅުވެފައެވެ. އަދި އެކަމުގައި ގާނޫނީ ގޮތުން އަޅަންޖެހޭ ފިޔަވަޅުތައް އަޅުއްވަމުން ގެންދަވާނެ ކަމަށްވެސް ވިދާޅުވިއެވެ.\nއެމްޑީއެންގެ ރިޕޯޓުގެ މައްސަލަ ސީރިއަސް މައްސަލައެއްގެ ގޮތުގައި ބަލަމުން އަންނަ ކަމަށް ކޮމިޝަނަރ އޮފް ޕޮލިސް މުހައްމަދު ހަމީދު ވަނީ ވިދާޅުވެފައެވެ.\nގުޅޭ ޓެގު ރައީސް އިބްރާހިމް މުހައްމަދު ސޯލިހު އިބްރާހީމް ހޫދު


Yaameen Maraalee Dheenah Furahsaara Kuraathee: Fuluhun\n9 އޯގަސްޓު 20176ކޮމެންޓް\nޔާމީން މަރާލީ ދީނަށް ފުރައްސާރަ ކުރާތީ: ފުލުހުން\nސޯޝަލް މީޑިއާ އެކްޓިވިސްޓު އަދި ޔާމީން ރަޝީދު މާރާލީ ދީނަށް ފުރައްސާރަ ކުރާ މީހުން ބަލައި ނުގަންނަ ބައެއް ކަމަށާއި ޔާމީނަކީ ދީނަށް ފުރައްސާރަ ކުރާ މީހެއް ކަމަށް އެމީހުން ގަބޫލު ކުރާ ކަމަށް ފުލުހުން ބުނެފިއެވެ.\nފުލުހުން އެހެން ބުނެފައިވަނީ މިހާރު ކުރިއަށްދާ ނޫސްވެރިންގެ ބައްދަލުވުމުގައެވެ. ފުލުހުންވަނީ ޔާމީންގެ މަރާއި ގުޅިގެން ހައްޔަރުކޮށްފައިވާ އަށް މީހުންގެ މައުލޫމާތު ފުރަތަމަ ފަހަރަށް މިއަދު އާއްމު ކޮށްފައެވެ.\nޝަމީމް ވިދާޅުވީ ޔާމީން މަރާލުމުގައި ބައިވެރިވި މީހުންނަކީ ކިޔަވައިގެން ތިބި ބައެއް ކަމަށެވެ. ނަމަވެސް އެމީހުންނަކީ ދީނީ ކަންކަމުގައި ބަސް ބުނެވޭ ވަރަށް ދީނީ ތައުލީމު ހުރި ބައެއް ނޫން ކަމަށެވެ. އަދި އެމީހުންނަކީ ރާއްޖެއިން ބޭރުގެ ބައެއް ސޮކޮލަރުންގެ ދަރުސްތައް ބަލާ ބައެއް ކަމަށް ވެސް ޝަމީމް ވިދާޅުވިއެވެ.\nޝަމީމް ވިދާޅުވީ ޔާމީން މަރާލުމުގެ ފަހަތުގައި ތިބި މީހުންގެ ތަހުގީގު ވަކި ތަހުގީގެއްގެ ގޮތުގައި ކުރަމުންދާ ކަމަށެވެ. އަދި ޔާމީން މަރާލުމުގައި ސިޔާސީ ބަޔަކު އަދި ޖަމިއްޔާ ޖަމާއަތަކުން ވެސް ބައިވެރިވެފައި ނުވާ ކަމަށެވެ. އެކަމަށް ވަކި ބަޔަކު ހިތްވަރު ދިން ކަމަށް އެނގިފައިވާ ކަމަށާއި ނަމަވެސް އެކަމަށް އެއްވެސް ބަޔަކު ފަންޑު ކުރިކަން އެނގިފައި ނުވާ ކަމަށް ވެސް ޝަމީމް ވިދާޅުވިއެވެ.\nޔާމީންގެ މަރާ ގުޅިގެން ހައްޔަރު ކުރި އަށް މީހުންގެ މައްޗަށް ދައުވާ ކުރަން ފޮނުވާފައިވާ އިރު އޭގެތެރެއިން އެކަކު ފިޔަވާ އެންމެން ތިބީ ހައްޔަރުގައެވެ. އަށް މީހުންގެ ތެރެއިން ބާކީ ހުރި މީހާ ހުރީ ގޭ ބަންދުގައެވެ.\nއެހެންވީމަ ފުލުހުން ޤަބޫލެއް ނުކުރޭ ދޯ އޭނަޔަކީ ދީނަށް ފުރައްސާރަކުރާ މީހެއްކަމަކަށް އަދި ދީނަށް ފުރައްސާރަކުރުމަކީ ކިހާވަރެއްގެ ކަމެއްކަމެއްވެސް ނޭނގެ. ފުލުހުން އަލުން ދީން ކިޔަވަން ފެންނަނީ\nނޫސްވެރިންނޭ ... ތަކުރާރުކޮށް އެބައަހާ ކީއްވެގެންހޭ .. އެންމެ ފުރަތަމަވެސް އެސުވާލާށް ޖަވާބަށް ދިނީ .. މޯޓީވް އެނގިއްޖެއޭ.. އެކަމަކު މޯޓިވް އެނގުނީ ކިހިނެތް ކަމެއް ނުބުނޭ. ފުލުހުން ދެއްކި އެއްވެސް ވާހަކައަކުން ސާބިތެއް ނުވޭ އެމީހުންނަށް އެކަން އެނގުނު ގޮތްތަކެއް.\nޔާމީން މަރާލީ އެ މީހުންކަން ޔަގީން ވަންޔާ އެމީހުނަށް އޭގެ ހައްގު އަދަބު ދޭންވީނު\nކީވެ އޭނާ ގޭބަންދުގަ ހުންނަންވީ\nސަމީމޫ ތީގެން މީހަކުއެއްބަސްވީތަ ތިހުރިހާވާހަކައެއް ތިކިޔަނީ


Veymandoo ihalun 53 Meehaku Covid Ah Fassi Vehjje - Vaguthu\nކޮވިޑް-19: އެޑްމިޓް ކޮށްފައިވާ މީހުންގެ އަދަދު މައްޗަށް، މިއީ އެންމެ ބޮޑު ބިރު - 14 ގަޑިއިރު ކުރިން\nތ. ވޭމަންޑޫ ކޮވިޑް-19 އިހަލުން މިހާތަނަށް 53 މީހަކު ފައްސި (ޕޮޒިޓިވް) ވެފައިވާ ކަމަށް އެއަތޮޅު ހޮސްޕިޓަލުން ބުނެފިއެވެ.\nއެ ހޮސްޕިޓަލުން ބުނީ، އިއްޔެ އާއި ހަމައަށް އެ އިހާއާއި ގުޅުން ހުރި 53 މީހަކު ފައްސިވެފައިވާ ކަމަށާއި އޭގެ ތެރެއިން 48 މީހަކު ވޭމަންޑޫއިން ފައްސިވެފައިވާ މީހުން ކަމަށެވެ.\nފައްސިވެފައިވާ ވޭދަނަތަކާއި ގުޅިގެން އިއްޔެގެ ނިޔަލަށް 338 މީހެއްގެ ސާމްޕަލް ނަގާފައިވާއިރު، 134 މީހަކު ނައްސިވެފައިވާ ކަމަށް ހޮސްޕިޓަލުން ބުންޏެވެ. އަދި 155 ސާމްޕަލެއްގެ ނަތީޖާ އަދި ނުލިބޭ ކަމަށް ވެސް ހޮސްޕިޓަލުން ވަނީ ބުނެފައެވެ.\nހޮސްޕިޓަލުން ބުނީ، މި ބައްޔަށް ފައްސިވެފައިވާ މީހުންގެ ތެރެއިން އެކަކަށް ފެސިލިޓީގައި އެޑްމިޓް ކޮށްގެން ފަރުވާ ދެމުން އަންނަ ކަމަށެވެ.\nކޮވިޑްގެ ވޭދަނަތަކާއި ގުޅިގެން އެއަތޮޅުގެ ހަ ރަށެއް މިވަގުތު އޮތީ މޮނިޓަރިންގައި އޮތްއިރު ވޭމަންޑޫ ކްލަސްޓާއާ ގުޅުންހުރި މީހުން ގިނަ ރަށްތަކުގައި އެބަ ތިއްބެވެ. އަދި ވޭމަންޑޫގެ 104 ގެއެއް ވެސް މިވަގުތު ވަނީ މޮނިޓަރިންގެ ހާލަތަށް ގެނެސްފައެވެ.\nތިނަދޫން އިތުރު ދެ މީހަކު ކޮވިޑަށް ފައްސިވެއްޖެ\nހުޅުމީދޫން ވަކިތަރުތީބެއް ނެތި ނެގި ގިނަ ސުންކުތަކެއް ކޮވިޑަށް ފައްސިވެއްޖެ


މާތް ﷲ ރޫމް ސޫރަތުގެ 21 ވަނަ އާޔަތުގައި ވަޙީ ކުރައްވައެވެ. ﭽوَمِنْ آيَاتِهِ أَنْ خَلَقَ لَكُم مِّنْ أَنفُسِكُمْ أَزْوَاجًا لِّتَسْكُنُوا إِلَيْهَا وَجَعَلَ بَيْنَكُم مَّوَدَّةً وَرَحْمَةً ۚ إِنَّ فِي ذَٰلِكَ لَآيَاتٍ لِّقَوْمٍ يَتَفَكَّرُونَ ﭼ الروم: ٢١ މާނައަކީ: "ތިޔަބައިމީހުން އާދަމްގެފާނުގެ ޖިންސުން ޙައްވާގެފާނުގެ ޖިންސު އުފައްދަވައި، އެދެމެދުގައި ހިތްހަމަޖެހުމަށް ރަޙްމަތާއި، ގުޅުން ލެއްވުން، އެއީ، އެކަލާންގެ ކުޅަދުންވަންތަކަމުގެ ދަލީލުތަކުގެ ތެރެއިންވާކަމެކެވެ. ހަމަކަށަވަރުން އެއީ، ވިސްނާމީހުންނަށް ހުރި ދަލީލުތަކެކެވެ.\nކައިވެންޔަކީ އިންސާނާގެ ޙަޔާތް ބާއްޖެވެރިވުމަށް މެދުވެރިވާ ކަމެކެވެ. މާތް ﷲ ރުއްސުން ލެއްވި ސަޢީދު ބިން އަބީ ވައްގާޞް ރިވާ ކުރެއްވި ޙަދީޘް އެއްގައިވެއެވެ. ކީރިތި ރަސޫލާ ޞައްލަ ﷲ އަލައިހި ވަސައްލަމަ ޙަދީޘް ކުރެއްވިއެވެ. (مِنْ سَعَادَةِ ابْنِ آدَمَ ثَلاَثَةٌ ، وَمِنْ شِقْوَةِ ابْنِ آدَمَ ثَلاَثَةٌ ، مِنْ سَعَادَةِ ابْنِ آدَمَ : الْمَرْأَةُ الصَّالِحَةُ ، وَالْمَسْكَنُ الصَّالِحُ ، وَالْمَرْكَبُ الصَّالِحُ ، وَمِنْ شِقْوَةِ ابْنِ آدَمَ : الْمَرْأَةُ السُّوءُ ، وَالْمَسْكَنُ السُّوءُ ، وَالْمَرْكَبُ السُّوءُ). މާނަ އަކީ: "އާދަމުގެ ދަރިޔާ ބާއްޖެވެރިވުމަށް މެދުވެރިވާ ތިން ކަމެއްވެއެވެ. އަދި އަބާއްޖެވެރިވުމަށް މެދުވެރިވާ ވެސް ތިން ކަމެއްވެއެވެ. ބާއްޖެވެރިވުމަށް މެދުވެރިވާ ކަންތަކުގެ ތެރޭގައި: ޞާލިޙް އަންބަކު ލިބުމާއި، އުޅޭނެ ރަގަޅު ތަނެއް ލިބުމާއި، ދުއްވާނެ ރަގަޅު ސަވާރީ އެއް ލިބުން ހިމެނެއެވެ. އާދަމުގެ ދަރިޔާ އަބާއްޖެވެރި ކުރުވާ ކަންތައްތަކުގެ ތެރޭގައި: ނުބައި އަންހެނަކާއި ޖެހުން، ދިރިއުޅެން ރަގަޅު ތަނެއް ނުލިބުން، އަދި ދުއްވާނެ ރަގަޅު ސަވާރީ އެއް ނުލިބުން ހިމެނޭ".\nކައިވެންޔަކީ ދީނުގެ ދެބައިކުޅަ އެއްބައެވެ. މާތް ﷲ ރުއްސުންލެއްވި އަނަސް ބިން މާލިކްގެ ކިބައިން ރިވާވެގެންވާ ޙަދީޘް އެއްގައި އަންނަނީ ކީރިތި ރަސޫލާ ޞައްލަ ﷲ އަލައިހި ވަސައްލަމަ ޙަދީޘް ކުރެއްވިއެވެ. (مَن رزقه الله امرأة صالحة فقد أعانه الله على شطر دينه ، فليتق الله في الشطر الثاني) މާނައަކީ: މާތް ﷲ މީހަކަށް ޞާލިޙް އަންބަކު ދެއްވައިފިނަމަ އޭނާގެ ދީނުގެ ދެބައިކުޅަ އެއްބައި ފުރިހަމަ ކުރުމުގައި އެހީތެރިވެދެއްވައިފިއެވެ. ބާކީ އޮތް ބަޔާމެދު ތިޔަބައިމީހުން މާތް ﷲ އަށް ބިރުވެތިވެ ތަގްވާވެރިވާށެވެ. އެހެން ރިވާޔަތެއްގައި އާދެއެވެ. (إذا تزوج العبد فقد استكمل نصف الدِّين فليتق الله فيما بقي) މާނައަކީ: "އަޅާ ކައިވެނި ކޮށްފިނަމަ އޭނާގެ ދީނުގެ ދެބައިކުޅަ އެއްބައި ފުރިހަމަ ވެއްޖެއެވެ. ބާކީ އޮތް ބަޔާއިމެދު މާތް ﷲ އަށް ބިރުވެތިވެ ތަގްވާވެރިވާށެވެ".\nމިޙަދީޘްގެ ދޭހަ އަކީ އަޅާ ކައިވެނި ކުރުމުން އޭނާގެ ފޮރުވިފައިވާ ގުނަވަންތައް ރައްކާތެރިކޮށްދީ އޭނާ ޢިއްފަތް ތެރި ކުރުވައެވެ. އެހެންކަމުން ނުބައިކަމުގެ އެންމެ ބޮޑު ދެދޮރު ގެ ތެރެއިން އެއްދޮރު ބަންދުވީއެވެ. ބާކީ އޮތް ދެވަނަ ދޮރާއިމެދު ސަމާލުވާށެވެ. އެއީ އިންސާނާގެ ދުލެވެ. އެހެނީ އިތުރު އެކަލޭގެފާނުގެ އެހެން ބައެއް ޙަދީޘް ތަކުން ދޭހަވާ ގޮތުގައި އިންސާނުން އެންމެ ގިނައިން ނަރަކަ އަށް ވައްދަވަނީ ފޮރުވިފައިވާ ގުނަވަންތައް ޢިއްފަތްތެރި ކަމާއިއެކު ރައްކާތެރި ނުކުރެވުމުގެ ސަބަބުންނާއި ދޫ ރައްކާތެރި ނުކުރެވުމުގެ ސަބަބުންނެވެ. އެހެންކަމުން ޙަދީޘް ކުރައްވާފައިވެއެވެ. (من يضمن لي ما بين لحييه وما بين رجليه أضمن له الجنة) މާނަ އަކީ: "ތިޔަބައިމީހުން ގެ ދެކޯދޭތެރޭގައިވާ ތަނާއި (ދޫ)، ދެފައިދޭތެރޭގައިވާތަން (ފަރްޖު) ރައްކައުތެރި ކުރާނެ ކަމުގެ ޖާމިނުކަން ދިން މީހަކަށް ސުވަރުގެ ލިބޭނެކަމުގެ ޖާމިނުކަން ތިމަންކަލޭގެފާނު ދެއްވަމެވެ".\n1. ދީންވެރި ޞާލިޙް ކުއްޖަކު އިޚްތިޔާރު ކުރަންޖެހެއެވެ. މާތް ﷲ ރުއްސުންލެއްވި އަބޫހުރައިރާގެ ކިބައިން ރިވާވެގެންވެއެވެ. ކީރިތި ރަސޫލާ ޞައްލަ ﷲ އަލައިހި ވަސައްލަމަ ޙަދީޘް ކުރެއްވިއެވެ. (تُنكَحُ المرأةُ لأربَعٍ : لِمَالِهَا وَلِحَسَبِهَا وَجَمَالِهَا وَلِدِينِهَا فَاظفَر بِذَاتِ الدِّينِ تَرِبَت يَدَاكَ) މާނަ އަކީ: "ހަތަރުކަމަކަށް އަންހެނުންނާއި ކައިވެނިކުރެވެ އެވެ. އޭނާގެ މުދާވެރިކަމާއި، ހަސަބާއިނަސަބުގެ މަތިވެރިކަމާއި، ރިވެތިކަމާއި، ދީންވެރިކަމަށެވެ. ތިޔަބައިމީހުން ދީންވެރި ކަމަށް އިސްކަންދޭށެވެ".\n2. އަންހެން ކުއްޖާގެ ރީތިކަމަށް ވެސް ކޮންމެވެސް ވަރަކަށް ބަލަންވާނެއެވެ. ރަސޫލް ޞައްލަ ﷲ އަލައިހި ވަސައްލަމް ގެ އަރިހުން އެންމެހެޔޮކަންބޮޑު އަންހެނަކީ ކޮބައިތޯ ސުވާލު ކުރެވުމުން ޙަދީޘް ކުރެއްވިއެވެ. (التِي تَسُرُّهُ إِذَا نَظَرَ إِليهَا ، وَتُطِيعُهُ إِذَا أَمَر ، وَلا تُخَالِفُهُ فِي نَفسِهَا وَلا فِي مَالِهِ بِمَا يَكرَهُ) މާނަ އަކީ: "އެންމެ ހެޔޮ އަންހެނަކީ ފިރިމީހާ އޭނާ އަށް ބަލައިލުމުން އުފާވެރިކަންލިބޭ، ކަމަކަށް އަމުރުވެވިއްޖެނަމަ ކިޔަމަންތެރިވާ، ނަފްސާއި މުދަލުން ފިރިމީހާ ނުރުހޭފަދަ ކަންތަކުން ދުރުހެލިވެގެންތިބޭ އަންހެނުންނެވެ".\nއަންހެން ކުއްޖާގެ ރީތިކަމަށް ބެލުމަކީ އިސްލާމްދީން ހުއްދަ ކުރާކަމެއްކަން ދޭހަވާ އަނެއް ދަލީލަކީ ކައިވެނީގެ ކުރިން އަންހެން ކުއްޖާއަށް ބެލުމަށް ކީރިތި ރަސޫލް ޞައްލަ ﷲ އަލައިހި ވަސައްލަމަ އިރްޝާދު ދެއްވާފައިވުމެވެ. ޙަދީޘް ކުރެއްވިއެވެ. (أنظر إليها فإنه أحرى أن يؤدم بينكما ) މާނަ އަކީ: "ކައިވެނި ކުރަން އުޅޭ އަންހެންކުއްޖާ އަށް ބަލާށެވެ، އެއީ ތިޔަ ދެމީހުންގެ ކައިވެނި ދެމިއޮތުމަށް އެޅޭ ބާރެކެވެ". ކައިވެނީގެ ކުރިން ބެލުން ހުއްދަވެގެންވަނީ ހަމަ އެކަނި އަންހެން ކުއްޖާގެ މޫނަށާއި ދެއަތްތިލަ އަށް އެކަންޔެވެ. އެހެނީ މޫނަށް ބެލުމުން ކުއްޖާގެ ރީތިކަން ރަގަޅަށް ދޭހަވެގެންދާނެއެވެ.\n3. ކައިވެނިކުރެވޭ އަންހެން ކުއްޖާގެ ހުންނަންޖެހޭ އަނެއް ޞިފަ އަކީ ގިނައިން ވިހާ ކަހަލަ ކުއްޖަކަށް ވުމެވެ. މާތް ﷲ ރުއްސުންލެއްވި މަޢުގަލް ބިން ޔަސާރު ގެ ކިބައިން ރިވާވެގެންވެއެވެ. ކީރިތި ރަސޫލާ ޞައްލަ ﷲ އަލައިހި ވަސައްލަމަ ޙަދީޘް ކުރެއްވިއެވެ. "ތިޔަބައިމީހުން ގިނައިން ވިހާކަހަލަ އަންހެނުންނާ ކައިވެނި ކުރާ ހުށިކަމެވެ. ހަމަކަށަވަރުން ތިމަންކަލޭފާނުގެ އުއްމަތުގެ މީސްތަކުން ގިނަވުމުން ފަޚުރުވެރިވަޑައިގަންނަވަމެވެ".\nކައިވެނީގެ ޙަފްލާއަކީ އިސްލާމީ ގިއުގަނޑުގެ ތެރޭގައި ބޭއްވޭ ޙަފްލާއަކަށް ވާންވާނެއެވެ. ޒަވާޖީ ޙަޔާތުގެ ބިންގާ އެޅުމުގެ އުފާ ފާޅުކުރުމުގެ ގޮތުން ބާއްވާ ޙަފްލާގައި އިސްލާމްދީން މަނާކުރާފަދަ އެއްވެސް ކަމެއް ކޮށްގެން ނުވާނެއެވެ. މިޒަމާނުގައި ކައިވެނީގެ ޙަފްލާތަކުގައި މިއޮންނަ މިއުޒިކްޝޯތަކާއި، ދެޖިންސުގެ މީހުން މަސްހުނިވެގެން ތިބުމާއި، ބޮޑެތި އިސްރާފުކުރުމާއި އެނޫންވެސް މުންކަރާތް ތަކުން މިއުފާވެރި ޙަފްލާ ކިލަނބު ކޮށްލައިގެން ނުވާނެއެވެ. މިއީ ޒަވާޖީ ޙަޔާތުގެ ބިންގަލެވެ.ޙަޔާތުގެ އެންމެ އުފާވެރި އެއް ދުވަހެވެ. ވީމާ، މިބިންގާ ސީދަލަށް އެޅޭތޯ ކުރެވެންހުރި ހުރިހާ މަސައްކަތެއް ކުރަންވާނެއެވެ. ކައްޗަށްއެޅި ބިންގާ ކެއްޗާ ހަމައަށް ދިޔަނަމަވެސް ހުންނާނީ ކަތިކޮށްނޭ ދިވެހި ހަރުބަހުގައިވެސް ބުނެއުޅޭފަދައިންނެވެ.\nކައިވެނީގެ ޢަގްދުކޮށް ދެމަފިރިން އެކަހެރިވާ ވަގުތުގައިވެސް ކީރިތި ރަސޫލާ ޞައްލަ ﷲ އަލައިހި ވަސައްލަމަ ދެއްވި އިރްޝާދާއި އެއްގޮތްވާ ގޮތުގެ މަތިން އަނބިމީހާ އަށް އޯގާތެރިވާންވާނެއެވެ. ފިރިމީހާ އިސްވެހުރެ ދެމަފިރިން ޖަމާޢަތުގައި ދެރަކްޢަތް ނަމާދެއް ކުރުމަށްފަހު އަނބިމީހާގެ ނިތްކުރީގައި ކަނާއަތް އަޅާފައި އަންނަނިވި ދުޢާ ކިޔަންވާނެއެވެ. (اللهم إني أسألك خيرها وخير ما جبلتها عليه، وأعوذ بك من شرها وشر ما جبلتها عليه). މާނައަކީ: "ހައްދަވާ ގެންގުޅުއްވާ އިލާހެވެ. މީނާގެ ކީބާގައިވާހާ ހެޔޮކަމަކާއި މީނާގެ ޠަބީޢަތުގައިވާހާ ހެޔޮކަމެއް މިއަޅާއަށް މިންވަރުކޮށްދެއްވާފާންދޭވެ. އަދި މީނާގެ ކިބައިގައިވާހާ ނުބައިކަމަކާއި މީނާގެ ޠަބީޢަތުގައި ލައްވާފައިވާހާ ނުބައިމަކުން މިއަޅާ ދުރުހެލިކޮށްދެއްވާފާންދޭވެ".\nއެޔަށްފަހު އަނބިފިރިކަމުގެ ގުޅުން ހިންގަން ފެށުމުގެ ކުރިން ވުޟޫކޮށް ރަގަޅަށް ތައްޔާރުވެ، އަނބިމީހާ އަށް އޯގާތެރިކަމާއި އެކު ލޯބިދޭންވާނެއެވެ. އަދި އަންހެނުންނަށް ވުރެ އަވަހަށް ފިރިހެނުން ގެ އެދުންވެރިކަން ދާނެ ކަން އެނގި އެކަމަށް ފިޔަވަޅު އަޅަންވާނެއެވެ. އެގޮތުން އަނބިފިރިކަމުގެ ގުޅުން ހިންގަންފެށުމުގެ ކުރިން ފާޚަނާކޮށް ވުޟޫކޮށް،އަނބިމީހާ އާއި ރަގަޅަށް ލޯބިކުރުމަށްފަހު މެނުވީ ޖިމާޢުވާން ފަށައިގެން ނުވާނެއެވެ. އަދި ޖިމާޢު ވުމުގެ ކުރިން ދުޢާ ކިޔަންވާނެއެވެ. އެދުޢާ އަކީ: (اللهم جنبنا الشيطان وجنب الشيطان ما رزقتنا) މާނައަކީ: "ހައްދަވާ ގެންގުޅުއްވާ އިލާހެވެ. އަޅަމެންގެ ކިބައިން ޝައިޠާނާ ދުރުކުރައްވަފާންދޭވެ، އަދި އަޅަމެންގެ ދަރިފަސްކޮޅުގެ ކިބައިންވެސް ޝައިޠާނާ ދުރުކުރައްވަފާންދޭވެ".\nއަނބިމީހާއަކީ ތިމާއާއި ޙަވާލުވެފައިވާ ވަރަށްވެސް ބޮޑު އަމާނާތެއްކަން ހަނދާނުގައި ބަހައްޓާށެވެ. އޭނާގެ ބައްޕަގެ ބެލުމުގެ ދަށުން ތިމާގެ ބެލުމުގެ ދަށަށް ގެނައީ ހެޔޮކޮށް ހިތުމަށް ވަޢުދުވެފައިކަން ދަންނާށެވެ. އެހެންކަމުން އިޙްސާންތެރިކަމާއި އޯގާތެރިކަމާއި އެކު ކަންތައްކޮށްދޭށެވެ. އަދި އަނބިމީހާ އަށް ދޭންޖެހޭ އެންމެހައި ޙައްގުތައް އެންމެ ފުރިހަމަގޮތުގައި ދެވޭތޯބަލާށެވެ. ދީނީގޮތުން އަނބިމީހާއަށް ބުނެދޭންހުރި ކަންތައްތައް ބުނެދޭށެވެ. ރަސޫލު ﷲ ޞައްލަ ﷲ އަލައިހި ވަސައްލަމަ ޙަދީޘް ކުރެއްވިއެވެ. (خيركم خيركم لأهله، وأنا خيركم لأهلي) މާނައަކީ: ތިޔަބައިމީހުންގެ ތެރެއިން އެންމެ ހެޔޮކަންބޮޑުމީހަކީ އެމީހެއްގެ އަހުލުވެރިންނަށް (އަނބިންނަށް) އެންމެ ހެޔޮ މީހާ އެވެ. ހަމަކަށަވަރުން ތިމަންކަލޭގެފާނީ ތިމަންކަލޭގެފާނުގެ އަހްލުންނަށް (އަނބިންނަށް) އެންމެހެޔޮމީހާ އެވެ.\nއިސްވެބަޔާން ކުރެވުނު ޙައްގުތައް އަދާކުރުމުގައި އަނބިމީހާ ފަސްޖެހިއްޖެނަމަ އޭނާއަަށް ހެޔޮގޮތުގައި މަޑުމައިތިރިކަމާއި އޯގާތެރިކަމާއި އެކު ނަޞޭޙަތްދޭންވާނެއެވެ. އަދި އޭނާ ކިޔަމަންތެރި ނުވެއްޖެނަމަ މާތް ﷲ ރުހިވޮޑިގެންނުވާ ކަންތައްތަކަކަށް އަރައިގަނެވެނީކަން ހަނދާންކޮށްދޭންވާނެއެވެ. އަދި ނުކިޔަމަންތެރިކަންމަތީ ދެމި ހުރެއްޖެނަމަ ދެން ކަންތައްވެގެން ހިނގައިދާނެ ގޮތްތައް ކިޔައިދީ ހަނދާންކޮށްދޭންވާނެއެވެ. އެކަންތަކުގެ ތެރޭގައި ފިރިމީހާ އޭނާ އަށް ކުރާ ޚަރަދު ހުއްޓަލަންޖެހިދާނެކަންވެސް ބުނެދޭންވާނެއެވެ. ނަޞޭޙަތްދީގެން ރަގަޅު ނުވެއްޖެނަމަ ތަންމަތިންވަކި ކުރާނީއެވެ. އެގޮތުންވެސް ރަގަޅު ނުވެއްޖެނަމަ އަނިޔާނުވާ ވަރަށް ޖެހުންވެސް ހުއްދަވެގެންވެއެވެ. މިގޮތުންވެސް ޙައްލަކަށް ނާދެވިއްޖެނަމަ ފިރިމީހާގެ ފަރާތުން މީހަކާއި، އަނބިމީހާގެ ފަރާތުން މީހަކު އައިސް ދެފަރާތުގެ ވާހަކަތައް އަޑުއަހާ ޙައްލެއް ހޯދޭތޯ މަސައްކަތް ކުރާނީއެވެ. މިގޮތުންވެސް ކާމިޔާބު ނުވެއްޖެނަމަ ވަރިއާއިހަމަ އަށް ދާނީ އެވެ


10 ބިލިއަން ޑޮލަރުގެ ކޮންޓްރެކްޓް މައިކްރޮސޮފްޓަށް!\nއެމެރިކާގެ ޑިފެންސް މިނިސްޓްރީގެ "ޖޮއިންޓް އެންޓަޕްރައިޒް ޑިފެންސް އިންފްރަސްޓްރަކްޗާ"، (ޖެޑައި) ކްލައުޑް ކޮންޓްރެކްޓާ ހެދި ޓެކްނޮލޮޖީ ކުންފުނިތަކުގެ މެދުގައި ބޮޑު އަރާރުމެއް އުފެދިފައި ވަނިކޮށް މައިކްރޮސޮފްޓާ އެކު ކުރިއަށް ދާން މިނިސްޓްރީން ނިންމައިފި އެވެ.\nމައިކްރޮސޮފްޓް އަދި ވޯލްމާޓް، އެމެޒޯން އާ ވާދަކުރަނީ\nކްލައުޑް ކޮމްޕިއުޓިން ދާއިރާގައި އެމެޒޯން އަށް އެންމެ ބޮޑު ވާދަވެރި އަކީ މައިކްރޮސޮފްޓެވެ. ރީޓެއިލް ވިޔަފާރީގައި އެންމެ ބޮޑު ވާދަވެރި އަކީ ވޯލްމާޓް އެވެ. މައިކްރޮސޮފްޓް އަދި ވޯލްމާޓް ގުޅިގެން މި ދެ ދާއިރާއިން އެމެޒޯންއާ ވާދަކުރުމަށްޓަކައި، ފަސް އަހަރު ދުވަހުގެ އެއްބަސްވުމެއް އެކުލަވާލައިފި އެވެ.\nއާޓިފިޝަލް އިންޓެލިޖެންސް ޑިވައިސްތައް އުފެއްދުމަށްޓަކައި، މައިކްރޮސޮފްޓް އަދި ޝޯމީ އެއްބަސްވުމެއްގައި ސޮއިކުރި ވާހަކަ އެބަ ދެކެވެ އެވެ. ބޭނުމަކީ އެޕަލް، ގޫގުލް އަދި އެމެޒޯން ބާރުގަދަކޮށްފައި އޮތް، އާޓިފިޝަލް އިންޓެލިޖެންސް "އޭއައި" މާކެޓުން ބައެއް އަތުލުމެވެ. މި ދެ ކުންފުނި ގުޅިގެން އުފައްދާ ޑިވައިސްތައް، ބަޖެޓް...


Dhariyaku jehumun vetti , mamma maruvejje\nދަރިއަކު ޖެހުމުން ވެއްޓި މަންމަ މަރުވެއްޖެ\nމަންމަ ގައިގައި ދަރިއަކު ޖަހާ މަންޒަރުގެ ވީޑިއޯގެ ސްކްރީން ޝޮޓެއް\nއިންޑިޔާގެ ދިއްލީގެ ބިންދާޕޫރުގައި 76 އަހަރު ވެފައިވާ މަންމަގެ ގައިގައި އޭނާގެ ފިރިހެން ދަރިފުޅު ޖެހުމުން އެ ވެއްޓުނު ގޮތަށް އަންހެންމީހާ މަރުވެއްޖެ އެވެ. އިއްޔެ ހިނގި މި ހާދިސާގެ މަންޒަރު އެ ހިސާބުގަނޑުގައި ހުރި ސީސީޓީވީ ކެމެރާތަކަށް އަރާފައި ވެއެވެ. އަދި މިއަދު ސޯޝަލް މީޑިއާގައި އެންމެ ބާރަށް ދައުރުވާ އެއް ވީޑީއޯއަކީ މި މަންޒަރު ފެންނަ ވީޑިއޯ އެވެ.\nމަރުވި އަންހެންމީހާ އަވްތާރު ކޯރު އާއި އޭނާގެ ދަރިފުޅު ރަންބީރު އަދި ރަންބީރުގެ އަންހެނުން މަގުމަތީގައި ތިބެގެން އަރާރުން ވަމުންދިޔަ މަންޒަރު ވެސް މި ވީޑިއޯގައި ފެނެ އެވެ.\nމި ތިން މީހުން ޒުވާބު ކުރަމުން ދިޔައީ އެ މީހުންގެ ގެޔާ ކައިރީގައި ހަދަމުންދިޔަ އިމާރާތެއްގެ ބޭރުގައި ޕާކްކޮށްފައި ހުރި ވެހިކަލް ތަކެއްގެ މައްސަލައިގަ އެވެ. ޒުވާބު ކުރަމުން ގޮސް ކުއްލިއަކަށް ފިރިހެންމީހާ އޭނާގެ މަންމަގެ މޫނުމަތީގައި ޖަހަނީ އެވެ. އޭނާ ޖެހިލެއް ބާރުކަމުން ވަގުތުން އަންހެންމީހާ ބިންމައްޗަށް ވެއްޓި އެއްވެސް ހަރަކާތެއް ނެތި އޮއްވާ ފެނެ އެވެ.\nއަދި ފިރިހެންމީހާގެ އަންހެނުން އޭނާގެ މައިދައިތަ ނެގޭތޯ މަސައްކަތް ކުރަމުން ދިޔައިރުވެސް ފިރިހެންމީހާ އަޅާ ވެސް ނުލާ ބަލަން ހުރެ އެވެ.\nއާއިލާގެ މީހުންނަށް މި ޚަބަރު ލިބިގެން އައިސް ވެއްޓިފައި އޮތް މީހާ ހޮސްޕިޓަލަށް ގެންދިޔައިރު ވެސް މަރުވެފައިވާ ކަމަށް އޭނާ ބެލި ޑޮކްޓަރުން ބުނެފައި ވެއެވެ.\nއެ ހިސާބުގަނޑުގެ ފުލުހުން އިންޑިޔާގެ ނޫހަކަށް ބުނެފައިވާ ގޮތުގައި މަރުވި އަންހެންމީހާ ފުރަތަމަ އެކަމާ ޒުވާބުކުރީ އޭނާގެ އަވަށްޓެރި އަންހެނަކާ އެވެ. މި ދެ މީހުންގެ ޒުވާބު ހޫނުވެގެން އަވަށްޓެރިއަކު ފުލުހުންނަށް ގުޅައިގެން އެތަނަށް ފުލުހުން ދިއުމުން ދެ މީހުން ޒުވާބު ހުއްޓާލި ކަމަށް ވެއެވެ.\nފަހުން އަނެއްކާ މަރުވި އަންހެންމީހާގެ ދަރިފުޅާއި އަނބިމީހާ އައިސް ހަމަ އެ މައްސަލައިގައި ޒުވާބުކުރަން ފަށައި ފިރިހެންމީހާ ރުޅިއައިސްގެން ޖެހީ އެވެ.\nމިހާރު އިންޑިޔާ ފުލުހުން ވަނީ އެ ފިރިހެންމީހާ ހައްޔަރުކޮށްފަ އެވެ.\nމަރު އިންޑިއާގެ އިންތިހާބު 2019


Mulhi raajje ah broadband internet libey package eh Dhiraagu in tha aarafu kohfi\nދިރާގުގެ އެލްޓީއީ ބްރޯޑްބޭންޑް ހިދުމަތާ ބެހޭ ގޮތުން އެ ކުންފުނީގެ މެނޭޖަރު މާކެޓިން ކޮމިއުނިކޭޝަންސް އެންޑް ޕީއާރު މުހައްމަދު މިރުޝާން ނޫސްވެރިންނަށް މައުލޫމާތުދެއްވަނީ.\nމުޅިރާއްޖެއަށް ބްރޯޑުބޭންޑު ލިބޭ އިންޓަރ ނެޓު ޕެކޭޖެއް ދިރާގުން ތަޢާރަފު ކޮށްފި\nހިތާދޫ އޮންލައިން | 14 ޑިސެންބަރ 2017\nބޭނުން އިރަކު ބޭނުންތާކު ގެއަށް އިތުރު ނަރުނުވައްދައި ހަލުވިސްޕީޑްގެ އިންޓަނެޓް ލިބޭ ދިރާގުގެ އެލްޓީއީ ބްރޯޑްބޭންޑްގެ ހިދުމަތް އާ ޕެކޭޖްތަކަކާއެކު އިރުރަށް ފުޅާކޮށްފި އެވެ.\nއެލްޓީއީ ބްރޯޑްބޭންޑް މީގެ ދޮޅު އަހަރެއް ކުރިން ދިރާގުންވަނީ އަތޮޅުތަކަށް ތައާރަފްކޮށް ނެރެފައެވެ.\nމިއަދު، ފުޅާކޮށް މި ނެރުނު ޕެކެޖް ތަކުގެ ސަބަބުން ދަތުރު މަތީގަ އުޅޭ ބޭފުޅުންނާއި ވަގުތީ ކޮށް ތަންތަނުގައި ދިރިއުޅޭ ބޭފުޅުންނަށް ފަސޭހަކަމާއެކު ރާއްޖޭގެ ކޮންމެ ތާކުންވެސް އިންޓަނެޓް ބޭނުންކުރުމުގެ ފުރުސަތު މަގުފަހިވެގެންދާނެ ކަމަށް ދިރާގުން ބުންޏެވެ.\n“މި ހިދުމަތަކީ ލޯންގް ޓާމް އިވޮލޫޝަން ނުވަތަ އެލްޓީއީގެ ޒަމާނީ ޓެކްނޮލޮޖީ ބޭނުންކޮށްގެން ކުރިން ސެޓަޕް ފުރިހަމަ ކޮށް އަދި އެކްޓިވޭޓް ކޮށްފައިވާ ރައުޓަރއެއް މެދުވެރިކޮށްދޭ ހިދުމަތެކެވެ. މިގޮތުން، މިނެޓެއް ތެރޭގައިވެސް، ކަރަންޓަށް ގުޅައި، ފަސޭހަކަމާއެކު ހަލުވި ސްޕީޑްގެ އިންޓަނެޓް ބޭނުންކުރަން ފެށޭނެ ހޯމް ބްރޯޑްބޭންޑްގެ ހިދުމަތް މިހާރު ވަނީ ރާއްޖޭގެ ހުރިހާ ކަންކޮޅުތަކަށް ފުޅާވެގެން ގޮސްފައެވެ،” ދިރާގުން ބުންޏެވެ.\nދިރާގުން ބުނި ގޮތުގައި ހޯމް ބްރޯޑްބޭންޑާއެކު މާކެޓުގައި އެންމެ އަގުހެޔޮ ރޭޓުތަކުގައި އެލްޓީއީ ބްރޯޑްބޭންޑްގެ ހިދުމަތާއެކު 10 އެމްބީޕީއެސް އާއި ހަމައަށް ސްޕީޑް ލިބޭ ތަފާތު4ޕެކޭޖެއް ވަނީ ތައާރަފުކޮށްފައެވެ.\nމީގެ ތެރޭގައި ހިމެނެނީ ބްރޯޑްބޭންޑް އެލްޓީއީ ސްޓާޓަރ ގައި 25ޖީބީ (499 ރުފިޔާ)، އެލްޓީއީ ބޭސިކް 50ޖީބީ (699 ރުފިޔާ)، އެލްޓީއީ ޕްލަސް 100ޖީބީ (999 ރުފިޔާ)، އަދި އެލްޓީއީ ޕްރިމިއަމް 160 ޖީބީ (1499 ރުފިޔާ) އެވެ.\nމިއަލަށް ތައާރަފްކުރި ޕެކޭޖްގެ ތެރެއިން 12 މަސް ދުވަހުގެ ކޮންޓްރެކްޓް ނަގާ ފަރާތްތަކަށް އެލްޓީއީ ހޯމް ބްރޯޑްބޭންޑްގެ ރައުޓާ މުޅިން ހިލޭ ލިބިގެންދާނެއެވެ. އަދި އެހެނިހެން ކޮންޓްރެކްތްގައި އުޅޭ ފަރާތްތަކަށް ރައުޓަރ ފަސޭހައިން ބައްލަވައިގަނެވޭނެ އިންތިޒާމް ދިރާގުން ހަމަޖައްސާފައިވެއެވެ.\nދިރާގުން ބުނި ގޮތުގައި ޕެކޭޖުގެ މުއްދަތުގެ ތެރޭގައި، ލިބިފައިވާ ޑޭޓާ އެލަވަންސް ހުސްވިކަމުގައި ވިއަސް، އެއްވެސް އިތުރު ޗާޖަކާއި ނުލާ، ދަށް ސްޕީޑެއްގައި ބްރޯޑްބޭންޑް އިންޓަނެޓްގެ ހިދުމަތް ބޭނުންކުރެވޭނެއެވެ ނުވަތަ5ޖީބީ އާއި 10 ޖީބީގެ އެޑް އޮން ބޫސްޓަރ އެއްވެސް ނެގޭނެއެވެ.


Ihulaastheri memberunaaeku agulabiyathu hoadhaanan: Reeko Moosa | Mihaaru\nޕީޕީއެމުން މިރޭ ބޭއްވި ޖަލްސާގައި މޫސަ ވާހަކަފުޅު ދައްކަވަނީ.---ފޮޓޯ: ނިޝާން އަލީ/މިހާރު\nއިޚުލާސްތެރި މެމްބަރުންނާއެކު އަޣުލަބިއްޔަތު ހޯދާނަން: ރީކޯ މޫސަ\n20 ފެބުރުއަރީ 2018 - 23:44 75 comments\nއިޚުލާސްތެރި މެމްބަރުންނާއެކު ރައްޔިތުން މަޖިލީހުގެ އަޣުލަބިއްޔަތު އަލުން ސަރުކާރަށް ހޯދާނެ ކަމަށް މަޖިލީހުގެ ނައިބު ރައީސް ރީކޯ މޫސާ މަނިކު މިރޭ ވިދާޅުވެއްޖެ އެވެ.\nޕީޕީއެމްގެ "ރުމާލު 2" ގައި ބޭއްވި ޖަލްސާގައި ހުޅުހެންވޭރު ދާއިރާގެ މެމްބަރު މޫސަ އެހެން ވިދާޅުވިއިރު، މިދިޔަ ހަތަރު އަހަރު މަޖިލީހުގައި އޮތް ސަރުކާރުގެ ބޮޑު އަޣުލަބިއްޔަތު ގެއްލި، ޕީޕީއެމް/އެމްޑީއޭ ކޯލިޝަންގެ މެމްބަރުންގެ އަދަދު ވަނީ 41 އަށް ދަށްވެފަ އެވެ. އެއީ، ޕީޕީއެމްގެ 36 މެމްބަރުންނާއި އެމްޑީއޭގެ ފަސް މެމްބަރުންނެވެ. ނަމަވެސް ސަރުކާރާ އިދިކޮޅު ޕާޓީތަކުގެ މެމްބަރުންގެ އަދަދު 44 އަށް އިތުރުވެ، އިދިކޮޅު ފަރާތްތަކުން މިހާރު ވަނީ މަޖިލީހުގެ އަޣުލަބިއްޔަތު ހޯދައިފަ އެވެ.\nމިރޭގެ ޖަލްސާގައި، އިދިކޮޅު އެމްޑީޕީގެ ކުރީގެ ޗެއާޕާސަން މޫސަ ވިދާޅުވީ މަޖިލީހުގެ އަޣުލަބިއްޔަތު ސަރުކާރަށް މިވަގުތަށް ނެތް ނަމަވެސް އެއީ މައްސަލައެއް ނޫން ކަމަށެވެ. އެކަމަކު އެމަނިކުފާނު ވިދާޅުވި ގޮތުގައި، ކުރިމަގުގައި އެ އަޣުލަބިއްޔަތު ސަރުކާރުން ހޯދާނެ އެވެ.\n"...އަޣުލަބިއްޔަތު ހޯދާނަން. އަޅުގަނޑުމެން އަޣުލަބިއްޔަތު ހޯދަން ބޭނުމީ އިޚުލާސްތެރި މެމްބަރުންނާ އެކީގައި. އަޅުގަނޑުމެން ބޭނުމެއް ނޫން ދެފުށަށް ކެނޑޭ މެމްބަރުންނާ އެކީގައި އަޣުލަބިއްޔަތު ހޯދާކަށް،" ޖޯޝާއި ފޯރީގައި ވާހަކަފުޅު ދައްކަވަމުން މޫސަ ވިދާޅުވި އެވެ.\nމިރޭގެ ޖަލްސާގައި، ޕީޕީއެމްގެ ޕާލަމެންޓްރީ ގުރޫޕުގެ ލީޑަރު އަހުމަދު ނިހާން ވިދާޅުވީ ސަރުކާރަށް މަޖިލީހުގެ އަޣުލަބިއްޔަތު ނުގެއްލޭ ކަމަށާއި މިއަދުގެ ޖަލްސާ އިން އެކަން ސާފުވި ކަމަށެވެ.\nމިރޭގެ ޖަލްސާގައި ނިހާން ވާހަކަ ދައްކަވަނީ.--- ފޮޓޯ: ހުސެއިން ވަހީދު/މިހާރު\n"ދެ ފެނު އެޅިފައި ތިބި 12 މެމްބަރަކާއި ގާސިމް ގެންގުޅޭ ހަތް މެމްބަރުންނާއި އޭނާގެ ގެއްލިފައިވާ ގޮނޑި އާއި ފާރިސްގެ ގޮނޑިއަކުން އަދި އަޅުގަނޑުމެންނަކަށް މެޖޯރިޓީއެއް ނުގެއްލޭނެ،" ނިހާން ވިދާޅުވި އެވެ.\nމިދިޔަ އަހަރުގެ ޖުލައި 11 ގައި ޕީޕީއެމާ ގުޅިވަޑައިގެންނެވި މޫސަ ވިދާޅުވީ، މަޖިލީހުގައި އެމްޑީޕީގެ 21 މެމްބަރުން ތިއްބަވައިގެން، އެ ޕާޓީގެ ޕާލަމެންޓްރީ ގުރޫޕުގައި އެމަނިކުފާނު ކުރިން މަސައްކަތްޕުޅު ކުރެއްވި ކަމަށެވެ. އަދި މައިނޯރިޓީއާއެކު ރައްޔިތުންގެ މަޖިލީހުގައި މަސައްކަތް ކުރެވޭނެ ކަން ފާހަގަ ކުރައްވަމުން މޫސަ ވިދާޅުވީ ރައީސް އަބްދުﷲ ޔާމީންގެ އަރިހުގައި ހުންނަވަނީ "ހެވިފައި" ކަމަށެވެ.\nކުއްލި ނުރައްކަލުގެ ހާލަތާ ގުޅޭ ކަންކަން ފާސްކުރުމަށް މިއަދު ބޭއްވި، މަޖިލީހުގެ ޚާއްސަ ޖަލްސާ އަށް އަލިއަޅުވާލައި މޫސަ ވިދާޅުވީ ވޯޓުލުމަށް ވަޑައިނުގަންނަވައި، ވޯޓަށް ޗެލެންޖު ނުކުރެވޭނެ ކަމަށެވެ. މަޖިލީހުގައި ވޯޓެއް ނަގާ ވަގުތު މެމްބަރުން މަޖިލީހުގެ ތަޅުމުގައި ތިއްބަވަން ޖެހޭނެ ކަމަށާއި މެމްބަރުން ވަޑައިނުގަތުމުގެ ސަބަބުން ރައްޔިތުންގެ ހައްގު ގެއްލޭ ކަމަށް މޫސަ ވިދާޅުވި އެވެ.\nދައުރުގެ ބޭރުން މިއަދު ހަވީރު ބޭއްވި ޚާއްސަ ޖަލްސާ އަށް އިދިކޮޅު މެމްބަރުން ވަޑައެއް ނުގަންނަވަ އެވެ.\nއިތުރު ލިޔުންތައް ރައްޔިތުންގެ މަޖިލިސް އިދިކޮޅު ފަރާތްތައް މެމްބަރު މޫސާ މަނިކު (ރީކޯ) ޕީޕީއެމް މެމްބަރު އަހުމަދު ނިހާން ރައީސް އަބްދުﷲ ޔާމީން\nދެ މަހަށް ފަހު މަޖިލީހުގެ ޖަލްސާތައް ފަށަނީ


Dho?! Dhivehi dhe zuvaaneh ge kandu adeege kaiveni: Huvafen hageegathakah\nދިވެހި ދެ ޒުވާނެއްގެ ކަނޑުއަޑީގެ ކައިވެނި: ހުވަފެން ހަގީގަތަކަށް\nކައިވެނީގެ ހެދުމުގައި ތިބި ދެ ޒުވާނުން، އެއް ނަންބަރު ފާލަމުގައި އޮތް ދޯންޏަކަށް އެރި އެވެ. އަލަތު ކައިވެނީގެ ޖޯޑާއި އާއިލާގެ މެމްބަރުން އަދި ރައްޓެހިން ދެން މިސްރާބު ޖެހީ، މާލޭގެ ހުޅަނގު ފަރާތުގައި އަޅާފައި އޮންނަ ވޭލް ސަބްމެރިންއާ ދިމާއަށެވެ. ކައިވެނިކުރުން ވެސް އަދި ކައިވެނީގެ ފޮޓޯތައް ވެސް ނެގުން އޮތީ ކަނޑު އަޑީގަ އެވެ.\nމުހައްމަދު މަފްޒުލް މައުރޫފާއި ރާނިޔާ އަޝްރަފް މުހައްމަދު ރަޝާދުގެ ކައިވެނި ކަނޑު އަޑީގައި ކުރުމަކީ، ދެ ޒުވާނުންގެ މެދުގައި ލޯބި އުފެދުނީއްސުރެ ދެކެމުން އައި ހުވަފެނެކެވެ. ދެ މީހުންގެ ވެސް ވަރަށް ބޮޑު ޝައުގުވެރިކަމެއް ކަނޑު އަޑީގެ މަންޒަރުތަކާ ވަނީ ގުޅިފަ އެވެ.\nއެ ހުވަފެން ހަގީގަތަކަށް ހަދަން އިއްޔެ ވޭލް ސަބްމެރިންގެ ޕްލެޓްފޯމަށް ދިޔަ އިރު މުޅި ތަން އޮތީ ޒީނަތްތެރިކޮށްފަ އެވެ. އާއިލާ އާއި ގާތް ރައްޓެހިންނާ އެކު ފުރަތަމަ އޮތީ ސެލްފީ އާއި ފޮޓޯ ނެގުމެވެ.\nދެން ފެނުނީ ރާނިޔާގެ އަތުގައި ހިފާލައިގެން ހުރެ މަޒްފުލް ގޮސް ސަބްމެރީން އަށް އެރި މަންޒަރެވެ. އާއިލާ އާއި ގާތް ރަހުމަތްތެރިން ވެސް އެރި އެވެ. ކުޑައިރުކޮޅެއްގެ ތެރޭ ސަބްމެރީން އޭގެ ދަތުރު ފަށާ ގުދުރަތީ ރީތި އަދި ހިތްގައިމު މަންޒަރެއްގެ ތެރެއަށް "ގެނބިގެން" ދިޔައީ އެވެ.\nކައިވެނީގެ މަޖިލިސް ގާޒީ ފެއްޓެވީ ކަނޑު އަޑީގަ އެވެ. މިއީ ކަނޑު އަޑީގައި ދިވެހިންގެ ބަޔަކު ކުރި ދެ ވަނަ ކައިވެންޏެވެ.\nކައިވެންޏަށް ފަަހު ސަބްމެރިން މައްޗަށް އެރިއިރު ޕްލެޓްފޯމް އެއްވަސްކޮށްލާފައި އޮތީ ބޮނޑިބަތާއި ކުޅިމަހުގެ މީރު ވަހުންނެވެ.\nމި ދެ ޒުވާނުން ވެސް ޑައިވްކުރެ އެވެ. މަފްޒުލް އަކީ ރާއްޖޭގެ އެންމެ ފުރަތަމަ ޑައިވަރުންގެ ތެރޭގައި ހިމެނޭ މަޝްހޫރު ޑައިވަރު ހަސަން މަނިކު (ލަކުޑިބޯ)އާ ތިމާގެ ޒުވާނެކެވެ. އޭނާ މަސައްކަތްކުރަމުން އަންނަނީ ވެސް ލަކުޑިބޯގެ ޑައިވިން ސެންޓަރު މަލްޓިމެރިން ސާވިސްގަ އެވެ.\n"ދެ މީހުން ވެސް ޑައިވް ކުރާތީ އައިސްފައި އިން ހިޔާލެއް މިއީ ވަރަށް ކުރިން ފެށިގެން. ދެން ހުރިހާ ކަމެއް ވެސް މިދިޔައީ އެކްސްޕެކްޓް ކުރި ވަރަށް ވުރެ ވެސް ފުރިހަމަކޮށް،" ކައިވެންޏަށް ފަހު ދިން އިންޓަވިއުއެއްގައި މަފްޒުލް ބުންޏެވެ.\nކައިވެނީގެ ފޮޓޯތައް ނަގަން ރާނިޔާ މޫދަށް ފައިބަނީ. -- ފޮޓޯ: ހުސެން ވަހީދު\n"ދެން އަނެއްކާ ދެ މީހުންގެ ޕްރޮފެޝަން އެކައްޗަކަށް ވެފައި ބޭނުންވީ އެހެން މީހުން ނުކުރާ ތަފާތު ގޮތަކަށް ކުރަން."\nސަބްމެރިން ތެރޭގައި ކައިވެނިކުރުމަކީ ހަފުލާގެ އެއް ބަ އެވެ. އަނެއް ބަޔަކީ ކަނޑު އަޑީގައި ދެމަފިރިންގެ ފޮޓޯ ނެގުމެވެ. ލަކުޑިބޯ އާއި އޭނާގެ ޓީމު އޭރު ވަނީ އެކަމަށް ތައްޔާރުވެފަ އެވެ. މަފްޒުލް އާއި ރާނިޔާ އަށް ހާއްސަކޮށްފައި އޮކްސިޖަން ދެ ފުޅި އޮތީ މަލުން ޒީނަތްތެރިކޮށްފަ އެވެ.\nވެޑިން ޑްރެސްއާ އެކު ދެ ޒުވާނުން ކަނޑަށް ފޭބީ ކައިވެނީގެ ކޭކާ ވެސް އެކުގަ އެވެ. ދެ މީހުން އެކަކު އަނެކަކު އަތުގައި އަނގޮޓި އެޅީ ވެސް ކަނޑު އަޑީގައި ސަބްމެރީންގެ މަތީގަ އެވެ. އެ ފޮޓޯ ނެގުމުގައި ދެ ޒުވާނުން ކަނޑުގެ އަޑީގައި ގާތްގަނޑަކަށް 45 ވަރަކަށް މިނެޓު ހޭދަކުރި އެވެ.\nކަނޑުއަޑީގައި އިއްޔެ ކައިވެނިކުރި މަފްޒުލް އަދި ރާނިޔާ. -- ފޮޓޯ: ހުސެން ވަހީދު\nކަނޑު އަޑީގައި އެންމެ ފުރަތަމަ ދެ ދިވެއްސަކު ކުރި ކައިވެނީގެ މަންޒަރުތައް ވެސް ނެގީ، އިއްޔެ ވެސް އެކަމުގައި އުޅުނު ޓީމެވެ. އެފަހަރު ކައިވެނިކުރީ ލަކުޑިބޯގެ ދޮށީ އަންހެން ދަރިފުޅެވެ. މިފަހަރު އޭނާ ފުރިހަމަ މިކޮށްދިނީ އޭނާގެ ތިމާގެ ކުއްޖެއް ކަމަށްވާ މަފްޒުލް އާއި ރާނިޔާގެ ހުވަފެނެވެ.


Gaza Alun Maraamaathu kurumah Misru Ge Ehee Fonuvaifi - Vaguthu\nއަދިވެސް އެންމެ ގޯސްހާލަތުގައި ޔޫރަޕް - 16 ގަޑިއިރު ކުރިން\nޣައްޒާ އަލުން މަރާމާތު ކުރުމަށް މިސްރުގެ އެހީ ފޮނުވައިފި\n4 މަސް ކުރިން ( ޖޫން 5, 2021 )\nއިސްރާއީލުން ފަލަސްދީނަށް ދިން ހަމަލާތަކުގައި ފަލަސްދީނުގެ އިމާރާތްތައް ވެއްޓި އެތައް ބަޔަކު މަގުމަތިވެފައިވާތީ އެކަންކަމުން އަރައިގަތުމަށް މިސްރުން ޣައްޒާ އަށް އެހީތެރިވުމަށް އިމާރާތް ކުރާ ސާމާނާއި މީހުން ފޮނުވައިފިއެވެ.\nއިޖިޕްޝަން ސްޓޭޓް ޓީވީ އިން ބުނާގޮތުގައި މިސްރުން ޣައްޒާ އަށް ފޮނުވި ތަކެތީގެ ތެރޭގައި ބުލްޑޯޒާސް، ކެރޭނު، ޓްރަކްތައްވެސް ހިމެނެއެވެ. މިތަކެތި ޣައްޒާ އަށް ފޮނުވާފައި ވަނީ ބޯޑަރު ހުރަސްކޮށެވެ.\nފަލަސްތީނުގެ ބޯޑަރު ބަލަހައްޓާ އޮފިޝަލުން ބުނާގޮތުގައި މިހާތަނަށް 50 އަށްވުރެ ގިނަ މިސްރުގެ ވެހިކަލް ފަލަސްތީނަށް ވަދެފައި ވެއެވެ.\nމިސްރުގައި އިމާރާތް ކުރުމުގެ ދާއިރާގައި ހިމެނޭ މީހަކު ބުނީ ފަލަސްތީނު އާރާސްތު ކުރުމުގައި ބައިވެރިވުމަށް ހުރިހާ މުސްލިމުންނާއި ހުރިހާ މިސްރުމީހުންވެސް ބޭނުންވާ ކަމަށެވެ.\nއެގާރަ ދުވަސްވަންދެން ހަމާސް އާއި އިސްރާއީލާ ދެމެދު ހިނގި ހަނގުރާމައިގައި ޔަހޫދީންގެ ހަމަލާތަކުގައި ފަލަސްތީނުގެ 250 އަށްވުރެ ގިނަ މީހުން މީހުން ވަނީ މަރުވެފައެވެ. އަދި ޣައްޒާ އިން ފޮނުވި ރޮކެޓްތަކުން އިސްރާއީލުގެ 13 މީހަކު ވަނީ މަރުވެފައެވެ.\nއިސްރާއީލުން ޣައްޒާ އަށް 100 އަށްވުރެ ގިނަ ރޮކެޓު ހަމަލާ ދީފައިވާ އިރު ޣައްޒާގެ މީހުން ދިރިއުޅޭ އެތައް އިމާރާތަކަށް އެ ހަމަލާތައް ވަނީ އަމާޒުވެފައެވެ. އަދި ކުޑަކުދިންނާއި އަންހެނުން ހިމެނޭ ގޮތަށް އެތައް ބަޔަކު ވަނީ ހަމަލާތަކުގައި މަރުވެފައެވެ.\nޣައްޒާގެ ހައުސިން މިނިސްޓްރީން ބުނެފައިވާ ގޮތުގައި އިސްރާއީލުގެ ހަމަލާތަކުގައި ޣައްޒާގެ 1،500 އެއްހާ ހައުސިން ޔުނިޓް ހަލާކުވެފައި ވެއެވެ. އަދި އިތުރު 1،500 ހައުސިން ޔުނިޓަށް ވަނީ ގެއްލުންތައް ލިބިފައެވެ. މިނިސްޓްރީން ބުނީ ޣައްޒާ އަށް ލިބިފައިވާ ގެއްލުންތަކުން އަރައިގަތުމަށް 150 މިލިއަން ޑޮލަރު ބޭނުންވާނެ ކަމަށެވެ.\n”އެލެކްސްއެންޑާ ދަ ގްރޭޓް“ ގެ މަހާނަ ހޯދައިފި\nޣައްޒާގައި %97 ފެން ތަޣައްޔަރުވެ، ފެނުގެ އަގު އުފުލެނީ\nރާއްޖޭގެ ކޮވިޑް ވެކްސިން ސެޓްފިކެޓް މިސްރުގައި ޤަބޫލުކުރާނެ: މިޞްރު ސަފީރު\nޖޫން 5, 2021 12:34\nތިވެސް އިޒްރޭލުން ކުޅޭ ގޭމެއް.. އަނެއްކާވެސް ތިގެތަށް ހަދަންދެން ތިބޭނެ ޙަމަލާނުދީ ގެހަދައި މީހުން ރަގަޅަށް ދިރިއުޅެން ފަށާއިރަށް ބޮންއަޅާ ގެ ބިމާހަމަކޮއްލާނެ.. ގެ ހަދަން ބޭނުންކުރާ ހުރިހާ ސާމާނެއްވެސް އިޒްރޭލުން ގަންނަންވެސް ޖެހެނީ.. ހުރިހާ ފައިދާއެއް އިޒްރޭލަށް.. އެވަރުންވެސް މުސްލިމް ޤައުމްތަށް ހިނިއައިއްސަ...\nޖޫން 5, 2021 12:35\nޙަމަ ތިތަންތަން އަޅާއިރަށް އެނެތްކާ ފުނޑުފުނޑުކޮށްލާނެ


Vaanuvaagai 368 thibee meehun\nކޮމިޝަނާ އޮފް ޕްރިޒަންސް ޖަލުގައި ތިބި ގައިދީންނާ ވާހަކަދައްކަވަނީ -- ފޮޓޯ: ކަރެކްޝަންސް\nޝަރީއަތް ނިމެންދެން ބަންދުގައި ބޭތިއްބުމަށް އަމުރު ކޮށްފައިވާ 368 މީހުން ބަންދުގައި އެބަތިބި ކަމަށް މޯލްޑިވްސް ކަރެކްޝަނަލް ސާވިސް އިން ބުނެފި އެވެ.\nކަރެކްޝަންސް މިހެން ބުނެފައި މިވަނީ ޝަރީއަތް ނިމެންދެން ބަންދުގައި -- ވާނުވާގައި-- ބައިތިއްބާ މީހުންގެ އަދަދުތައް އިތުރުވެ އެފަދަ މީހުންގެ ހައްގުތަކަށް އިހްމާލުވެވޭ ކަމަށް ބުނެ ރައްޔިތުންގެ މަޖިލީހަށް އިއްޔެ މައްސަލައެއް ހުށަހަޅާފައި ވަނިކޮށެވެ.\nވާނުވާގައި 368 މީހުން ތިބި ނަމަވެސް ކަރެކްޝަންސްގެ ސީދާ ބެލުމުގެ ދަށުގައި މިވަގުތު ތިބީ 307 މީހުންނެވެ. ތަފާތުސަބަބުތަކާއި ގުޅިގެން 61 މީހަކު އަދި ތިބީ ފުލުހުންގެ ބެލުމުގެ ދަށުގަ އެވެ.\nވާނުގައި ތިބޭ މީހުންނަކީ ކޯޓުން އެ މީހުންގެ މައްޗަށް ހުކުމެއް އަންނަންދެން ރިމާންޑް ޖަލެއްގައި ބޭތިއްބުމަށް ފަނޑިޔާރަކު އަމުރުކުރުމުން ބަންދުގައި ބައިތިއްބާ މީހުންނެވެ.\nއަވަސް އަށް ދެއްވި އިންޓަވިއުއެއްގައި ކޮމިޝަނާ އޮފް ޕްރިޒަންސް އަހްމަދު މުހައްމަދުފުޅު ވިދާޅުވީ ވާނުވާ ޖަހާފައި ތިބި މީހުންގެ މައްސަލައަކީ އެ އިދާރާ އިން ވެސް ކަންބޮޑުވާ އަދި ހައްލުތަކެއް ހޯދަންޖެހޭ މައްސަލައެއް ކަމަށެވެ. މިކަމުގައި ކަރެކްޝަންސްގެ އިތުރުން ފުލުހުންނާއި ޕީޖީ އާއި ކޯޓު ތަކުން ވެސް އަދާކުރަންޖެހޭ މަސްއޫލިއްޔަތުތަކެއް ހުންނަ ކަމަށެވެ.\n"ހަގީގަތުގައި އިދާރާތަކުން މަސައްކަތް ކުރި ނަމަވެސް ވާނުވާގައި މިތިބި މީހުންގެ އަދަދު ދަށްކުރުމަކީ އެހާ ފަސޭހަ ކަމަަކަށް ވާނެހެނެއް ހިއެއް ނުވޭ. ރާއްޖޭގައި ކުށްކުރާ މީހުން ވަކިން ހާއްސަކޮށް ބޮޑެތި ކުށްކުރާ މީހުންނާއި އެމީހުންގެ ނުރައްކާ ބޮޑު. އެހެންވެ އެފަދަ މީހުން މުޖުތަމައުގެ ރައްކާތެރިކަމަށްޓަކައި ނޯވެ ދޫކޮށްލެވޭ ކަށްވެސް،" އަހްމަދު ވިދާޅުވި އެވެ.\nޖަލުގައި ތިބި ބަޔަކަށް ފަރުވާ ދިނުމަށް ޑޮކްޓަރެއްގެ ކައިރިއަށް ގެންދަނީ -- ފޮޓޯ: ކަރެކްޝަންސް\nސީޕީ ވިދާޅުވީ ވާނުވާގައި ތިބި މީހުންގެ މައްސަލަ ހައްލުކުރުމަށް ޕީޖީއާއި އެކު ވަރަށް ގާތުން މިހާރު މަސައްކަތް ކުރެވޭ ކަމަށެވެ. އެގޮތުން ވާނުވާގައި ތިބޭ މީހުންނާ ގުޅޭ ހުރިހާ މައުލޫމާތެއް ޕީޖީއާ ވަކި މުއްދަތަކުން ގަވައިދުން ހިއްސާކުރެވެމުންދާ ކަމަށެވެ. ވާނުވާގައި ގިނަ ބަޔަކު ތިބި ނަމަވެސް އެކަށީގެންވާ ސަބަބެއް ނެތި ބަންދުގައި ހުރި އެއްވެސް މީހަކު ނުހުންނާނެ ކަމުގެ ޔަގީންކަން ވެސް ސީޕީ ދެއްވަ އެވެ. އަދި ކޮންމެ މީހަކު ވެސް ބަންދުގައި ހުންނާނީ ފަނޑިޔާރެއްގެ ނިންމުމަކާ އެކު ކަމަށް ވިދާޅުވި އެވެ.\n"އަޅުގަނޑުމެން ހަވާލުވިއިރު ޖަލުތަކުގައި ތިބި ވާނުވާ ޖަހާފައި އަށް އަހަރުވެފައި ތިބި މީހުންވެސް. އެމީހުންގެ މައްސަލަ ކޯޓުގައި އޮތް މަރުހަލާ ސާފު ނުވާ މީހުން ވެސް އޭރު ތިބި. އެކަމަކު އަޅުގަނޑަށް މިހާރު ދެންނެވިދާނެ އެ މީހަކަށް ހުކުމް ކުރުމުން ލިބޭ އަދަބަށް ވުރެ ގިނަ ދުވަސްވީ މީހަކު މިހާރު ވާނުވާގައި ނުހުންނާނެކަން. އަދި އެމީހެއްގެ ޝަރުއީ މަރުހަލާތައް ނޭނގޭ މީހަކު ވެސް މިހާރު ނުހުންނާނެ،" ސީޕީ ވިދާޅުވި އެވެ.\nކޮމިޝަނާ އޮފް ޕްރިޒަންސް ޖަލު އޮފިސަރުންނާ އެކު ޖަލު ބައްލަވާލައްވަނީ -- ފޮޓޯ: ކަރެކްޝަންސް\nއޭނާ ވިދާޅުވީ ކަރެކްޝަންސްގެ ބެލުމުގެ ދަށުގައި ތިބި ގައިދީންގެ ހައްގުތަކާ މެދު އެ އިދާރާ އިން ގަސްދުގައި އިހްމާލު ނުވާނެ ކަމަށެވެ. ގައިދީންގެ ޝަކުވާތަކަށް މަދުވެގެން ހަފްތާ އަކު އެއް ފަހަރު ކަރެކްޝަންސްގެ އެންމެ އިސްވެރިން ހިމެނޭ ގޮތަށް ބަލައި ހައްލު ހޯދަން މަސައްކަތް ކުރައްވާ ކަމަށް ވިދާޅުވި އެވެ. އަދި ޖަލުތަކާ ހަވާލުވެ ތިއްބަވާ އިސް އޮފިސަރުން އެއަށްވުރެ އަވަހަށް ވެސް ޝަކުވާތައް ބަލައި ހައްލު ހޯދަންޖެހޭ ކަންކަމުގައި މަސައްކަތް ކުރައްވާނެ ކަމަށެވެ.\n"ހަގީގަތުގައި އަޅުގަނޑުމެންނަށް އޮތް އެންމެ ބޮޑު ގޮންޖެހުމަކީ ވަސީލަތްތައް މަދުވުން. ގައިދީންގެ އަދަދުތަކަށް ވުރެ އަޅުގަނޑުމެންގެ މުވައްޒަފުންގެ އަދަދު މާބޮޑަށް ވެސް މަދުކޮށް މިއުޅެނީ. މައްސަލަ ހައްލުކުރުމަށްޓަކައި ޝަރީއަތްތައް އަވަސް ކުރެވޭނެ ގޮތްތަކެއް ވެސް ވަރަށް މުހިއްމު،" އަހްމަދު ވިދާޅުވި އެވެ.\nމޯލްޑިވްސް ކަރެކްޝަނަލް ސާވިސް މޯލްޑިވްސް ޕޮލިސް ސާވިސް ޕްރޮސެކިއުޓާ ޖެނެރަލްގެ އޮފީސް + ކްރިމިނަލް ކޯޓް\nމައްސަލަ ނިމެންދެން ބަންދު މީހުންގެ ޝަރީއަތްތައް ފަށަނީ


Chelsea aa eku Tuchel ge furathama bali West Brom athun | Jazeera\tޗެލްސީއާއެކު ޓުޗެލްގެ ފުރަތަމަ ބަލި - Jazeera\nޗެލްސީއާއެކު ޓުޗެލްގެ ފުރަތަމަ ބަލި ވެސްޓް ބްރޮމް އަތުން\nޖަވިޔަނި April 3, 2021 63 views0\nޗެލްސީގެ ކޯޗުގެ މަގާމާއި ތޯމަސް ޓުޗެލް ހަވާލުވިފަހުން 14 މެޗު ބަލިނުވެ ޗެލްސީއިން ދަމަހައްޓަމުން އައި ރެކޯޑް ވެސްޓް ބްރޮމްއިން ނިމުމަކަށް ގެނެސްފިއެވެ.\nއިނގިރޭސި ޕްރިމިއަރ ލީގުގައި މި ދެ ޓީމު ޗެލްސީގެ އަމިއްލަ ދަނޑުގައި ކުޅުނު މެޗު 5-2 ގެ ނަތީޖާއަކުން ކާމިޔާބުކުރީ ވެސްޓް ބްރޮމްއެވެ. މެޗުގެ ފުރަތަމަ ލަނޑު ޖަހާ ލީޑު ނެގީ ޗެލްސީއިންނެވެ. އެގޮތުން މި ލަނޑު މެޗުގެ 27 ވަނަ މިނެޓުގައި ޖަހައިދިނީ ކްރިސްޓިއަން ޕުލިސިޗްއެވެ. އެހެން ނަމަވެސް އޭގެ ދެ މިނެޓު ފަހުން ތިއާގޯ ސިލްވާއަށް ދެވަނަ ރީނދޫ ކާޑަކާއެކު ރަތް ކާޑު ދެއްކުމުން ޗެލްސީއިން މެޗުގެ ބާކީ ބައި ފުރިހަމަކުރީ 10 ކުޅުންތެރިންނާއެކުއެވެ.\nވެސްޓް ބްރޮމްއިން ކުޅުން ރަނގަޅުކޮށް އެއްވަރުކުރީ ފުރަތަމަ ހާފުގެ އިތުރު ވަގުތުގެ ދެވަނަ މިނެޓުގައެވެ. މި ލަނޑު އެޓީމަށް ޖަހައިދިނީ މެތަޔަސް ޕެރޭރާއެވެ. އޭގެ ދެ މިނެޓު ފަހުން އޭނާ ވަނީ ހާފު ނިމުމުގެ ކުރިން ލަނޑެއް ޖަހާ ވެސްޓް ބްރޮމްއަށް ލީޑު ނަގައިދީފައެވެ.\nދެވަނަ ހާފުގައި ޗެސްޓް ބްރޮމްއިން ވަނީ 63 ވަނަ މިނެޓުގައި ކެލަމް ރޮބިންސަން ޖަހައިދިން ލަނޑުން އެ ޓީމުގެ ލީޑު ފުޅާކޮށްފައެވެ. އެމްބަޔޭ ޑިއާންޔޭ ވަނީ 68 ވަނަ މިނެޓުގައި ލަނޑެއް ޖަހާ ވެސްޓް ބްރޮމްއަށް ހަތަރު ލަނޑު ހަމަކޮށްދީފައެވެ. 71 ވަނަ މިނެޓުގައި ބެންޗުން އެރި މޭސަން މައުންޓް ޗެލްސީގެ ދެވަނަ ލަނޑު ޖަހައިދިންއިރު ކެލަމް ރޮބިންސަން ވަނީ މެޗުގެ އިތުރު ވަގުތުގެ ތެރޭގައި ވެސްޓް ބްރޮމްގެ ފަސްވަނަ ލަނޑު ޖަހައިދީފައެވެ.\nމި ނަތީޖާއާއެކު ޗެލްސީ އޮތީ 30 މެޗުން ލިބުނު 51 ޕޮއިންޓާއެކު ތާވަލުގެ ހަތަރުވަނައިގައެވެ. އެހެން ނަމަވެސް ވެސްޓް ހަމް ދެން ކުޅޭ މެޗުން މޮޅުވެއްޖެނަމަ ޗެލްސީ ފަސްވަނައަށް ވެއްޓޭނެއެވެ.\nޗެލްސީއާއެކު ޓުޗެލްގެ ފުރަތަމަ ބަލި


މިއަދުގެ ޚުޠުބާ ޚާއްޞަކޮށްފައިވަނ ރަސޫލް ﷺ އަށް ލޯބިކުރުމުގެ މައްޗަށެވެ. އިތުރު އެކަލޭގެފާނުގެ މަތިވެރިކަމާއި ޤަދަރު ﷲ ގެ ޙަޟްރަތުގައި އުފުލިގެންވާ މިންވަރުގެ މައްޗަށެވެ. ރަސޫލް ﷺ އަށް ލޯބިކުރަންޖެހޭ ސަބަބުތަކާއި ކިޔަމަންތެރިކަން އަދާކުރަންޖެހޭ މިންވަރުގެ މައްޗަށެވެ.\nޙަމްދު ލިބިގެންވާ އެންމެ މަތިވެރި މަޤާމް ލިބިވަޑައިގަންނަވާނީ ރަސޫލް ﷺ އަށް ކަމެވެ. އަދި އެއީ ޙަޢުލެވެ ކިޔުނު ފެންގަނޑުގެ ވެރި ޞާޙިބާކަމެވެ. މުސްލިމުންނަށް ޔަޤީންވާ ކަމަކީ އާޚިރަތް ދުވަހު ދިންނަވާނޭ މީހުންނަކީ ރަސޫލް ﷺ ގެ އަތްޕުޅުން އެކޯރުން ފެން ލިބޭނެ މީހުންކަމެވެ.\nމިއަދުގެ ޚުޠުބާގައިވަނީ މަޙްޝަރުގެ މައިދާނަށް މީސްތަކުން ފޮނުއްވެވޭ ވަގުތު (ޤިޔާމަތްވުމުގެ ވަގުތު) ބިންގަނޑު ފުރަތަމަ ފެޅިގެންދާނީ ރަސޫލް ﷺ އަށް ކަމަށެވެ. އަދި ސުވަރުގޭގެ ދޮރުކޮޅުތައް އެންމެ ފުރތަމަ ހުޅުވިގެންދާނީ ރަސޫލް ﷺ އަށް ކަމަށެވެ. އީމާންކަން ފުރިހަމަވާނީ ރަސޫލް ﷺ އަށް ފުރިހަމަ ގޮތުގައި އީމާންވެގެން ކަމަށާއި އެމީހާގެ އަމިއްލަ ނަފްސާއި މުދަލާއި އަނބިދަރިންނަށްވުރެ ރަސޫލް ﷺ އަށް ލޯބިކުރުމުން މެނުވީ އީމާންކަން ފުރިހަމަނުވާނެ ކަމަށެވެ. އަދި ރަސޫލް ﷺ އަށް ނަފްރަތުކޮށް ކުޑައިމީސްބަސްބުނެ ފުރައްސާރަކުރުމަކީ އީމާންކަމުގެ ދާއިރާއިން ބޭރުވާނެ ކަންކަމަށެވެ.\nރާއްޖޭގައި ރައްޔިތުންގެ މަޖިލީހުގެ ނަމުގައި ހިންގާ ނަޖިސް މަޖިލީހުން މިއަދު އެގެންދަނީ ފައުޅުގައި މިކަންކަމަށް ގޮންޖަހަމުންނެވެ. ރަސޫލް ﷺ އަށް ނަފްރަތުކޮށް ކުޑައިމީސްބަސްބުނެ ފުރައްސާރަކުރުމުގައި އަރާހުރި ޝަހިންދާ މެން ފަދަ މީހުންނަކީ ޤަދަރު އުފުލިގެންވާ ބައެއްކަން މީސްތަކުންނަށް ދައްކައި އެފަދަ ނުބައިކަންބޮޑު މީހުންގެ ޙަޤީޤަތް އޮޅުވާލުމަށް މަސައްކަތްކުރަމުންނެވެ!\nމިއީ ﷲ އާ ރަސޫލް ﷺ ގެ ޤަދަރުކުޑަކުރަން މަސައްކަތްކުރާ މިނަޖިސް މަޖިލީހުގެ މެންބަރުންނަށް ޙައްޤު ޢަޛާބު މިންވަރުކުރެއްވެވުން އެދި ދުޢާކުރަން އެންމެހައި މުސްލިމުން އަތްއުފުލާލަންވީ ވަގުތެވެ. ދުނިޔޭގައިވެސް އެމީހުންނަށް ލަޢްނަތް ލެއްވެވުން އެދި ދުޢާކުރަންވީ ވަގުތެވެ.\nއެމީހުން އެތިބީ ސަލާމަތީ ބާރުތަކުގެ ހިމާޔަތް ލިބިގެންނެވެ. ނަމަވެސް ސަލާމަތީ ބާރުތަކަކަށްވެސް މީސްތަކުން ދުޢާކުރުމެއް ނުހުއްޓުވޭނެއެވެ. އެކަމަށް ހުރަހެއް ނޭޅޭނެއެވެ. ޙަދީޘްފުޅުގައި އޮތީ އަތުން ނުހުއްޓުވޭނެ މުންކަރާތަކަށް ހިތުން ދެކޮޅު ހެދުމެވެ. ދުލުން ދެކޮޅު ހެދުމެވެ. އެކަން ނުކުރާނަމަ އެމީހާގެ އީމާންކަން ފުރިހަމަ ނުވާނެކަން އެއީ އެނެގެން އޮތް ކަމެކެވެ.\nމި ޙަދީޘްފުޅު ބައްލަވާށެވެ!


Recovery loan scheme ge dhashun BML in 585.9 million rufiyaa ge loan dheefi | MBS NEWS\nބީއެމްއެލްގެ ހެޑް އޮފީސް. ކޮވިޑުގައި ގެއްލުންވި ވިޔަފާރިތަކަށް އެ ބޭންކުން އަންނަނީ އެހީތެރިވަމުން. ފޮޓޯ: ބީއެމްއެލް\nބޭންކް އޮފް މޯލްޑިވްސް (ބީއެމްއެލް)\nރިކަވަރީ ލޯން ސްކީމްގެ ދަށުން ބީއެމްއެލްއިން 585.9 މިލިއަން ރުފިޔާގެ ލޯނު ދީފި\n20 January 2021, 08:56\nކޮވިޑް-19 ރިކަވަރީ ލޯން ސްކީމްގެ ދަށުން ބޭންކް އޮފް މޯލްޑިވްސް (ބީއެމްއެލް)އިން މިހާތަނަށް 585.9 މިލިއަން ރުފިޔާ ދޫކޮށްފި އެވެ.\n"ކޯވިޑް ރިކަވަރީ ލޯނު"ގެ ދަށުން ބޮޑެތި ވިޔަފާރިތަކަށް ލޯނު ދޫކުރަނީ ބެންކް އޮފް މޯލްޑިވްސްއިންނެވެ. އަދި ކުދި ވިޔަފާރިތަކަށް ލޯން ދޫކުރަނީ އެސްޑީއެފްސީ މެދުވެރިކޮށެވެ.\nފިނޭންސް މިނިސްޓްރީން އާއްމުކޮށްފައިވާ ތަފާސް ހިސާބުތައް ދައްކާގޮތުން ބީއެމްއެލްއިން ދޫކުރާ "ރިކަވަރީ ލޯނު ސްކީމް"ގެ ދަށުން މިމަހުގެ 14 ވަނަ ދުވަހުގެ ނިޔަލަށް 441 ފަރާތަކަށް ވަނީ ލޯނު ދޫކޮށްފަ އެވެ. މިއީ ޖުމްލަ 585.9 މިލިއަން ރުފިޔާ އާއި 8 މިލިއަން ޑޮލަރެވެ.\nއެ ތަފާސްހިސާބުތައް ދައްކާ ގޮތުން މިމަހުގެ 14 ވަނަ ދުވަހުގެ ނިޔަލަށް މި ލޯން ސްކީމްގެ ދަށުން ބީއެމްއެލްއަށް 602 ފަރާތަކުން ލޯނަށް އެދި ހުށަހަޅާފައިވެ އެވެ. އޭގެތެރެއިން 441 ފަރާތަކަށް ލޯނު ދޭން ވަނީ ނިންމާފަ އެވެ. އަދި ޝަރުތު ހަމަނުވާ 141 ފަރާތަކުން ލޯނަށް އެދި ހުށަހަޅާފައިވެ އެވެ. 20 ފަރާތެއްގެ އެޕްލިކޭޝަން ރިޖެކްޓްކުރި ކަމަށް ވެސް އެ ތަފާސް ހިސާބުތަކުން ދައްކަ އެވެ.\nކޮވިޑް ރިކަވަރީ ލޯން ސްކީމަކީ ކޮވިޑާ ގުޅިގެން ވިޔަފާރިތަކަށް ކުރިމަތިވެފައިވާ ދަތިތަކަށް ހައްލެއް ހޯދައިދިނުމުގެ ގޮތުން ވިޔަފާރިތަކަށް ބޭނުންވާ ހިންގުމުގެ ޚަރަދު ހަމަޖެއްސުމަށް ސަރުކާރުގެ އިސްނެގުމުގެ މަތިން ބީއެމްއެލްއިން ތައާރަފުކުރި ލޯނު ސްކީމެކެވެ.\nބޭންކް އޮފް މޯލްޑިވްސް (ބީއެމްއެލް) ބޭންކް ލޯނު ކޮވިޑް-19 ވިޔަފާރި\nޙަލީމް\t1 month ago\nރިކަވަރީ ލޯން ގެ އިންޓެރެސްޓް ރޭޓާއި ޓާރމްސް ތަކާއި މި ލޯން ނެގި މީހުންގެ ޙާލަތު ބަލާ ދިރާސާއެއް ކޮށްލުން މުހިންމު.


Malhi Futsal Challenge Final: Masodi Ge2Team Ge Kurimathilun Miadhu Haveeru - Vaguthu\n"ޑުޕަރ ފިފްޓީން" މަޅި ފުޓްސަލް ޗެލެންޖުގެ ފައިނަލުގައި މަސްއޮޑި އަށް ނިސްބަތްވާ ދެޓީމު ކަމަށްވާ މަސްއޮޑި ސްޕޯޓްސް ކުލަބާއި މަސްއޮޑި ޓައިޓަންސް ބައްދަލުކުރާ މުބާރާތުގެ ފައިނަލް މެޗު މިއަދު ހަވީރު ކުޅޭނެއެވެ.\nމުބާރާތުގެ އެއް ފެވަރިޓް ކަމަށްވާ މަސްއޮޑި ސްޕޯޓްސް ކުލަބް ފައިނަލަށް ދަތުރުކޮށްފައިވަނީ ސެމީފައިނަލުގައި ރެމްޕޭޖް 4-2 ގެ ނަތީޖާއަކުން ބަލިކޮށްގެންނެވެ. ފުޓްސަލްގެ ތަރިން ތިބި މަސްއޮޑި ސްޕޯޓްސް ކުލަބުގެ ގޯލުތައް ޖަހައިދިން ކުޅުންތެރިންނަކީ ހުސައިން ސުހައިލް، ހުސައިން ޝަރީފް (އޮންލީ)، އަޔާޒް އަހުމަދު (އަޔާ) އަދި ހުޒައިފަތު ރަޝީދު (ހުޒޭ) އެވެ. ރެމްޕޭޖްގެ ގޯލުތައް ޖެހީ އަހުމަދު އައިހަމް އާއި އަހުމަދު ވިޖުދާނެވެ. މެޗުގެ މޮޅު ކުޅުންތެރިޔަކަށް ހޮވުނީ އަޔާ އެވެ.\nފައިނަލުގައި އަނެއްކޮޅުން ވާދަކުރަނީ މަސްއޮޑި ޓައިޓަންސް އެވެ. ޒުވާން ހުނަރުވެރި ކުޅުންތެރިންތަކެއް ތިބި މި ޓީމު ފައިނަލުން ފުރުސަތު ލިބުނީ ސެމީފައިނަލުގައި ބައްދަލުކުރަން އޮތް ވީކޭ ދަނޑަށް ހާޒިރުނުވުމުނނެވެ. އެހެންކަމުން މަސްއޮޑި ޓައިޓަންސް ފައިނަލަށް ދިޔައީ މުބާރާތުގެ ހިންގާ ކޮމިޓީން އެ ޓީމު މެޗަށް ހާޒިރުނުވާ ކަމަށް ނިންމައި 2-0 އިން މަސްއޮޑި ޓައިޓަންސް މޮޅުވި ކަމަށް ނިންމައިގެންނެވެ.\nމިއީ މި މުބާރާތުގައި ދަނޑަށް ހާޒިރުނުވުމުގެ ސަބަބުން އިދިކޮޅު ޓީމަށް މެޗު ލިބުނު ދެވަނަ ފަހަރެވެ. މުބާރާތުގެ ގްރޫޕް ސްޓޭޖުގައި ޒެފަރސް އާއި މަސްއޮޑި ސްޕޯޓްސް ކުލަބް ކުޅެން އޮތް މެޗަށް ޒެފަރސް ހާޒިރުނުވުމުން މަސްއޮޑި ސްޕޯޓްސްއަށް ވަނީ މެޗު ލިބިފައެވެ. ޒެފަރސް އިން މައުލޫމާތުދޭ ގޮތުގައި އެ ކުލަބުން މެޗަށް ހާޒިރުނުވީ ކުޅުންތެރިންގެ އިންޖަރީ މައްސަލައާއި ގުޅިގެން ކުޅުންތެރިން ހަމަނުވުމުން ކަމަށެވެ.\nމަސްއޮޑި ޓައިޓަންސް އާއި މަސްއޮޑި ސްޕޯޓްސް ކުލަބް ވާދަކުރާ މުބާރާތުގެ ފައިނަލް މެޗު އޮންނާނީ މިއަދު ހަވީރު 16:30 ގައެވެ. މި މެޗު "މަޅި އެމްވީ" ފޭސްބުކް ޕޭޖުން ވަގުތުން ފެންނާނެ އެވެ.\nފެބުރުއަރީ 2, 2021 12:57\nމީ ގަދަ ފިލްމް އެއްގެ ފޮޓޯ އެއްބާ ؟ ފިލްމް ތަކުގެ ޕޯސްޓަރުވެސް ހުންނަނީ ހަމަ މިހެން ، މަހީކުރީ ފުރަތަމަ މީ ފިލްމް އެއްކަައް.


Per Capita ge naalhin Raajje biruveri misraabeh gai\nޕާ ކެޕިޓާގެ ނާޅިން ރާއްޖެ ބިރުވެރި މިސްރާބެއްގައި!\nމާލެ ލޮކްޑައުންކުރި ފަހުން ވެސް ބައެއް ހިސާބުތަކުގައު މީހުން އުޅޭ އަދަދު ގިނަ. -- އަވަސް ފޮޓޯ: އަހުމަދު އަޝްހާދު (ޖެރީ)\nރާއްޖޭގައި ދީނީ ހަރުކަށި ފިކުރު މޫލާފައިވާ ބިރުވެރި މިންވަރު ސިފަ ކޮށްދޭން އެކި ގޮތްގޮތުން ދައްކާ ވާހަކަތަކާއި ދޭ އިންޒާރުތަކުގެ އަޑުއިވެ އެވެ. އަޑީ ދައުލަތެކޭ ވެސް ކިޔަ އެވެ. އަނެއް ބައި ފަހަރާ އެއީ އަނދިރި ދައުލަތެކެވެ. ސަލާމަތީ ބާރުތަކުގެ ތެރޭގައިވެސް އެ ފިކުރަށް ވާގިދޭ ބައަކު ތިބި ކަމުގެ ބިރުވެރި ތުހުމަތު އޮވެ އެވެ. ނަމަވެސް އެ ފިކުރުގެ ނުރައްކާތެރިކަން މިނަން ގެންގުޅޭ ނާޅި މި އޮންނަނީ ސީރިއާ ފަދަ ގައުމުތަކަށް ޖިހާދުގެ ނަމުގައި ދާ ދިވެހިންނާ ގުޅުވައިފަ އެވެ. އެގޮތުން، ސީރިއާއަށް ބޭރު ގައުމުތަކުން ޖިހާދަށް ދާ މީހުންގެ ތެރެއިން އާބާދީގެ ނިސްބަތުން އެންމެ ގިނަ މީހުން ގޮސްފައިވަނީ ރާއްޖޭން ކަމަށް ބުނަމުން ދެއެވެ. "ޕާ ކެޕިޓާ" އިން ސީރިއާގައި އުޅޭ ހަރުކަށި ފިކުރުގެ ޖަމާއަތްތަކަށް އެންމެ ގިނަ ހަނގުރާމަވެރިން ފޮނުވަނީ ރާއްޖޭންކަމަށް ބުނުން ބޭރުގެ މީޑިއާތަކާ ހަމައަށް ވެސް ފޯރާފައި ވެއެވެ.\nދުނިޔެއަށް ބަލާއާފާތެއްގެ ގޮތުގައި ކުރިމަތިވެފައިއޮތް ކޮވިޑް-19 މިހާރު ވަނީ 200 އަށް ވުރެ ގިނަ ގައުމަށްވަނީ ފެތުރިފަ އެވެ. ދުނިޔޭގެ އެކި ކަންކޮޅުތަކުގައި އަދިވެސް މަޑުޖެހުމެއްނެތި ބަލި ފެތުރެމުން ދާއިރު، އެ ބަލި ޖެހުނު މީހުންގެ ޖުމްލަ އަދަދު މިހާރު ވަނީ 3.3 މިލިއަނަށް ވުރެ މައްޗަށް އަރާފަ އެވެ. އަދި ދުނިޔޭގެ ޖުމްލަ މަރުގެ އަދަދު ހުރީ 230،000 އަށް ވުރެ މަތީގަ އެވެ.\nރާއްޖޭގައި ވެސް ބަލި ފެތުރުން ކޮންޓްރޯލް ކުރެވިފައި އޮތް ކަމަށް ހީވެފައި އޮއްވާ، މިހާރު އެ ބަލި މުޖުތަމައު ތެރޭގައި ވަކި ހިތްޕާލައި ވައިރަސްގެ މިސްރާބު ހުރީ ވަރަށް ނުރައްކާތެރި އަމާޒެއްގަ އެވެ. މިދިއަ މަހުގެ 15 ވަނަ ދުވަހު މާލެއިން ފުރަތަމަ ކޭސް ފެނުމާ ހަމައިން، ރޭ ދަންވަރު 12:00 އާ ހަމައަށް އެ އަދަދު ވަނީ 491 އަށް އަރާފަ އެވެ.\nރާއްޖޭގައި އެ ބަލި ފެތުރެމުންދާ ހަލުވިމިނަށް ބަލާއިރު، ބިރުވެރިކަމުގެ ނާޅި ނަގައިގެން، ބަލި ޖެހިފައިވާ މިންވަރު އާބާދީގެ ނިސްބަތުން ބަލައިލުން މުނާސަބަކަމެއްގެ ގޮތުގައި ފެނެ އެވެ. އޭގެ ސަބަބުން ރާއްޖެއަށް މިހާރު ކުރިމަތިވެފައިއޮތް ބިރުވެރި ހާލަތު، ދުނިޔޭގެ އެހެން ގައުމުތަކާ އަޅާބަލާއިރު ދެނެގަންނަން ފަސޭހަވާނެ ކަމަށް ބެލެވެ އެވެ.\nއެންމެ ފުރަތަމަ ބަލާލަންޖެހެނީ ރާއްޖޭގެ އާބާދީގެ އަދަދުތަކަށެވެ. ރާއްޖޭގައި އެންމެ ފަހުން ބޯހިމަނާފައި ވަނީ މީގެ ހަ އަހަރު ކުރިން ކަމަށްވާތީ، އެ އަދަދު މިހާރު ބޭނުން ކުރުން އިންސާފުވެރިއެއް ނުވާނެ އެވެ. އެހެންކަމުން، އިންސާފުވެރިކޮށް މި އަދަދު ހޯދުމަށްޓަކައި، ޔޫއެންއެފްޕީއޭ އާ ގުޅިގެން ސްޓެޓިސްޓިކްސް ބިޔުރޯއިން ތައްޔާރުކޮށްފައިވާ އާބާދީގެ އަންދާޒާތަކަށް ބަލާލާއިރު، މި އަހަރު ރާއްޖޭގެ އާބާދީ ހުންނާނެ ކަމަށް ލަފާކޮށްފައި ވަނީ 557،426 ގައި އެވެ. އެއީ 379،270 ދިވެހިންނާއި 178،156 ބިދޭސީންނެވެ. އެހެން ގައުމުތަކުގައި "ޕާ ކެޕިޓާ" ކޮންމެ ގޮތަކަށް ކަލްކިއުލޭޓު ކުރި ނަމަވެސް، ރާއްޖޭގައި ބިދޭސީންގެ ނިސްބަތް އެހާ ބޮޑުއިރު، އަދި ކޮވިޑް-19 އެންމެ ގިނައިން ޖެހިފައިވަނީ ވެސް އެ މީހުނަށް ކަމަށް ވާތީ، ޖުމްލަ އާބާދީ ހިމެނުން މުހިއްމުވެ އެވެ.\nމާލެ ލޮކްޑައުންކުރި ފަހުން ވެސް ބައެއް މަގުތަކުގައި މީހުން ނުކުމެ އުޅޭ -- އަވަސް ފޮޓޯ: އަހުމަދު އަޝްހާދު (ޖެރީ)\nއެގޮތުން، މިހާރު ޕޮޒިޓިވްވި ޖުމްލަ އަދަދާ އަޅާބަލާއިރު، ކޮންމެ އެއްލައްކަ މީހުންގެ ތެރެއިން 88 މީހަކަށް އެ ބަލި މިހާތަނަށް ވަނީ ޖެހިފަ އެވެ. ގަވައިދާ ހިލާފަށް އުޅޭ ބިދޭސީން ރަސްމީކޮށް ތަފާސް ހިސާބެއް ނުކުރާތީ، އެ އަދަދު މީގެ ތެރޭގައި ހިމަނަން ދަތިވެ އެވެ. ނަމަވެސް، އެ އަދަދު ހިމަނައިފިނަމަ މި އަންދާޒާއަށް ތަފާތުތަކެއް އަންނާނެ އެވެ.\nކޮވިޑްގެ އަސަރު އެންމެ ބޮޑަށް ކޮށްފައިވާ ގައުމުތައް\nއެމެރިކާގެ ކޮންމެ އެއްލަކަ މީހުންގެ ތެރެއިން ބަލި ޖެހިފައިވާ އަދަދު: 335\nސްޕެއިންގެ ކޮންމެ އެއްލަކަ މީހުންގެ ތެރެއިން ބަލި ޖެހިފައިވާ އަދަދު: 519\nއިޓަލީގެ ކޮންމެ އެއްލަކަ މީހުންގެ ތެރެއިން ބަލި ޖެހިފައިވާ އަދަދު: 343\nޔޫކޭގެ ކޮންމެ އެއްލަކަ މީހުންގެ ތެރެއިން ބަލި ޖެހިފައިވާ އަދަދު: 261\nފްރާންސްގެ ކޮންމެ އެއްލަކަ މީހުންގެ ތެރެއިން ބަލި ޖެހިފައިވާ އަދަދު: 256\nކޮވިޑް-19 އެއް ގައުމަކުން އެންމެ ގިނަ މީހުނަށް ޖެހިފައިވަނީ އެމެރިކާގަ އެވެ. އެގައުމުގައި މިހާތަނަށް 1.1 މިލިއަނަށް ވުރެ ގިނަ މީހުނަށް ވަނީ އެ ބަލި ޖެހިފަ އެވެ. ބަލި ޖެހުނު ނިސްބަތުން ސްޕެއިން ދެވަނާގައި އޮތް ނަމަވެސް، އާބާދީގެ ނިސްބަތުން ބަލި ޖެހިފައިވާ މީހުންގެ އަދަދު އެމެރިކާއަށް ވުރެ ބޮޑުތަން އިތުރެވެ. އެގޮތުން، ކޮންމެ އެއްލައްކަ މީހުންގެ ތެރެއިން އެމެރިކާގައި އެ ބަލި ޖެހިފައިވަނީ 335 މީހުނަށެވެ. ސްޕެއިންގެ އެ އަދަދު ހުރީ 519 ގަ އެވެ.\nއާބާދީގެ ނިސްބަތުން މި ތަފާސް ހިސާބު އަނބުރާލާއިރު، ބަލި ޖެހުނު މީހުންގެ ޖުމްލަ އަދަދުން ތިން ވަނާގައި އޮތް އިޓަލީ ވެސް އުޅެނީ އެމެރިކާއަށް ވުރެ ކުރީގަ އެވެ.\nކޮންމެއަކަސް، ރާއްޖެ އާއި އެ ވައިރަހުގެ އަސަރު އެންމެ ބޮޑަށް ކޮށްފައިވާ ގައުމުތަކާ ވަރުން އަޅުވާލާއިރު، އަދި އެހާ ނުރައްކާތެރި ހާލަތަކަށް ނުދާ ކަމަށް ނަމްބަރުތައް ބުނެ އެވެ. ނަމަވެސް، ރާއްޖެއާ ގާތަށް ޖެހިލައި، ސަރަހައްދުގެ ގައުމުތަކާއި ހާއްސަކޮށް އަވަށްޓެރި ގައުމުތަކުގެ އަދަދުތަކަށް ނަޒަރު ހިންގާލާއިރު ރާއްޖޭގ ތަފާސް ހިސާބުތައް ހުރީ ކަންބޮޑުވާންޖެހޭ ދަރަޖައިގަ އެވެ.\nރާއްޖެ: ކޮންމެ އެއްލަކަ މީހުންގެ ތެރެއިން ބަލި ޖެހިފައިވާ އަދަދު - 88\nއިންޑިއާ: ކޮންމެ އެއްލަކަ މީހުންގެ ތެރެއިން ބަލި ޖެހިފައިވާ އަދަދު - 2.5\nލަންކާ: ކޮންމެ އެއްލަކަ މީހުންގެ ތެރެއިން ބަލި ޖެހިފައިވާ އަދަދު - 3.2\nޕާކިސްތާނު: ކޮންމެ އެއްލަކަ މީހުންގެ ތެރެއިން ބަލި ޖެހިފައިވާ އަދަދު - 8\nއަފްޣާނިސްތާނު: ކޮންމެ އެއްލަކަ މީހުންގެ ތެރެއިން ބަލި ޖެހިފައިވާ އަދަދު - 6\nނޭޕާލް: ކޮންމެ އެއްލަކަ މީހުންގެ ތެރެއިން ބަލި ޖެހިފައިވާ އަދަދު - 0.2\nބަންގްލަދޭޝް: ކޮންމެ އެއްލަކަ މީހުންގެ ތެރެއިން ބަލި ޖެހިފައިވާ އަދަދު - 5\nބޫޓާން: ކޮންމެ އެއްލަކަ މީހުންގެ ތެރެއިން ބަލި ޖެހިފައިވާ އަދަދު - 0.9\nއާބާދީ އާ ސައިޒުގެ ގޮތުން އެތައް ގުނައެއް ބޮޑު އިންޑިއާގައި އެ ބަލި މިހާތަނަށް ޖެހިފައިވަނީ 35،000 އަށް ވުރެ މީހުނަށެވެ. މީގެ މާނައަކީ 1.3 ބިލިއަން މީހުންގެ އާބާދީއެއްގެ ތެރެއިން އެއްލައްކަ މީހުން ނަގާއިރު، އޭގެ ތެރެއިން ޕޮޒިޓިވްވެފައިވާ އަދަދު ނިސްބަތުން ތިން މިހުނަށް ވެސް ނާރަ އެވެ. އެ މިންގަނޑުން ބަލާއިރު، ސަރަހައްދުގެ އެއްވެސް ގައުމެއް، 10 އަކަށްވެސް ނަރާއިރު، ރާއްޖެ އެދަނީ 100 އާ ގާތް ކުރާށެވެ.\nރާއްޖޭން ޕޮޒިޓިވްވި މީހުންގެ ތެރޭގައި ގިނައީ ބިދޭސީން. -- އަވަސް ފޮޓޯ: އަބްދުﷲ ޝަފީޢު (އަބޯ)\nސަރަހައްދުން ތަންކޮޅެއް ދުރަށް ޖެހިލާއިރު، މެލޭޝިއާ ވެސް އުޅެނީ އާބާދީގެ ނިސްބަތުން ރާއްޖެއަށް ވުރެ މާބޮޑަށް ފަހަތުގަ އެވެ. އެއްލައްކަ މީހުންގެ ތެރެއިން މެލޭގައި ބަލިޖެހިފައި ވަނީ ގާތްގަނޑަކަށް 18 މީހުނަށެވެ. ޕާ ކެޕިޓާ ނާޅިން މިނާއިރު، ކޮވިޑް-19 އެންމެ ފުރަތަމަ ފެނުނު ބައިބޯ ޗައިނާގެ އަދަދަކީ އެންމެ 5.8 އެވެ. ޗައިނާއާ އިންވެގެން އޮންނަ ހޮންގްކޮންގްގައި އެ ބަލި ޖެހިފައިވާ ޖުމްލަ މީހުންގެ އަދަދަކީ 1،040 އެވެ.\nރާއްޖޭގައި އެ ބަލި ފެތުރޭ ސްޕީޑު ހަގީގަތުގައި ވެސް މިހާރު ވަނީ ކަންބޮޑުވާންޖެހޭ މިންވަރަށް އަވަސްވެފަ އެވެ. ކޮންމެ ދުވަހަކު ފެންނަ ކޭސްތަކުގެ އަދަދު 100 އަށް ވުރެ މަތީގައި އުޅޭއިރު، އަދިވެސް ކޭސްތައް އިތުރުވާނެ ކަމަށް ޑޮކްޓަރުން އެ ގެންދަވަނީ އިންޒާރު ދެއްވަމުންނެވެ. ބަލި ފެތުރޭ ގްރާފުތަކުގެ ރޮނގުތައް ސީދާ ކޮޅަށް ހުރިއިރު، އާބާދީގެ ނިސްބަތުން އެހާ ގިނަ އަދަދެއްގެ މީހުން ކަރަންޓީނު ކުރުމާއި ހާލު ސީރިއަސްވާ މީހުނަށް ފަރުވާ ދިނުމުގެ ގާބިލުކަން ހުރިތޯ އެއީ އަދިވެސް އެންމެ އެދެވޭ ޖަވާބެއް ނުލިބޭ ސުވާލެކެވެ.\nބިދޭސީން އެޗްޕީއޭ ކޮރޯނާ ވައިރަސް + ކޮވިޑް-19 ކޮވިޑް-19 އިގެ ބަލާއާފާތް އާއްމު ސިއްހަތުގެ ކުއްލި ނުރައްކަލުގެ ހާލަތު ތަފާސް ހިސާބު ލޮކްޑައުން ޕްރޮޓޮކޯލް އެންއީއޯސީ\nޕާކިސްތާނު މީހާ ކޭސް: ފިޔަޅުތައް ފޫގޮސްފައި!


Aadham ismaail leeguge bandhuge furathama mech ehvaruviiru dhevana mechu korals kaamiyaabukohfi\nއާދަމް އިސްމާއިލް ލީގުގެ ބަންދުގެ ފުރަތަމަ މެޗް އެއްވަރުވިއިރު ދެވަނަ މެޗު ކޮރަލްސް ކާމިޔާބުކޮށްފި\nއާދަމް އިސްމާއިލް ލީގުގެ ނިމިދިޔަ ހަފްތާ ބަންދުގެ ފުރަތަމަ މެޗް އެއްވަރުވިއިރު ދެވަނަ މެޗް ފަސޭހަކަމާއެކު ކޮރަލްސް ކާމިޔާބު ކޮށްފި އެވެ.\nކޮރަލްސް ދަނޑުގައި ކުޅުނު މި ހަފްތާ ބަންދުގެ ފުރަތަމަ މެޗްގައި ހިރަފުހާއި ޓީމް ކޮރަލްސް ބައްދަލުކޮށް އެއްވަރުވީ2ލަނޑު2ލަނޑުންނެވެ. މި މެޗްގައި ހިރަފުހުގެ ލަނޑުތައް ޖަހައިދީފައިވަނީ އާދަމް އިލްހާމާއި އަޝްރަފް މުހައްމަދެވެ. އަދި ޓީމް ކޮރަލްސްގެ ލަނޑުތައް ޖަހައިދީފައިވަނީ މުހައްމަދު އަލީ އާއި މުހައްމަދު ނަދީމެވެ.\nހުކުރު ދުވަހު އޮތް މި މެޗްގައި ގިނަ ކާޑު ތަކެއްވެސް ވަނީ ފެނިގެން ގޮސްފައެވެ. މިގޮތުން ހިރަފުހުގެ މުހައްމަދު ހަސަނަށާއި، އަލީ ޝިޔާމްގެ އިތުރުން އަޝްރަފް މުހައްމަދަށްވެސް ވަނީ ރީނދޫ ކާޑު ދައްކާފައެވެ. އަދި ކޮރަލްސްގެ މުހައްމަދު ނަދީމަށާއި މުހައްމަދު އާދަމް އާއި މުހައްމަދު އާތިފްގެ އިތުރުން އަބްދުﷲ އަބޫބަކުރަށްވެސް ވަނީ ރީނދޫ ކާޑު ދައްކާފައެވެ. މި މެޗްގެ މޮޅު ކުޅުންތެރިއަކަށް ހޮވިފައިވަނީ ހިރަފުހުގެ ފަރުހަތު މުހައްމަދެވެ.\nނިމިދިޔަ ހަފްތާ ބަންދުގެ ދެވަނަ މެޗް ކޮރަލްސް ޔުނައިޓެޑް ކާމިޔާބުކުރީ ޒެޑް ވައި އެލް އާއި ބައްދަލުކޮށް3ލަނޑު0ލަނޑުންނެވެ. މި މެޗްގެ ފުރަތަމަ މިނެޓުގައި އެޓީމްގެ އަހުމަދު އިބްރާހިމް ވަނީ ލަނޑެއް ކާމިޔާބުކޮށްދީފައެވެ. އަދި 21 ވަނަ މިނެޓްގައިވެސް އޭނާ ލަނޑެއް ކާމިޔާބުކޮށްދީފައިވެއެވެ. އިއްޔެގެ މެޗްގައި އެޓީމްގެ އަނެއް ލަނޑު ކާމިޔާބުކޮށްދީފައިވަނީ މޫސާ ނައީމެވެ.\nހޮނިހިރު ދުވަހުގެ މި މެޗުގެ މޮޅު ކުޅުންތެރިއަކަށް ކޮރަލްސް ޔުނައިޓެޑްގެ ސިރާޖު މުހައްމަދު ހޮވިފައިވާއިރު ޒެޑްވައި އެލްގެ ސައިފުﷲ ހަސަންއަށް ވަނީ މިމެޗުގައި ރަތްކާޑުވެސް ދައްކާފައެވެ.\nލީގުގެ އެއްވަނައިގައި7ޕޮއިންޓާއެކު މިހާރު އޮތީ ޓީމް ކޮރަލްސް އެވެ.


In Pictures: Kalhuvakaru miskiy hulhuvun\nކަޅުވަކަރު މިސްކިތް ހުޅުވުން\nމާލެ، 18 ނޮވެމްބަރ 2020 -- ކަޅުވަކަރު މިސްކިތް އިއްޔެ ރަސްމީކޮށް ވަނީ ހުޅުވާފަ އެވެ. ރާއްޖެ އިސްލާމްވި ދުވަހާ ގުޅުވައިގެން މި މިސްކިތް ހުޅުއްވައި ދެއްވީ ރައީސް އިބްރާހިމް މުހައްމަދު ސޯލިހެވެ. ކަޅުވަކަރު މިސްކިތް ކުރިން ހުރީ މާލޭގެ ރަސްރަނި ބަގީޗާގެ ތެރޭގަ އެވެ. ކަޅުވަކަރު މިސްކިތް އަލުން ހުޅުވީ މިސްކިތް ރާވައި މިހާރު ބަހައްޓާފައި ވަނީ ކުރިން ދިރާގު ހެޑް އޮފީސް ހިންގި ބިމުގަ އެވެ. -- ފޮޓޯތައް: ރައީސް އޮފީސް


COVID: Lui dhemun dhaa iru vilaathugai aneikaaves case ithuru vanee! | ThePress\nކޮވިޑް: ލުއި ދެމުން ދާއިރު ވިލާތުގައި އަނެއްކާވެސް ކޭސް އިތުރު ވަނީ!\nސްޕެއިންގައި ކޮވިޑް-19ގެ އޮޕަރޭޝަންގައި ބޭނުންކުރާ ސްޓްރެޗަރެއް ޑިސްއިންފެކްޓްކުރަނީ / ފައިލް ފޮޓޯ: އޭއެފްޕީ\n2019 ވަނަ އަހަރުގެ ފަހު ކޮޅު ޗައިނާއިން އެންމެ ފުރަތަމަ ރިޕޯޓް ކުރި ކޮރޯނާވައިރަސް ޑިޒީޒް (ކޮވިޑް-19)ގެ ކޭސްތައް މުޅި ދުނިޔެއަށް ފެތުރި، އަދިވެސް އެ ބަލިމަޑުކަމުން އަރައިގަނެވިފައި ނުވި ނަމަވެސް، ބަލި ކޮންޓްރޯލް ކުރަން ތަންފީޒު ކުރަމުން ދިޔަ ހަރުކަށި ފިޔަވަޅުތަކަށް ބައެއް ގައުމުތަކުން ލުއި ދެމުންދާ މި ދަނޑިވަޅުގައި، ވިލާތު ބައްރު އަނެއްކާވެސް ކޮވިޑް ސާޖަކާ ދިމާއަށް މިސްރާބު ޖަހައިފިއެވެ.\nއިނގިރޭސިވިލާތުން ވަނީ ބަލި ކޮންޓްރޯލް ކުރަން ތަންފީޒު ކުރަމުން ދިޔަ ހަރުކަށި ހުރިހާ ފިޔަވަޅަކަށް، ހޯމަ ދުވަހު ލުއި ދީފައެވެ. ނަމަވެސް ހޯމަ ދުވަހު އިނގިރޭސިވިލާތުން ވަނީ ކޮވިޑް 46558 އާ ކޭސް ރިޕޯޓް ކޮށްފައެވެ. ފާއިތުވީ7ދުވަހުގެ ތެރޭގައި އެ ގައުމުން ކޮވިޑްގެ ކޭސްތައް ފެނުނު މިންވަރު ވަނީ 40 ޕަސެންޓް އިތުރު ވެފައެވެ.\nފަރަންސޭސިވިލާތުގެ ސިއްހަތާ ބެހޭ ވަޒީރު އޮލިވިއޭ ވެޣާން ވަނީ އެ ގައުމުގައިވެސް ކޮވިޑް ސާޖެއް އުޅޭ ކަމުގެ އިންޒާރު ދެއްވާފައެވެ. އެގޮތުން ހަފުތާއެއްހާ ދުވަހުގެ ތެރޭގައި ކޭސް އިތުރު މިންވަރު އުޅެނީ 150 ޕަސެންޓްގައި ކަމަށް އޭނާ ވިދާޅުވިއެވެ. އަދި އަލްފާ، ބީޓާ އަދި ގާމާ ވޭރިއަންޓާ އެކުގައިވެސް މިހާ ހަލުވި ދުވެއްޔެއްގައި ކޭސް އިތުރު ވެފައި ނުވާ ކަން އޭނާ ވަނީ ފާހަގަ ކުރައްވާފައެވެ.\nއާދީއްތަ ދުވަހު ފަރަންސޭސިވިލާތުން ވަނީ 12500 އާ ކޭސް ރިޕޯޓް ކޮށްފައެވެ. މިއާއެކު އެ ގައުމުން ފެނުނު ކޮވިޑް ކޭސްތަކުގެ ޖުމުލަ އަދަދު ވަނީ 5.87 މިލިއަނަށް ވުރެ މައްޗަށް އަރާފައެވެ. ފަރަންސޭސި ރައީސް އިމެނުއަލް މެކަޣޯން މިހާރު ގެންދަވަނީ، ރެސްޓޯރަންޓްތަކަށް ވަނުމަށްޓަކާ "ކޮވިޑް-19 ފްރީ" ސެޓްފިކެޓެއް ތައާރަފު ކުރެއްވުމަށް މަސައްކަތްޕުޅު ކުރައްވަމުންނެވެ. މި ދަނޑިވަޅަކީ، އިންޑިއާއިން ފެންމަތިވި ޑެލްޓާ ވޭރިއަންޓާ ދެކޮޅަށް ފަރަންސޭސިވިލާތުން ހަނގުރާމަ ކުރަމުން އަންނަ ދަނޑިވަޅެކެވެ.\nދުނިޔޭގެ ސިއްހަތު ޖަމިއްޔާ (ޑަބްލިއުއެޗްއޯ) އިންވެސް ވަނީ އިންޑިއާއިން ފެންމަތިވި ޑެލްޓާ ވޭރިއަންޓާ މެދު ކަންބޮޑުވުން ފާޅު ކޮށްފައެވެ. އަދި އަވަސް މުސްތަގުބަލެއްގައި ކޮވިޑްގެ ކާރިސާއަށް ނިމުން ނެތް ކަމަށްވެސް އެ އިދާރާއިން ދަނީ އިޝާރާތް ކުރަމުންނެވެ.\nކޮރޯނާވައިރަސް ވޭރިއަންޓް ކޮވިޑް-19 ދުނިޔެ ދުނިޔޭގެ ސިއްހަތު ޖަމިއްޔާ (ޑަބްލިއު.އެޗް.އޯ)


ނިޝްވާން އިތުރު ޤައުމީ ރެކޯރޑެއް އައުކޮށްފި | Swimming Association of Maldives\nނިޝްވާން އިތުރު ޤައުމީ ރެކޯރޑެއް އައުކޮށްފި\nކެނެޑާގެ ވިންޑްސާގައި މިހާރު ކުރިޔަށްދާ 13 ވަނަ ފީނާ ވޯލްޑް ސްވިމިންގ ޗެމްޕިއަންޝިޕްގައި، ޝޯރޓްކޯސް 50 މީޓަރު ފްރީސްޓައިލް އިވެންޓުގެ ޤައުމީ ރެކޯޑް ނިޝްވާން އިބްރާހީމް އައުކޮށްފިއެވެ. މިއިވެންޓްގެ ޤައުމީރެކޯޑް ނިޝްވާން އައުކޮށްފައިވަނީ 00:25.73 ސިކުންތުން ރޭސްފުރިހަމަކޮށްގެންނެވެ.\n50 މީޓަރ ފްރީސްޓައިލް އިވެންޓްގެ ޤައުމީ ރެކޯރޑް އެންމެފަހުން އައުކޮށްފައިވަނީވެސް ނިޝްވާނެވެ. އެއީ 2014 ވަނަ އަހަރު ޤަތަރުގެ ދޯހާގައި ބޭއްވި 12 ވަނަ ފީނާ ވޯލްޑް ސްވިމިންގ ޗެމްޕިއަންޝިޕްސްގައި 00:25.85 ސިކުންތުން ރޭސް ފުރިހަމަކޮށްގެންނެވެ.\nމިމަހު7ވަނަދުވަހު ކެނެޑާގައި ފެށި 13 ވަނަ ފީނާ ވޯލްޑް ސްވިމިންގ ޗެމްޕިއަންޝިޕްސް ގައި ރާއްޖެ ތަމްސީލުރަނީ ނިޝްވާން އިބްރާހީމް އާއި އިސްމާޢީލް މުއުތަސިމް ޢަދުނާން އާއި އާމިނަތު ޝަޖަންގެ އިތުރުން ޢާއިޝަތު ސައުސަން އެވެ. ޓީމާ ޙަވާލުވެގެން ކެނެޑާއަށް ގޮސްފައިވަނީ ޤައުމީ ހެޑްކޯޗް އިސްމާޢީލް ފަރުޙާނު އެވެ.\nނިޝްވާން އިތުރު ޤައުމީ ރެކޯރޑެއް އައުކޮށްފި 12.08.2016


Araamu Ninjakah Oiy Sirrakee Istaakeenu Laigen Nidhun? - Vaguthu\nއަރާމު ނިންޖެއްގެ ސިއްރަކީ އިސްޓާކީނު ލައިގެން ނިދުން؟\nއަރާމު ނިންޖެއް ހޯދުމަށްޓަކައި ކުރެވެން އޮތް އެންމެ ފަސޭހަ އެއް ކަމަކީ އިސްޓާކީނު ލައިގެން ނިދުންކަމަށް ނެދަލޭންޑްސްގެ އިންސްޓިޓިއުޓް ފޯރ ނިއުރޯސައިންސް އިން 2007 ވަނަ އަހަރު ޝާއިއުކުރި ދިރާސާއަކުން ވަނީ ދައްކުވައިދީފައެވެ.\nމި ދިރާސާގެ ކުރިންވެސް އެތައް ބަޔަކު ދިޔައީ މިގޮތަށް އަމަލުކުރަމުންނެވެ. އެހެންނަމަވެސް ގިނަ ފަހަރަށް މިގޮތަށް މީހުން އަމަލުކުރަމުންދިޔައީ އިސްޓާކީނު ލައިގެން ނިދާ ނިދުން އިތުރަށް އަރާމު ވަނީ ކީއްވެގެންކަން ނޭނގި ތިބެއެވެ.\nއިސްޓާކީނަކީ ގިނަ ފަހަރަށް ބޫޓު ފަދަ ތަކެތީގެ އެތެރެ ހަރުވުމުގެ ސަބަބުން ފަޔަށް ފަސޭހަކަން ގެނުވުމަށް ލެވޭ އެއްޗެކެވެ. އެހެންނަމަވެސް ހުޅަނގުގެ ބައެއް ގައުމުތަކާއި ފިނި މާހައުލު ތަހައްމަލުކުރަންޖެހޭ ގައުމުތަކުގެ ރައްޔިތުންގެ މެދުގައި އިސްޓާކީނުގެ އެހެން ބޭނުންތަކެއް އޮންނަތާވެސް އެތައް އަހަރުތަކެއް ފާއިތުވެއްޖެއެވެ. މިގޮތުން އިސްޓާކީނު ލައިގެން ނިދުމަކީ ހުޅަނގުގެ ގައުމުތަކުގައި އެތައް އަހަރުތަކެއްވަންދެން އާންމުވެފައި އޮތް ކަމެކެވެ.\nނެދަލޭންޑްސްގެ އެ އިންސްޓިޓިއުޓްއިން ކުރިއަށްގެންދިޔަ ދިރާސާއިން ވަނީ އިސްޓާކީނު ލައިގެން ނިދުމުގެ ސަބަބުން ހަށިގަނޑުގެ ލޭ ފިނިކޮށްދީ ވާސޯޑައިލޭޝަން ނަމަކަށްކިޔާ ޕްރޮސެސްއެއް ހަށިގަނޑުގައި ފެށިގެންދާކަމަށް ދައްކުވައިދީފައެވެ. އުމުރުން ދުވަސްވީ މީހުންނަށް އިސްޓާކީނު ލައިގެން ނިދުމަކީ ފަސޭހަކަމާއިއެކު އަވަހަށް ނިދަން ބޭނުންކުރެވިދާނެ އުކުޅެއްކަމުގައި އެ އިންސްޓިޓިއުޓްގެ ދިރާސާއިން ދައްކުވައިދިން އިރު އެއީ އިންސޮމްނިއާ ފަދަ މައްސަލަތަކަށް ހުރި ހައްލެއް ނޫންކަމަށްވެސް ވަނީ ދައްކުވައިދީފައެވެ.\nދެން ފަހަރަކުން ވެސް ނިދަން އުނދަގޫވެ ނުވަތަ އަރާމު ނިންޖެއް ނުލިބޭކަމަށް ހީވަންޏާމުން އިސްޓާކީނު ލައިގެން ނިދުމަށް މަސައްކަތްކޮށްލާށެވެ.


Iphone ge aa3model eh mi aharu nerenee? | Mihaaru\nއެލަޕްގެ އައިފޯނުތަކެއް އަތުރާލާފައިވާ އިން އިރު މީހަކު ފޯނެއް ނަގަނީ.\n12 ޖެނުއަރީ 2019 - 07:472comments\nވޯލް ސްޓްރީޓް ޖާނަލް އިން ބުނި ގޮތުގައި މި އަހަރު އެޕަލް އިން ނެރެން ނިންމައިފައިވާ އައިފޯންގެ މޮޑެލްތަކުގެ ތެރޭގައި އެލްސީޑީ ސްކްރީން ހިމެނޭ އައިފޯނާއި ކެމެރާގެ މުޅިން އާ ފީޗާތަކެއް އެކުލެވޭ މޮޑެލްއެއް ހިމެނޭނެ އެވެ.\nނަމަވެސް މިކަމާ ބެހޭ ގޮތުން އެޕަލް އިން އެއްވެސް ވާހަކައެއް ނުދައްކަ އެވެ. އެޕަލް އަކީ އެ މީހުންގެ އުފެއްދުންތަކާ ބެހޭ ގޮތުން، އެ ތައާރަފްކުރުމުގެ ކުރިން ވާހަކަ ދައްކާ ބައެއް ނޫނެވެ.\nމީޑިއާތަކުން ރިޕޯޓްކޮށްފައިވާ ގޮތުގައި އައިފޯންގެ ވިޔަފާރި ދަށްވުމުން، މި އަހަރުގެ ފުރަތަމަ ތިން މަސް ދުވަހު، އުފައްދާ ފޯނު 10 ޕަސެންޓަށް ދަށްކުރަން އެޕަލް އިން ވަނީ ސަޕްލަޔަރުންނަށް އަންގައިފަ އެވެ.\nއެގޮތުން އައިފޯން އެކްސްއެސް، އެކްސްއެސް މެކްސް އަދި އެކްސްއާރް މަރުކާގެ ފޯނު އުފައްދަން ކުރިން ކަނޑައަޅާފައި އޮތް އަދަދު ކަމަށްވާ 47-48 މިލިއަނުން 40-43 އާ ދޭތެރޭ އަދަދަކަށް މިހާރު ދަށްކޮށްފައި ކަމަށް ރިޕޯޓްތައް ބުންޏެވެ.\nއެޕަލް އިން ބުނެފައިވާ ގޮތުގައި ކުންފުނީގެ އާމްދަނީ ލަފާކުރި މިންވަރަށް ވުރެ ދަށްވުމުގެ މައިގަނޑު އެއް ސަބަބަކަށްވީ އެމެރިކާ އާއި ޗައިނާއާ ދެމެދު އުފެދިފައިވާ ވިޔަފާރިގެ ގުޅުމަށް ބުރޫ އަރައި، ޗައިނާގެ އިގުތިސާދަށް އޭގެ ނޭދެވޭ އަސަރުކޮށްފައިވާތީ އެވެ.\nމި އަހަރު އައިފޯންގެ އާ ތިން މޮޑެލެއް ނެރޭނެ ކަމަށްވޭ.\nޗައިނާ އާއި ހޮންގް ކޮންގާއި ޓައިވާނަކީ އެޕަލްގެ އާމްދަނީގެ 20 ޕަސެންޓް ހިއްސާވާ ސަރަހައްދެވެ. މިދިޔަ އަހަރު އެޕަލްގެ ކުންފުނީގެ ޖުމްލަ އާމްދަނީއަކީ 265.6 ބިލިއަން ޑޮލަރެވެ.\nއިތުރު ލިޔުންތައް އައިފޯން އެޕަލް އެމެރިކާ


Cancer Baleegai Maruvi Rishi Kapoor Emme Fahun Kulhunu Film Eynaa Ge Ufan Dhuvahu Alhuvany - Vaguthu\nކެންސަރު ބަލީގައި މަރުވި ރިޝީ ކަޕޫރު އެންމެފަހުން ކުޅުނު ފިލުމު އޭނާގެ އުފަންދުވަހު އަޅުވަނީ\nދެ އަހަރު ވަންދެން ކެންސަރު ބައްޔާއި ހަނގުރާމަ ކުރުމަށްފަހު އެތައް ބަޔަކު ރޮއްވާލައިފައި މިދިޔަ އަހަރުގެ އޭޕްރީލް މަހުގެ 30 ވަނަ ދުވަހު މަރުވި ބޮލީވުޑުގެ ''ލެޖެންޑަރީ އެކްޓަރ'' ރިޝީ ކަޕޫރު އެންމެ ފަހުން ކުޅެފައިވާ ފިލުމު ''ޝަރުމާޖީ ނަމްކީން'' ރިޝީގެ އުފަންދުވަސް، ސެޕްޓެމްބަރ4ވަނަ ދުވަހު ތިއޭޓަރ ތަކުގައި އެޅުވުމަށް ނިންމައިފިއެވެ.\n''ޝަރުމާޖީ ނަމްކީން'' ގެ ހުރިހާ ސީންއެއް ނުނިމެނީސް ރިޝީ މަރުވެފައިވީ ނަމަވެސް ފިލުމުގެ ބާކީ ހުރި ސީންތަކުން ފެނިގެންދާނީ ރިޝީގެ ބަދަލުގައި ޕަރޭޝް ރާވަލްއެވެ.\nމި ފިލުމުގެ ޑައިރެކްޓަރ ހިތޭޝް ބާޓިއާ ބުނެފައިވަނީ މި ފިލުމު ރިޝީ ކަޕޫރުގެ އުފަންދުވަހު އެޅުވުމަށް ހަމަޖެހިފައިވަނީ ރިޝީގެ ސަޕޯޓަރުންނާއި ރިޝީއަށް ''ޓްރިބިއުޓްއެއް ދިނުމަށް ކަމަށެވެ.\nފިލުމުގެ ޕްރޮޑިއުސަރ ހަނީ ޓްރެހަން މިޑް ޑޭއަށް ދިން އިންޓަވިއުއެއްގައި ބުނެފައިވަނީ ކޮލިޓީ ރަނގަޅު ކުރުމަށާއި ފިލުމު ފުރިހަމަ ކުރުމަށް ވީއެފްއެކްސްއާއި ބައެއް ސްޕެޝަލް ޓެކްނިކްސް ބޭނުން ކުރާނެ ކަމަށެވެ.\nމި ފިލުމުގެ ބޮޑު ބައެއްގެ ޝޫޓިން ވަނީ މިދިޔަ އަހަރު ޖެނުއަރީ މަހު ދިއްލީގައި ނިންމާފައި ކަމަށާއި ބާކީ ޝޫޓިންތައް ހަތަރު ދުވަހުން ނިންމާލެވޭނެ ކަމަށް ވެސް ޕްރޮޑިއުސަރ ހަނީ ބުނެފައިވެއެވެ.\nހަނީ ޓްރެހަން އިތުރުން މި ފިލުމުގެ ޕްރޮޑިއުސަރުންނަކީ ރިތޭޝް ސިދުވާނީ، ފަރުޚާން އަޚްތަރު އަދި މެގް ގުފިން ޕިކްޗާރސްއެވެ. މި ފިލުމަކީ 60 އަހަރުގެ މީހެއްގެ ވާހަކަތަކެއް ކިޔައިދޭ ފިލުމެކެވެ. މި ފިލުމުގެ ޝޫޓިން ވަރަށް އަވަހަށް ފަށާނެ ކަމަށް ވެސް ޑައިރެކްޓަރ ބުނެފައިވެއެވެ.


Report: Foto naganee majalakah, ekamaku fahun blackmail! | Mihaaru\nއަންހެން ކުދިން ބުލެކްމެއިލް ކުރާ މައްސަލައަށް ހޭލުންތެރިކުރުވާ ފޮޓޯއެއް-- ފޮޓޯ: ސުޓާ އޮންލައިން\nފޮޓޯ ނަގަނީ މަޖަލަކަށް، އެކަމަކު ފަހުން ބްލެކްމެއިލް!\n08 އޮކްޓޯބަރ 2017 - 09:01 49 comments\nއެޒުވާން އަންހެން ކުއްޖާގެ އުމުރުން 22 އަހަރެވެ. ސޯޝަލް މީޑިއާއާ ވަރަށް ވެސް ގާތެވެ. އެއް ދުވަހު ނުދަންނަ މީހަކު ސުކައިޕުން އެޑްކުރި އެވެ. އެކްސެޕްޓް ކޮށްލުމާ އެކު އެމީހާ ފޮނުވީ އެ އަންހެންމީހާގެ ބަރަހަނާ ފޮޓޯއެކެވެ. ލިބުނީ ބޮޑު ހައިރާން ކަމެކެވެ. އެކަހަލަ ފޮޓޯއެއް އޭނާ އަމިއްލައަށް ނެގިޔަސް އެއްވެސް މީހަކަށް ފޮނުވާފައި ނުވާއިރު އެނުދަންނަ މީހާއަށް އެލިބުނު ސަބަބެއް ނޭނގުނެވެ.\n"ފޮޓޯ ނަގަން މަޖަލަކަށް. އެކަމަކު އެއްވެސް މީހަކަށް ނުފޮނުވަން،" އެ ހާދިސާ ކިޔައިދެމުން އަންހެންމީހާ ބުންޏެވެ.\nއޭނާގެ އެ ފޮޓޯ ލިބުނު ގޮތަކާ ބެހޭ ގޮތުން އެމީހާއާ ސުވާލުކުރި އެވެ. އޭގެ ޖަވާބުގައި އޭނާ ބުނީ "ކަލޭ ތި ގެންގުޅެނީ މިވެނި ވަށްތަރެއްގެ ލެޕެއް ނޫންހޭ." އެވެ.\n"އެ ހެކްކޮށްގެން ފޮޓޯ ހޯދިއްޔޭ. ތިމަންނަ މިއީ ރާއްޖޭގައި ހުރި އެންމެ މޮޅު ހެކަރޭ،" އަންހެންމީހާ ކިޔައިދިނެވެ.\nކުރިން އެއީ ކާކުކަން ވެސް ނޭނގޭ، ދުވަހަކު ފެނިފައި ވެސް ނުވާ އެ "ހެކަރު"ގެ ދަލުގައި ޖެހި، އަންހެންމީހާ ތާށިވި އެވެ. ވަކި ކަންތައްތަކެއް ކުރަން މަޖުބޫރުވި އެވެ. ސުކައިޕް މެދުވެރިކޮށް އޭނާ ބުނާ ގުނަވަންތަކެއް ދައްކަން އެދި އިންޒާރުދިނެވެ. އެގޮތަށް ނުހަދައިފި ނަމަ ބަރަހަނާ ފޮޓޯ ލީކްކޮށްލާނެ ކަމުގެ ބިރު ދެއްކި އެވެ.\nއެންމެ ފަހުން އޭނާ ބުނި ގޮތަށް ވީޑިއޯކޮށް އެ ފޮނުވި އެވެ.\n"އާދޭސްކުރިން. ބުނިން ހުރި ތާކަށް ގޮސްފާނަމޭ ވެސް. ބުނީމަ ބުނީ ތިމަންނަ ރާއްޖެއަކު ނޫނޭ. ދެން އެބުނި ގޮތަށް ހެދީ،،" އަަންހެންމީހާ ކިޔައިދިނެވެ.\nއޭގެ ތިން އަހަރު ފަހުން ދެން ފެނުނީ ދިވެހި އެތައް އަންހެނެއްގެ ބަރަހަނާ މަންޒަރުތައް ހިމެނޭ ވެބްސައިޓަކަށް އެވީޑިއޯ އަޕްލޯޑްކޮށްފައި ވަނިކޮށެވެ. އެ ވެބްސައިޓަށް ވަދެވެނީ ފައިސާ ދީގެން ސަބްސްކުރައިބް ކޮށްގެންނެވެ. އެތައް އަންހެނެއްގެ އެތައް ބައެއްގެ ކުރިމަތީގައި ބަރަހަނާވީ އެވެ.\nއެ މައްސަލަ ފުލުހުންނަށް ހުށައެޅި އެވެ. އެމީހާ ހައްޔަރު ވެސް ކުރި އެވެ. ނަމަވެސް އޭރު އެތައް އަންހެނެއް ފަލީހަތްވެއްޖެ އެވެ. ފޯނު ނަމްބަރާއި ޒާތީ އެތައް މައުލޫމާތެއް ވެސް ހާމަވުމުން އޭގެ ނާޖާއިޒު ފައިދާ ނަގަން އެތައް ބަޔަކު މަސައްކަތްކުރި އެވެ.\n"މަންމައަށް ވެސް މީހުން އެ ފޮޓޯ ދެއްކި. ވަރަށް މީހުން ގުޅާ. ވަރަށް ގުޅާ. އެވާހަކަ ދައްކަން. ވަރަށް ހުތުރު ކަންކަމަށް ވެސް އެދި ހަދާ،" އޭނާ ބުންޏެވެ.\nވަރަށް އާންމު ކަމެއް\nގިނަ މީހުން ސުމާޓް ފޯން ގެންގުޅޭ މި ޒަމާނުގައި ލޯބިވެރިންނާއި އިތުބާރުކުރާ އެހެން މީހުންނަށް ބަރަހަނާ ފޮޓޯ ފޮނުވުމުގެ "މޮޔަ" އަމަލު މިއަދު ދަނީ އާންމުވަމުންނެވެ. ބަރަހަނާ ފޮޓޯއެއް ފޮނުވުމަކީ މިއަދު، ބައެއް މީހުންނަށް، އެއްވެސް ކަމެއް ނޫނެވެ. ޒިންމާދާރު ވަޒީފާތަކުގައި އުޅޭ މީހުންނާއި ކުޑަކުދިން ވެސް އެ މަޅީގައި ވަނީ ޖެހިފަ އެވެ.\nއޭގެ ނަތީޖާއަކަށް ވަނީ ވަކި ހިސާބަކުން އެފޮޓޯތައް ލީކްކޮށްލުމެވެ. ސޯޝަލް މީޑިއާގެ އެކިއެކި ޕްލެޓް ފޯމްތަކުގައި ބޭޒާރުކުރުމެވެ.\nފުލުހުންގެ ސައިބާ ކުރައިމް އިންވެސްޓިގޭޝަން ޔުނިޓްގެ ހެޑް ރިލްވާން ޝަރީފް ވިދާޅުވީ މިހާރަކަށް އައިސް ސައިބާ ކުރައިމްގެ މައްސަލަތައް ހުށަހަޅާ މިންވަރު އިތުރު ކަމަށެވެ. އެ މައްސަލަތަކުގެ ތެރޭގައި ޒުވާނުންގެ އިތުރުން ދެބައި އުމުރުގެ މީހުންގެ މައްސަލަތައް ވެސް ލިބޭ ކަމަށް ވިދާޅުވި އެވެ.\n"ގިނަ ފަހަރަށް މީހާ ބްލެކްމެއިލް ކޮށްފައި ހުންނަނީ ދެ ފަރާތުގެ ދެމެދުގައި އުފެދޭ ގުޅުންތަކެއް ދާން ނުޖެހޭ ހިސާބަށް ގޮސްގެން ހިނގާ ކަންތައްތަކެއްގައި،" ރިލްވާން ވިދާޅުވި އެވެ.\nބުލެކްމެއިލް ކުރަން ފުރުސަތު ނުދީ!\nބަރަހަނާ ފޮޓޯއެއް ލީކްކޮށްލާނެ ކަމުގެ ބިރު ދައްކައިގެން އިތުރު އެފަދަ ފޮޓޯތައް ހޯދުމާއި ޖިންސީ ގޯނާތައް ކުރުމުގެ އިތުރުން ފައިސާ އަތުލުން ފަދަ ޖަރީމާތައް ރާއްޖޭގައި ހިންގަ އެވެ. އެކަމަކު ރިލްވާން ވިދާޅުވީ ބުލެކެމެއިލް ކުރާ ފަރާތް ބުނާހާ ކަމެއް ކުރުމަކީ ހައްލެއް ނޫންކަން ގަބޫލުކުރަން ޖެހޭ ކަމަށެވެ. ބުނާހާ ކޮންމެ ކަމެއް ކޮށްދޭ ނަމަ އެކަން އަބަދުވެސް ޖެހޭނީ ތަކުރާރުކުރަން ކަމަށް ވެސް އޭނާ ވިދާޅުވި އެވެ.\n"އެންމެ ފުރަތަމަ ސުޓޭޖުން ފެށިގެން އަޅުގަނޑުމެންނަށް އެމައްސަލަ ހުށައެޅުން ވަރަށް މުހިންމު. ހުށަހަޅާ ހުރިހާ މައްސަލަތަކެއްގައި ވެސް އަނިޔާ ލިބޭ ފަރާތްތަކުގެ ހައްގުތައް ރައްކާކޮށްދޭނެކަމުގެ ފުރިހަމަ ޔަގީންކަން އަޅުގަނޑުމެން ދެން،" ރިލްވާން ވިދާޅުވި އެވެ.\nއޭނާ ވިދާޅުވި ގޮތުގައި ނުދަންނަ ކޮންމެ މީހަކާ ސޯޝަލް މީޑިއާ ތެރެއިން ބައްދަލުކޮށް، ގުޅުން ބަދަހިކުރުމާ މެދު ރައްކާތެރިވާން ޖެހެ އެވެ.\n"ސޯޝަލް މީޑިއާގެ ޕްލެޓްފޯމްތައް ބޭނުން ކުރުމުގައި ސަމާލުކަން ދޭން ޖެހޭ. ނުދަންނަ މީހުން އެޑްކޮށް ގުޅުން ބަދަހިކުރާ އިރު ވިސްނާލަން ޖެހޭނެ،" ރިލްވާން ވިދާޅވި އެވެ.\n"މިފަދަ މީޑިއަމްތައް ބޭނުން ކުރުމުގައި ޒިންމާދާރުކަން އިސްކުރުން ވަރަށް މުހިންމު. މިސާލަކަށް ފޭސްބުކް ފަދަ ސޯޝަލް އެޕްތައް ބޭނުން ކުރުމުގައި ވެސް ކާކުކަން ނޭނގޭ މީހުން އެޑް ނުކުރުން."\nއަމިއްލައަށް ބަރަހަނާވެ ފޮޓޯ ނެގުމާއި އެކި މީސްމީހުންނަށް ފޮނުވުމާއި އަދި ނުފޮނުވިޔަސް، އެ މީހަކަށް ނޭނގި، އެހެން ބަޔަކު އެ އެއްޗެހި ހޯދުން ފަދަ ކަންކަން އާންމުވަމުން ދާ އިރު، ކޮންމެ އުމުރެއްގެ މީހަކު ވެސް ވިސްނާލަން ޖެހެ އެވެ. އެ މަޅީގައި ކޮންމެ ވަގުތަކު ވެސް ބެދިދާނެ އެވެ. އެހެންކަމުން އެފަދަ ފޮޓޯޓައް ނެގުމަކީ ކޫލް ކަމެއް ނޫނެވެ.\nލޯބިވެރިންނަށް ފޮނުވަން ކަމަށް ވިޔަސް ބަރަހަނާ ފޮޓޯ ނެގުމަކީ ކުށެކެވެ. އެކުށުގެ އަދަބެއްގެ ގޮތުން އެއް އަހަރާއި ތިން އަހަރާ ދެމެދުގެ މުއްދަތަކަށް ޖަލަށް ދާން ވެސް ޖެހިދާނެ އެވެ. އެހެންކަމުން އެނގިގެންނާއި ނޭނގި މި ކުރެވެނީ ގާނޫނީ ގޮތުން ވެސް ކުށެވެ. ދެން އޮތީ ބްލެކްމައިންވެމެވެ. އެފަދަ ހާލަތަކަށް ތިމާ ދިއުމުން ދެން ކުރިމަތިވަނީ އެއަށް ވުރެ މާ ނުރައްކާތެރި ހާލަތަކާ އެވެ. އެހެންކަމުން، ފުލުހުން އެދޭ ގޮތަށް، މިއީ އެންމެން ވެސް ސަމާލުވާން ޖެހޭ ބޮޑު މައްސަލައެކެވެ.\nއިތުރު ލިޔުންތައް ޕޮލިސް ޒުވާނުން ބްލެކްމެއިލް ޕޯނޮގްރަފީ


Ras Online - މުއިއްޒުގެ ބޭނުމަކީ އިންވެސްޓަރުންގެ ޝައުޤުވެރިކަން ނަގާލުން - ޝިފާއު\nއަހުމަދު ޝާހް9ޑިސެމްބަރު 2021 - 11:2\nއިހަވަންދޫ ދާއިރާގެ މެމްބަރު މުހައްމަދު ޝިފާއު (ކ)\nމާލޭގެ މޭޔަރ ޑރ. މުޙައްމަދު މުޢިއްޒުގެ ބޭނުމަކީ އިންވެސްޓަރުންގެ ޝައުޤުވެރިކަން ނަގާލުން ކަމަށް އިހަވަންދޫ ދާއިރާގެ މެމްބަރު މުހައްމަދު ޝިފާއު ވިދާޅުވެއްޖެއެވެ.\nމެންބަރު ޝިފާއު މިމޭރުމުން ވިދާޅުވެފައި މިވަނީ މާލޭ ސިޓީ ކައުންސިލުން ހުޅުމާލޭ ފޭސް އެކަކާއި ފޭސް ދޭއްގެ ރަޖިސްޓްރީ ބާތިލްކޮށް އެރަށް ކައުންސިލަށް ނެގުމަށް ފާސް ކުރުމާއި ގުޅިގެންނެވެ. އޭގެ އިތުރުން ހުޅުމާލެއަކީ މާލޭސިޓީ ކައުންސިލްގެ އިޙްތިޞާސްގެ ތެރޭގައި އޮންނަ ސަރަޙައްދެއް ކަމަށް މޭޔަރު މުޢިއްޒު ވަނީ ވިދާޅުވެފައެވެ.\nއެކަމާ ގުޅިގެން ޝިފާއު ވިދާޅުވީ މުއިއްޒު ގެ އަސްލު ބޭނުމަކީި އިންވެސްޓަރުންގެ ހިތްތަކުގައި ނުތަނަވަސްކަން އުފައްދައި ޝައުގުވެރިކަން ނަގާލުން ކަމަށެވެ. އޭގެއިތުރުން ހުޅުމާލޭގައި ރައްޔިތުންނަށް ބޯހިޔާވަހިކަން ފޯރުކޮއްދިނުމަށް ސަރުކާރުން ކުރާ މަސައްކަތަށް ހުރަސް އެޅުމަކީވެސް މުޢިއްޒުގެ އަމާޒެއް ކަމަށް ޝިފާއު ތުހުމަތު ކުރެއްވިއެވެ.\nމާލޭ ސިޓީ ކައުންސިލާއި ޑރ. މުއިއްޒު ކޮންމެ ހުރަހެއް ކުރިމަތި ކުރި ނަމަވެސް "މިސަރުކާރުން މާލޭ ރައްޔިތުންނަށް ބޯހިޔާވަހިކަން ފޯރުކޮއްދޭނެ" ކަމަށް މެންބަރު ޝިފާއު ވިދާޅުވިއެވެ.\nމުއިޒު ގެ އަސްލު ބޭނުމަކީި ހުޅުމާލޭގަ ރައްޔިތުންނަށް ބޯހިޔާވަހިކަން ފޯރުކޮއްދިނުމަށް ސަރުކާރުން ކުރާމަސައްކަތަށް ހުރަސްއެޅުން. އިންވެސްޓަރުންގެ ހިތްތަކުގަ ނުތަނަވަސްކަން އުފައްދާ ޝައުގުވެރިކަން ނަގާލުން. މިސަރުކާރުން މާލޭ ރައްޔިތުންނަށް ބޯހިޔާވަހިކަން ފޯރުކޮއްދޭނެ. @MMuizzu pic.twitter.com/cc8XqHrDz6\n— MP Mohamed Shifau (@mhshifau) December 8, 2021\nއެޗްޑީސީއަށް ދޫކޮށްފައިވާ ހުޅުމާލޭގެ ރަޖިސްޓްރީ ބާތިލުކޮށް މާލޭ ސިޓީ ކައުންސިލުގެ ދަށަށް ގެންނަން އިއްޔެ ވަނީ ފާސްކޮށްފައެވެ.\nއެގޮތަށް ފާސްކުރީ އިއްޔެ ބޭއްވި މާލޭ ސިޓީ ކައުންސިލްގެ ހަތަރު ވަނަ ދައުރުގެ 30 ވަނަ އާންމު ޖަލްސާގައެވެ. އެގޮތަށް ފާސްވީ ސިޓީކައުންސިލްގެ 12 މެމްބަރުންގެ އަޣުލަބިއްޔަތުންނެެވެ. ހުޅުމާލެ އެޗްޑީސީގެ ދަށަށް ބަދަލުކޮށް އެކުންފުނީގެ ތަނެއްގެ ގޮތުގައި ރަޖިސްޓްރީ ކޮށްދިނީ މުޢިއްޒުގެ ހައުސިންގ މިނިސްޓަރު ކަމުގެ ދަށުގައި ނިމިދިޔަ ވެރިކަމުގައެވެ. ކުއްލިއަކަށް ހުޅުމާލެ ރަޖިސްޓްރީ ބަދަލުކުރަން ކައުންސިލުން ނިންމާފައި މިވަނީ ހުޅުމާލެ ހިޔާ ފްލެޓް ސަރަހައްދުގައި އިދިކޮޅު ކޯލިޝަންގެ ބައްދަލުވުމެއް ބާއްވަން ސިޓީ ކައުންސިލުން ހުއްދަ ދީފައި ވަނިކޮށް އެޗްޑީސީން އެކަމަށް ހުރަސް އަޅަން ނިންމި ހިސާބުންނެވެ.\nއެޗްޑީސީން ބުނީ ހުޅުމާލޭގައި އެއްވެސް ކަމެއް ކުރެވޭނީ އެޗްޑީސީގެ ހުއްދަ ލިބިގެން ކަމަށެވެ.


China in ai2dhivehin quarantine koffi | Mihaaru\nކޮރޯނާވައިރަސްއާ ގުޅިގެން، ރާއްޖެ އަންނަ މީހުން ބައިތިއްބަން ފަރުކޮޅުފުށީގައި ހަދާފައިވާ ކޮޓަރިއެއް: ޗައިނާ އިން ރާއްޖެ އައި ދެ ދިވެހިން މިހާރު ވަނީ މިތަނުގައި ކަރަންޓީނު ކޮށްފައި.---ފޮޓޯ: ހެލްތު މިނިސްޓްރީ\n25 ފެބުރުއަރީ 2020 - 22:54 8 comments\nޗައިނާ އިން އަންނަ މީހުން 14 ދުވަސް ވަންދެން ކަރަންޓީނު ކޮށްފައި ބެހެއްޓުމަށް ރާއްޖެ އާއި ގިނަ ގައުމުތަކުން ވަނީ ނިންމައިފަ އެވެ.\nހެލްތު މިނިސްޓްރީން ބުނީ ޗައިނާ އިން މިއަދު ރާއްޖެ އައި ދެ ދިވެހިންގެ ވެސް ކޮރޯނާ ވައިރަހުގެ އެއްވެސް އަލާމާތެއް ފެންނަން ނެތް ކަމަށެވެ. އެ ދެ މީހުން ކަރަންޓީން ކުރީ، ކޮރޯނާވައިރަހާ ގުޅިގެން ޑަބްލިއުއެޗްއޯ އިން ކަނޑައަޅާފައިވާ އުސޫލަށް ތަބާވުމުގެ ގޮތުން ކަމަށް އެ މިނިސްޓްރީން ބުންޏެވެ.\nޗައިނާ އިން ރާއްޖެ އައި ބައެއް މީހުންގެ ތެރެއިން ކޮރޯނާވައިރަހަށް ޝައްކު ކުރެވުނު ހަތް މީހެއްގެ ސާމްޕަލްތައް ނަގައި ޓެސްޓްކުރި އެވެ. ރާއްޖެ އިން އޭރު ޓެސްޓް ކުރެވެން ނެތިގެން އެ ޓެސްޓްތައް ކުރީ އިންޑިއާގެ ޕޫނޭ އަށް ފޮނުވައިގެންނެވެ. އެކަމަކު ކޮވިޑް-19 އަށް ޓެސްޓްކުރެވޭނެ ގޮތް މިހާރު ވަނީ އައިޖީއެމްއެޗްގައި ގާއިމްކޮށްފަ އެވެ. ޓެސްޓުގެ ނަތީޖާ 10-12 ގަޑިއިރުގެ ތެރޭގައި ލިބޭނެ އެވެ.\nރޯގާ އެންމެ ބޮޑަށް ފެތުރެން ފެށި ޗައިނާގެ ވޫހާންގައި ތިބި ހަތް ދިވެހިން، އިންޑިއާގައި ކަރަންޓީން ކުރުމަށްފަހު މިދިޔަ ހަފްތާގައި ވަނީ ރާއްޖެ ގެނެސްފަ އެވެ.\nކޮވިޑް-19 ޖެހޭ މީހުންގެ އަދަދު ގައުމުތަކުގައި އިތުރުވެފައިވާ އިރު މި ބަލީގައި ޗައިނާ އިން މަރުވި މީހުންގެ އަދަދު ވަނީ 2,627 އަށް އަރައިފަ އެވެ.\nއިތުރު ލިޔުންތައް ސިއްހަތު ޗައިނާ ބަލިތައް ރާއްޖެ-ޗައިނާ ހެލްތު މިނިސްޓްރީ\nޗައިނާ އިން ރާއްޖެ އަށް މީހުން އައުން މަނާކޮށްފި


ކީރިތި ރަސޫލާގެ ޙަޔާތްޕުޅުގައި ޙަދީޘް ލިޔުން މަނާކުރެއްވިތަ؟ - ޙައްސާން ޢަބްދުއްރައްޒާޤް\nޞައްޙަ ރިވާޔަތަކީ: އަބޫ ސަޢީދް އަލްޚުދްރީގެ ބަސްފުޅެކެވެ. އެ ބަސްފުޅުގެ މާނައަކީ: ”އަހުރެންގެ ކިބައިން ތިޔަބައިމީހުން އެއްވެސް އެއްޗެއް ނުލިޔާހުށިކަމެވެ. އަހުރެންގެ ކިބައިން ޤުރުއާން ނޫން އެއްޗެއް ލިޔުނު މީހަކަ އެއެއްޗެއް ފޮހޭށެވެ.“ އިމާމް މުސްލިމް ވަނީ އެކަލޭގެފާނުގެ ޞަޙީޙުގައި މި ޙަދީޘް މަރްފޫޢުކޮށް1 ނެރުއްވާފައެވެ. ނަމަވެސް ޙަދީޘް ޢިލްމުގެ އަމީރުލް މުއުމިނީނަ އަބޫ ޢަބްދިﷲ އަލްބުޚާރީއާއި އެހެން ބޭކަލުން ވިދާޅުވަނީ މި ޙަދީޘްގެ ޢިއްލަތެއް ވާކަމަށާއި ޞައްޙަ ގޮތަކީ އެއީ އަބޫ ސަޢީދުގެ ބަސްފުޅެއް ކަމުގައެވެ.2\nމި ދެންނެވި ރިވާޔަތްތައް އަލްޚަޠީބުލް ބަޣްދާދީ ”ތަޤްޔީދުލް ޢިލްމި“ މި ފޮތުގެ ފުރަތަމަ ފަޞްލުގައި ޖަމާކުރައްވާފައި ވެއެވެ.\nޙަދީޘް ލިޔުމުގެ އިޛުނަ ދެއްވާފައިވާ ޙަދީޘްތައް ޞަޙީޙުކޮށް ޞަރީޙަކޮށް ވާރިދުވެފައި ވެއެވެ. އަދި ބައެއް ޞަޙާބީން ޙަދީޘް ލިޔުއްވި ކަމަށް ސާބިތުވެއެވެ. އަދި މި ޙަދީޘްތަކަކީ ސަނަދުގެ ގޮތުން ވެސް މާ ވަރުގަދަ ޙަދީޘްތަކެކެވެ.\nއިސްވެ ދެންނެވުނު ނަހީގެ ޙަދީޘްތައް ޞައްޙަ ކަމަށް ބަލާނަމަ އެ ޙަދީޘްތަކާއި، އިޛުނައިގެ ޙަދީޘްތަކާ އެއްކޮށް ޖަމްޢުކުރާނޭ ގޮތްތަކެއް ޢިލްމުވެރީން ބަޔާން ކުރައްވާފައިވެއެވެ. އޭގެ ތެރެއިން ބައެއް ގޮތްތަކަކީ:\nއެއީ ސުންނަތުން ސުންނަތް މަންސޫޚުވުމެވެ. މާނައަކީ ނަހީ އައިސްފައި ވަނީ ކުރީކޮޅުގައި، ޤުރުއާނާ އެހެން އެއްޗަކާ އެކުވެ މަސްހުނިވެދާނެ ކަމުގެ ބިރަށްޓަކައި ކަމުގައެވެ. މިހެން ވިދާޅުވެފައި ވަނީ އިބްނު ޤުތައިބާއާއި، އައްރާމަހުރްމުޒީ އާއި، އަލްޚައްޠާބީއާއި އެހެން ބައެއް ބޭކަލުންނެވެ.\nނަހީކުރައްވާފައި ވަނީ ޤުރުއާނާއި ސުންނަތް އެކުގައި އެކައްޗެއްގައި ލިޔުމެވެ. މިފަދައިން ވިދާޅުވީ އަލްޚައްޠާބީއާއި އަލްޚަޠީބުލް ބަޣުދާދީ އާއި އެނޫން ވެސް ބައެއް ބޭކަލުންނެވެ.\nނަހީ ކުރެވުނީ ލިޔުމަށް ބަރޯސާވެ ހިތުދަސްކުރުން ދޫކޮށްލައްފާނޭ ކަމަށް ބިރުފުޅުހީވާ ބޭކަލުންނަށެވެ. އިޛުނަފުޅު ދެއްވީ އެނޫން ބޭކަލުންނަށެވެ.\nމިނޫނަސް އެތައް ގޮތްތަކެއް އަލްޚަޠީބު ވަނީ ޛިކުރުކުރައްވާފައެވެ.\nބައެއް ޞަޙާބީން ޙަދީޘް ލިޔުއްވާފައި ފަހުން އެ ފޮތްތައް އަންދަވާލެއްވިއެވެ. ނުވަތަ ލިޔުއްވަން ޤަޞްދުކުރައްވާފައި ފަސްޖެހިވަޑައިގެންފައި ވެއެވެ. މިއީ އަބޫބަކުރުގެ ފާނާއި ޢުމަރުގެފާނު ފަދަ ޞަޙާބީންގެ ފަރާތުން ސާބިތުވެފައިވާ ކަންތަކެވެ. އަދި އެބޭބޭކަލުން އެކަމަށް އެކި ޢިއްލަތްތައް ގެންނަވާފައި ވެއެވެ. އެގޮތުން ޢިލްމު އެއަށް އަހުލުވެރިނުވާ ބަޔެއްގެ އަތްމައްޗަށް ގޮސްދާނެތީ، ނުވަތަ ދަސްކުރުން ދޫކޮށް ފޮތަށް ބަރޯސާ ވެދާނެތީ… ނުވަތަ އެނޫން ވެސް އެފަދަ ސަބަބުތައް ޛިކުރުކުރައްވާފައި ވެއެވެ. އެއްވެސް ބޭކަލަކު އެކަމުގެ ޢިއްލަތަކަށް ނަހީއެއް ނުގެންނަވައެވެ. އަދި ނަހީ ކުރައްވާފައި ވީނަމަ އެބޭކަލުން އެގޮތަށް ޤަޞްދު ވެސް ނުކުރެއްވީހެވެ. (ބައްލަވާ: އަލްމުޢައްލިމީގެ އަލްއަންވާރުލް ކާޝިފާ)\nނަހީކުރެއްވި ކަމަށް ބުނާނަމަ އެކަމުގެ ސަބަބެއްކަމުގައި ބެލެވޭ ބައެއް ކަންތައްތައް\nޤުރްއާނާ މައްސުނިވެ އޮޅިދާނެތީ\nލިޔެކިޔުމުގެ ވަސީލަތްތައް މަދުކަމުން އެވަސީލަތްތައް ޤުރްއާން ލިޔުމަށް ޙާއްޞަކުރުން\nމީސްތަކުން ހިތުދަސްކުރުން ދޫކޮށް ފޮތަށް ބަރޯސާވެދާނެތީ\nތަޤްޔީދުލް ޢިލްމި. ލިޔުއްވީ: އަލްޚަޠީބުލް ބަޣުދާދީ (އަވަހާރަވީ 463ހ.). އިޙްޔާއިއްސުންނަތިއްނަބަވިއްޔަތި: ބޭރޫތު.\nތަދްވީނުއްސުންނަތިއްނަބަވިއްޔާ. ލިޔުއްވީ: މުޙައްމަދު ބިން މަޠަރް އައްޒަހްރާނީ (ނިޔާވީ 1427ހ.). ފުރަތަމަ އިޞްދާރު (1417ހ.). ދާރުލް ހިޖްރާ: ރިޔާޟް\nދިރާސާތުން ފިލް ޙަދީޘިއްނަބަވީ. މުޙައްމަދު މުޞްޠަފާ އަލްއަޢުޡަމީ (ނިޔާވީ: 2020މ.)\nއަލްއަންވާރުލް ކާޝިފާ. ލިޔުއްވީ އަލްމުޢައްލިމީ\nއެބަހީ: ކީރިތި ރަސޫލާ ﷺ ގެ ޙަދީޘްފުޅެއްގެ ގޮތުގައި. ↩\nމުޙައްމަދު ބިން މަޠަރް އައްޒަހްރާނީ، ތަދްވީނުއްސުންނަތިއްނަބަޥިއްޔާ. 1996 : ޞ 26 ↩\nނިޔަތުގެ މަޙައްލަކީ ކޮބާ؟ ކުރީގެ ލިޔުން ފިޠުރު ޒަކާތް ދެންއޮތް ލިޔުން\nމަދީނާގެ އިސްލާމިކް ޔުނިވަރސިޓީގެ ކުއްލިޔަތުލް ޙަދީޘްގެ ގްރެޖުއޭޓެއް


Report: Tourist numberu ithuru, Aamdhaneege numberu ithureh nuvey!\nޓޫރިސްޓު ނަމްބަރު އިތުރު، އާމްދަނީގެ ނަމްބަރު އިތުރެއް ނުވޭ!\nރިސޯޓެއްގެ މޫދުގައި ޓޫރިސްޓުން ތިބެން ހަދާފައިވާ ތަނެއް: ޓޫރިޒަމާ ގުޅުންހުރި އާމްދަނީ އިތުރުވަނީ ކުޑަކޮށް - ފޮޓޯ: ވިޒިޓްމޯލްޑިވްސް\nމި އަހަރު ފެށިގެން އައީ ރާއްޖޭގެ އިގްތިސޯދުގެ މައި ތަނބު، ޓޫރިޒަމް ސިނާއަތަށް ލިބުނު ބޮޑު ކުރިއެރުމާއެކުގަ އެވެ. ޖެނުއަރީ މަހު ޓޫރިސްޓުން އައި އަދަދު ހަ ޕަސެންޓު އިތުރުވި އެވެ. އެ ކުރިއެރުން އެގޮތުގައި ހިފެހެއްޓި މިދިޔަ މަހު ވަނީ 10 ޕަސެންޓުގެ ކުރިއެރުމެއް ލިބިފަ އެވެ. ޓޫރިޒަމް މިނިސްޓްރީން ދައްކާ ހިސާބު ތަކުން ފެންނަނީ ޓޫރިޒަމް އެރައިވަލް ބޮޑުތަނުން މައްޗަށް އުފުލޭތީ އެވެ. އެކަމަކު ދައުލަތުގެ އާމްދަނީ އާއި ހަރަދުގެ ތަފުސީލު އޮންނަ ހިސާބުތައް ބަލާލުން ފެންނަ މަންޒަރު މުޅީން ތަފާތެވެ. އެ ހިސާބުތަކުން އެނގެނީ ޓޫރިސްޓުން އަންނަ އަދަދު އިތުރުވި ނަމަވެސް ޓޫރިޒަމް ދާއިރާ އިން ފުރޭނިގެން ދައުލަތަށް ވަންނަ އާމްދަނީ އިތުރު ނުވާ ކަމެވެ. ނުވެ ނުވަތަ ވިއަސް ވަނީ ކުޑަ މިންވަރެއް ކަމެވެ. ޓޫރިސްޓުން އިތުރުވާއިރު ދާއިރާ އިން ލިބޭ އާމްދަނީ އިތުރު ނުވަނީ ކީއްވެގެން ހެއްޔެވެ؟ ބޭޭނުންވާ ވަރަށްވުރެ އެނދު އިތުރުވީ ހެއްޔެވެ؟ ނޫނީ ރާއްޖޭގެ އަގު ބޮޑު ޓޫރިޒަމްގެ އަގު ދަށްވަނީ ހެއްޔެވެ؟ މިއީ ސީރިއަސް މައްސަލައެކެވެ.\n"ޓޫރިސްޓުން އިތުރުވިއަސް ޓޫރިޒަމުން ލިބޭ އާމްދަނީ އިތުރު ނުވާ ސަބަބު ބަލަން އެބަޖެހޭ. އެހެން ގައުމުތަކުގައި މި ފަދަ މުހިންމު މައްސަލަތަކުގައި ބޮޑެތި އެނާލަސިސްތައް ހަދާ. އެކަމަކު ރާއްޖޭގަ އެކަމެއް ނެތް،" ރާއްޖޭގެ ގިނަ ރިސޯޓުތަކަށް ޓޫރިސްޓުން ގެންނަ ލެޓްސްގޯ ކުންފުނީގެ ވެރިޔާ، މުހައްމަދު ރިޔާޒު ވިދާޅުވި އެވެ.\nމި އަހަރުގެ ފުރަތަމަ ކްއާޓަރު މީރާގެ ރިޕޯޓުން އެނގޭ ގޮތުގައި ދައުލަަތަށް ލިބޭ ޖުމްލަ އާމްދަނީ އިތުރުވި ނަމަވެސް ޓޫރިޒަމް ދާއިރާ އިން ލިބޭ އާމްދަނީ ވަނީ ދަށްވެފަ އެވެ. ހާއްސަކޮށް ގްރީން ޓެކުހާއި ޓީޖީއެސްޓީ (ޓޫރިޒަމް ޖީއެސްޓީ) ވަނީ ދަށްވެފަ އެވެ. ފުރަތަމަ ކްއާޓަރުގައި ގްރީން ޓެކުހުން އާމްދަނީގެ ގޮތުގައި ލިބިފައިވަނީ 250 މިލިއަން ޑޮލަރެވެ. މި އަދަދަކީ މިދިޔަ އަހަރުގެ އެ މުއްދަތުގައި ލިބުނު 256 މިލިއަން ޑޮލަރުގެ އާމްދަނީއާ އަޅާބަލާނަމަ ހަ ޕަސެންޓުގެ ދަށްވުމެކެވެ.\nއަދި މިދިޔަ ކްއާޓަރުގައި ލިބުނު ޖުމުލަ އާމްދަނީގެ 52 ޕަސެންޓް ހިއްސާކުރި ޓީޖީއެސްޓީން މި އަހަރުގެ ފުރަތަމަ ކްއާޓަރުގައި ޓީޖީއެސްޓީން ލިބުނީ 102.2 މިލިއަން ޑޮލަރެވެ. މިއީ މިދިޔަ އަހަރު ލިބުނު 107.53 މިލިއަން ޑޮލަރުގެ އާމްދަނީއާ އަޅާބަލާއިރު 5.1 ޕަސެންޓުގެ ދަށްވުމެކެވެ.\nރާއްޖެ އައި ޓޫރިސްޓެއް، ޓޫރިސްޓު ފުލުހަކާއެކު ފޮޓޯ ނަގަނީ -- ފޮޓޯ އަވަސް\nބޭނުން ވަރަށްވުރެ އެނދު މާގިނަ ވެއްޖެ!\nތަޖުރިބާކާރުންގެ ނަޒަރުގައި ޖުމްލަ އާމްދަނީ އިތުރުވި ނަމަވެސް ވަކި ސެކްޓާއަކުން ލިބޭ އާމްދަނީއަށް އަަސަރު ކުރުމުގައި އެ ސެކްޓާއެއްގައި މައްސަލަ އުޅުން ހިމެނެ އެވެ. މި ނަޒަރުން ވިސްނައި ޓޫރިޒަމް ސިނާއަތަށް ދުރުމި އަޅައި ބަލާލުމުން ފެންނަ މަންޒަރު އެހާ ހިތްގައިމެކޭ ނުބުނެވޭނެ އެވެ.\nރާއްޖެ އާއި ބޭރުގައި ރިސޯޓު ތަކެއް ތަރައްގީކޮށް، އަދި މިހާރު ބައެއް ރިސޯޓުތައް ހިންގަވާ ވިޔަފާރިވެރިޔާ ހ. ސީސައިޑް މުހައްމަދު އަލީ ޖަނާހު (ޖަނާ) ވިދާޅުވި ގޮތުގައި ޓޫރިޒަމް އާމްދަނީ މަދުވުމުގައި ގިނަ ސަބަބުތަކެއް ވެއެވެ.\n"މީގެ އެއް ސަބަބަކީ ގިނަ އަދަދެއްގެ އެނދު ތަކެއް އެއް ފަހަރާ ނެރުން. މިހާރު ރާއްޖެ ކުރަންޖެހޭ ސުވާލަކީ ރާއްޖޭގެ ޓޫރިޒަމަށް ބޭނުން ވަނީ ހަމައެކަނި ނަމްބަރު ތޯ؟ ގިނަ މީހުން ތަކެއް ގެނައުން ތޯ؟ ނޫނީ ކޮލިޓީ ތޯ؟ ރާއްޖެ ބާއްވަން ބޭނުންވަނީ ރިޗް [މަތީ ފަންތީގެ ޓޫރިޒަމް މަންޒިލެއްގެ] ގޮތުގައި ތޯ؟،" ޖަނާ ވިދާޅުވި އެވެ.\nޔުނިވާސަލްއިން ހުޅުވި ރ. ފާރުފުށި ރިސޯޓް\nޓޫރިޒަމް މިނިސްޓްރީން ދައްކާ ހިސާބުތަކުން ފެންނަ ގޮތުގައި ރާއްޖޭގެ ޓޫރިސްޓު އެނދުގެ އަދަދު ވަނީ 48,539 އަށް އަރާފަ އެވެ. މިއީ މިދިޔަ އަހަރުގެ މި މުއްދަތުގައި ހުރި 42,736 އެނދާ އަޅާބަލާނަމަ 13 ޕަސެންޓުގެ އިތުރުވުމެކެވެ.\nރާއްޖޭގައި މިހާރު މެރީނާ އާއި ރިސޯޓުތައް ހިމެނޭ ގޮތަށް ޖުމްލަ 150 ތަނެއް އެބަހުއްޓެވެ. އަދި ގެސްޓްހައުސްތަކުގެ ގޮތުގައި 538 ތަނެއް އެބަހުއްޓެވެ. ގެސްޓްހައުސް އެނދުގެ އަދަދު 8,885 އަށް އަރައިފައި ވެއެވެ. މި އަހަރުގެ ވޭތުވެދިޔަ ހަތް މަސް ދުވަހު އެކަނި 12 ރިސޯޓެއް ހުޅުވައިފި އެވެ. މިއީ އެވްރެޖު ގޮތެއްގައި މަހަކު ދެ ރިސޯޓު ހުޅުވުމެވެ.\nކުރިއަށް އޮތް މަސްތަކުގައި ވެސް ރިސޯޓު ތަކެއް ހުޅުވާނެ އެވެ. ޓޫރިސްޓު އެރައިވަލްސްއަށް ބަލާއިރު ގެސްޓްހައުސްގައި ބަޖެޓް ޗުއްޓީ ހޭދަކުރާ މީހުންގެ އަދަދުވެސް އިތުރުވެއްޖެ އެވެ. އެކަމަކު ގެސްޓްހައުސްތައް އިތުރުވުން ޓޫރިޒަމް ސިނާއަތަށް ކުރަނީ ކޮން ހެޔޮ އަސަރެއް ހެއްޔެވެ؟\nރާއްޖޭގެ ގެސްޓްހައުސްތައް މާކެޓު ކުރުމުގައި ހަރަކާތްތެރިވާ އޯކާ ކުންފުނީގެ ސީއީއޯ ޑރ. ހުސެއިން ސަނީ ވިދާޅުވި ގޮތުގައި ޓޫރިޒަމް އާމްދަނީ ދަށްވުމުގައި އެނދު އިތުރުވުމާއެކު، ދާއިރާ އިން ނަގާ "ކޮމިޝަންތައް" ތަކުގެ ސަބަބުން އާމްދަނީ މަދުވުން ވެސް ހިމެނެ އެވެ.\n"ގެސްޓް ހައުސް އިތުރުވުން އެއީ މައްސަލައެއް ނޫން. މައްސަލައަކީ ބައެއް މީހުން އެބައުޅޭ ވާނުވާ ނުބަލާ ނޫނީ، ނޭނގި މީގެ [ގެސްޓްހައުސް ވިޔަފާރި] ގެ ތެރެއަށް ވަދެ. ބައެއް މީހުން ހަމައެކަނި ޑިޕެންޑު މިވަނީ ރޫމް ރޭޓަށް. އެކަމަކު ހަމައެކަނި ރޫމްއަށް ޑިޕެންޑުވުމަކީ ރަނގަޅު ގޮތެއް ނޫން. ބުކިން ޑޮޓްކޮމް ފަދަ ވެބްސައިޓް ތަކުން ކޮމިޝަންގެ ގޮތުގައި ބުކިން ތަކުން އެބަ ނަގާ 25-30 ޕަސެންޓް. މީގެ އިތުރުން ބޭންކުން ވެސް ޗާޖު ނަގާ. މި ހުރިހާ ކޮމިޝަން ތަކެއް ނަގާތީ އާމްދަނީ މަދުވޭ،" ސަނީ ވިދާޅުވި އެވެ.\nއޭނާ ވިދާޅުވި ގޮތުގައި ކުރިން ރާއްޖެ އިޝްތިހާރު ކުރަން އެކަށީގެންވާ މަސައްކަތް ނުކުރެވުމަކީ ވެސް އެނދު އިތުރު ވެގެން ދިޔައިރު، އާމްދަނީ އިތުރު ނުވި ސަބަބެކެވެ.\n"މިހާރު ރާއްޖެ މާކެޓު ކުރަން ބޭރުން ނޫސްވެރިން ގެނެސް ބަޖެޓުކޮށްގެން މަސައްކަތް ކުރިއަސް، ކުރިން އެފަދަ މަސައްކަތް ތަކެއް ނުކުރެވޭ. އެހެންވީމަ ރާއްޖެ އިޝްތިހާރު ކުރަންޖެހޭ ވަރާ ގާތަށް ވެސް ނުކުރެވޭ. އަޅުގަނޑު ގަބޫލު ކުރާ ގޮތުގައި ޓޫރިޒަމް އާމްދަނީ ދެން އިތުރުވާނީ އެއާޕޯޓު ވެސް ހުޅުވިގެން،" ސަނީ ވިދާޅުވި އެވެ.\nޓޫރިޒަމް އަގު ދަށް ކުރަން މަޖުބޫރު ވެއްޖެ!\nމި އަހަރު ކުރިއަށް އޮތްތަނުގައި ކޮންމެ ދެ މަހަކުން ގާތްގަނޑަކަށް ރިސޯޓެއް ހުޅުވާނެ އެވެ. މިއާއެކު ރާއްޖެ އަންނަ 1.4 މިލިއަން މީހުން 50،000 އެނދަށް ބެހިގެން ދާނެ އެވެ. މިހާރު ހުޅުވާ ރިސޯޓުތަކަށް ބަލާއިރު 40 ޕަސެންޓާއި 60 ޕަސެންޓުގެ ޑިސްކައުންޓެއްގައި ކޮޓަރި ވިއްކަމުންދެ އެވެ. ސަބަބަކީ ރިސޯޓު އެނދުތައް ފުރައިގެން ނޫނީ އިންވެސްޓް ކުރި ފައިސާ ހޯދަން ދަތިވުމެވެ.\nމީގެ 10 އަހަރު ކުރިން ރާއްޖޭގައި ރިސޯޓެއް ހަދައިގެން ލިބޭ އިންވެސްޓްމަންޓް ރިޓާން ހަތް އަހަރުން ކަވަރު ވެއެވެ. ނަމަވެސް މިހާރު އިންވެސްޓްމަންޓް ރިޓާން ލިބެން ނަގާ މުއްދަތު ވަނީ 10 އަހަރަށް އިތުރުވެފަ އެވެ.\nރިސޯޓަކަށް އައި ދެ ޓޫރިސްޓުން ބީޗްގައި -- ފޮޓޯ: އެމްއެމްޕީއާރުސީ\nއިނަ މޯލްޑިވްސް ކުންފުނީގެ ވެރިޔާ، މުހައްމަދު ފިރާގު ވިދާޅުވި ގޮތުގައި އާމްދަނީ ދަށްވުމުގައި ޕްރޮޕަޓީތައް ވިއްކާ އަގު ދަށް ކުރަން މަޖުބޫރު ވުން ވެސް ހިމެނެ އެވެ.\n"މީގެ އަށެއްކަ އަހަރު ކުރީގައި ރާއްޖޭގައި ގާތްގަނޑަކަށް 22،000 އެނދު ހުރީ. އެކަމަކު މިހާރު އެބަހުރި 45،000 އެނދު. އެކަމު ޓޫރިސްޓު އެރައިވަލް މަދު. އެހެންވުމުން ކުރިން 2،000 ޑޮލަރަށް ވިއްކާ އެނދުގެ އަދަދު ވަނީ 800 ޑޮލަރަށް ދަށްކޮށްގެން ވިއްކަން ފަށާފަ. ހީވަނީ މާކެޓަށް ބޭނުންވާ ވަރަށް ވުރެ އެނދު ވެސް ގިނަ ވެއްޖެހެން،" ފިރާގު ވިދާޅުވި އެވެ.\nޓޫރިޒަމް ސިނާއަތުގެ އެހެން ވިޔަފާރިވެރިއަކު ވިދާޅުވި ގޮތުގައި ޓޫރިޒަމުން ޓެކްސް ބޭސް، ނުވަތަ އާމްދަނީ އިތުރު ކުރެވޭނެ ގޮތްތައް ބަލަން ޖެހެ އެވެ.\n"ބަލަންވީ ހަމައެކަނި އެރައިވަލްސް އަކަށް ނޫން. ގެސްޓްހައުސްތަކާއި ރިސޯޓު ތަކަށް އަންނަ މީހުންގެ ސްޕެންޑިން ތަފާތު. އެކަން އެނގޭ އެންމެންނަށް ވެސް. މިހާރު ސްރީލަންކާ އަށް ދިމާވެގެން އެ އުޅެނީ އެ މައްސަލަ. އެ މީހުންގެ ރޭޓް 200 ޑޮލަރުން މައްޗަކަށް ނުޖެއްސިގެން އެ އުޅެނީ،" ނަން ނުޖަހަން ޝަތުރުކޮށް އެނާ ވިދާޅުވި އެވެ.\nރާއްޖޭގެ އާބާދީ ދަނީ އިތުރުވަމުންނެވެ. މިއާއެކު ރައްޔިތުންގެ ބޭނުންވާ ކަން ކަމާއި ބާވަތް ބަދަލުވެ ދިގު ލާފައި ވެއެވެ. މި ހުރިހާ ކަމަކަށް ފައިސާ ނަގަން ޖެހެނީ ޓޫރިޒަމް ސެކްޓާ "ފެލައި" ގެނެވެ. އެކަމަކު ޓޫރިޒަމް ސެކްޓާ އިން ލިބޭ އާމްދަނީ އިތުރުވާ ތަނެއް ނުފެނެ އެވެ. މި ގޮތުގައި ދެމި އޮންނަން ފަށައިފި ނަމަ، ދައުލަތާއި ސަރުކާރު އަދި ދާއިރާއިން ބޮޑު ބުރައެއް އުފުލަން ޖެހޭ ތަން އޮތީ ކައިރީގަ އެވެ.\nޓޫރިޒަމް މިނިސްޓްރީ އޮފް ޓޫރިޒަމް ޓޫރިސްޓް އެރައިވަލް + އަލީ ވަހީދު އިގްތިސޯދު ގެސްޓް ހައުސްތައް ރިސޯޓް


ދިވެހިރާއްޖެ އދ ގެ ހިއުމަން ރައިޓްސް ކައުންސިލްގެ އެޖެންޑާގައި ހިމެނޭ ޙާލަތަށް ވައްޓާލާފައިވާތީ ކަންބޮޑުވަން – Maldivian Democratic Party\nދިވެހިރާއްޖެ އދ ގެ ހިއުމަން ރައިޓްސް ކައުންސިލްގެ އެޖެންޑާގައި ހިމެނޭ ޙާލަތަށް ވައްޓާލާފައިވާތީ ކަންބޮޑުވަން\nދިވެހި ސަރުކާރުން ރައްޔިތުންނަށް ކަށަވަރުކޮށްދޭންޖެހޭ އިންސާނީ ޙައްޤުތައް ފޯރުކޮށްދިނުމުގައި އިހުމާލުވެ، އެ ޙައްޤުތަކުން ރައްޔިތުން މަހުރޫމުކުރަމުން ގެންދާތީވެ ސަރުކާރު ޖަވާބުދާރީކުރުވުމަށް ދުނިޔޭގެ އިންސާނީ ޙައްޤުތަކާ ބެހޭ އެންމެ މަތީ ޖަމްޢިއްޔާ، އދ ގެ ހިއުމަން ރައިޓްސް ކައުންސިލްގެ އެޖެންޑާގައި ދިވެހިރާއްޖެ ހިމެނޭ ޙާލަތަށް ދިވެހިރާއްޖެ ވައްޓާލާފައިވާކަމީ ދިވެހިރައްޔިތުންގެ ޑިމޮކްރަޓިކް ޕާޓީން ކަންބޮޑުވާކަމެކެވެ.\nއދ ގެ ހިއުމަން ރައިޓްސް ކައުންސިލްގެ 35 ވަނަ ބައްދަލުވުމުގައި 30 އަށްވުރެ ގިނަ ޤައުމުތަކުން ތަޢީދުކޮށް އެޖެންޑާ އައިޓަމް2ގެ ދަށުން ބުދަ ދުވަހު އިނގިރޭސިވިލާތުން އިއްވި ބަޔާނުގައި ޤާނޫނު އަސާސީންނާއި ބައިނަލްއަޤްވާމީ މުޢާހަދާތަކުން ރައްޔިތުންނަށް ކަށަވަރުކޮށްދޭ ޙައްޤުތައް ފޯރުކޮށްދިނުމުގައި ތަކުރާރުކޮށް ދިވެހި ސަރުކާރުން އިހުމާލުވުމާއި، ރައްޔިތުންނަށް ބިރުދެއްކުމާއި ހައްދުފަހަނަޅާފައިވާ ފިކުރަށް ދިވެހިރާއްޖޭގައި ޖާގަ ލިބިދިނުމާއި، މަދަނީ އެތައް ޙައްޤުތަށް ނިގުޅައިގެންފައިވާތީ ކަންބޮޑުވުން ފާޅުކޮށް އެ ކަންކަން އިސްލާޙްކުރުމަށް ވަނީ ގޮވާލާފައެވެ. އދ ގެ ހިއުމަން ރައިޓްސް ކައުންސިލްގެ އެޖެންޑާގައި ގައުމުތައް ހިމަނަނީ ޙައްްޤުތައް ނިގުޅައިގަތުން ބޮއްސުންލައި، އަނިޔާވެރިކަން އިންތިހާއަށް ދިއުމުންނެވެ. ކައުންސިލްގެ އެޖެންޑާގައި ހިމެނުމާއެކު ދިވެހިރާއްޖޭގެ ޙާލަތު ބެލުމަށާއި އެކަންކަން އިސްލާޙްކުރުމަށް ބާރު އަޅައި ސަރުކާރުގެ ޢަމަލުތައް އޮބްޒާވްކުރަން ފެށާނެއެވެ.\nލިޔުންތެރިޔާ ޔާމީން ރަޝީދު މަރާލުމާއި ނޫސްވެރިޔާ އަޙްމަދު ރިލްވާން ގެއްލުވާލުމާ ގުޅޭ ގޮތުން އާއިލާއިންނާއި ރައްޔިތުން ސުވާލުކުރުމުން އެއީ ‘ސިޔާސީ’ ކުރުން ކަމުގައި ބުނެ އެސުވާލުތަކަށް އެއްވެސް ޖަވާބެއް ނުދިނުމަކީ ދައުލަތުގެ މުވައްސަސާތަކުން މަސްއޫލިއްޔަތު އަދާކުރުމުން ރެކުމަށް މަސައްކަތްކުރުމެވެ. ރައްޔިތުން މެރުމާއި، ގެއްލުވާލުން ފަދަ އަނިޔާވެރިކަމެއް ރާއްޖޭގައި ބަޔަކު ރާވައިގެން މިއަދު ކުރާއިރު އެ ބަޔަކު ދިވެހި ފުލުހުންނަށާއި ސިފައިންނަށް ނުހޯދޭނެ ކަމަކަށް މި ޕާޓީން ނުދެކެމެވެ. އަދި އެކަން ކުރި، ރޭވި، އަދި ފައިސާ ޚަރަދުކުރި ބަޔަކު ހޯދައި އެކަމާ ގުޅޭ މައުލޫމާތު ރައްޔިތުންނާ ހިއްސާކުރަންޖެހޭނެއެވެ.\nހިއުމަން ރައިޓްސް ކައުންސިލަށް ހުށަހެޅުނު ބަޔާނުގައި ދިވެހިރާއްޖޭގައި މިނިވަންކަމާއެކު ސިޔާސީ ޙަރަކާތްތައް ހިންގުމަށް އޮތް ޖާގަ ހަނިވަމުން އަންނަކަންވަނީ ފާހަގަކޮށްފައެވެ. ފާއިތުވީ އަހަރުތަކުގެ ތެރޭ ސިޔާސީ ޕާޓީތަކުގެ ބާރު ކަނޑުވާލައި، މިނިވަންކަމާއެކު ޕާޓީ ހިންގުމުގެ ބާރުތައް ނެތިކޮށް، ސިޔާސީ ޕާޓީތަކުގެ ޤާނޫނަށް ޤާނޫނު އަސާސީގެ ރޫޚާ ޚިލާފް އެތައް ބަދަލުތަކެއް ގެނެސް މުޅި ޑިމޮކްރަޓިކް ނިޒާމް މިވަނީ ހައިޖެކްކޮށްފައެވެ. ވާދަވެރި ޕާޓީތަކުގެ ލީޑަރުންނަށް ސިޔާސީ ދައުވާތައްކޮށް ވަނީ ޖަލުގައި ބަންދުކޮށްފައެވެ. އަދި އެފަރާތްތަކުގެ މުދަލަށް ސަރުކާރުން އަރައިގަނެ އާއިލާއަށް ފުރައްސާރަކުރުން މިވަނީ އާންމުވެފައެވެ.\nދިވެހި ސަރުކާރުގެ ޢަމަލުތައް މިއަދު ބޮއްސުންލާފަައިވާއިރު، އެކަންކަން އިސްލާޙްކުރުމުގެ ޒިންމާ ޤާނޫނު އަސާސީން މަތިކޮށްފައިވަނީ ދައުލަތުގެ މުވައްސަސާތަކާއެވެ. އެހެންނަމަވެސް މުވައްސަސާތައް މިއަދު އިންތިހާއަށް ސިޔާސީވެ، ތިން ބާރު ވަކިވެފައިވާ ސިޔާސީ ނިޒާމު ވަނީ ގަޑުބަޑުކޮށްފައެވެ.\nހިއުމަން ރައިޓްސް ކައުންސިލްގެ އާންމު ބައްދަލުވުމުގެ އެޖެންޑާ އައިޓަމް2އިއްވި މި ބަޔާނުގައި ފާހަގަކޮށްފައިވާ ކަންކަމަށް ސަމާލުކަންދީ މިހާރުން މިހާރަށް އެކަންކަން އިސްލާޙް ކުރުމަށް ދިވެހި ސަރުކާރަށް ގޮވާލަމެވެ. ބިރު ދެއްކުމާއި ހަރުކަށި ފިކުރަކީ މިއަދު ދިވެހިންނަށް ކުރިމަތިވެފައިވާ ބޮޑު ބިރުވެރިކަމެއްކަމުގައިވާތީ އެކަން ހުއްޓުވުމަށް ފިޔަވަޅު އެޅުމަށް ގޮވާލަމެވެ. މިނިވަންކަމާއެކު ސިޔާސީ ޕާޓީތައް ހިންގުމުގެ ޖާގަދީ، ސިޔާސީ ލީޑަރުން މިނިވަންކޮށް މިނިވަން މުވައްސަސާތައް މުސްތަޤިއްލުކަމާއެކު ހިންގުމަށް ޖާގަދީ ފުރިހަމަ ޑިމޮކްރަޓިކް ނިޒާމެއް ބިނާކުރުމަށް ދައުލަތުގެ މުވައްސަސާތަކަށް ގޮވާލަމެވެ.\nތާރީޚް: 8 ޖޫން 2017


Kulhen fesheynee kulhibai athurai nimumunneve.\nކުޅެން ފެށޭނީ ކުޅިބައި އަތުރާ ނިމުމުންނެވެ.\nރާއްޖޭގައި ސިޔާސީޕާޓީތައް ހިންގާތާ 13 އަހަރުވެއްޖެ\nބަރުލަމާނީ ނިޒާމެއްގެ ވާހަކައިގެ އަޑު އަންނަނީ ގަދަވަމުން\nކ. މާލެ 11 ފެބުރުއަރީ 2019 | ހޯމަ 08:58 2,208\nރައީސް ނަޝީދު ބައްދަލުވުމެއްގައި - ރާއްޖެއެމްވީ\nރާއްޖޭގައި ސިޔާސީޕާޓީތައް އުފެދި ހިނގަމުން އަންނަތާ 13 އަހަރު ފުރި ދިޔައީއެވެ. ސިޔާސީ ހަރަކާތުގައި ފާޅުގައި ބައިވެރިވެއުޅުމާ، ސިޔާސީ ހަރަކާތް އިސްވެ ހިންގުމަށް ދިވެހިންގެ ހިތުގައި އޮތް ބިރު ފިލައިހިނގައްޖެއެވެ. އެކަމުގެ ހެއްކަކަށް އުފެދިފައިވާ އެތައް ސިޔާސީޕާޓީއަކާ، އުފެއްދުމުގެ މަރުހަލާގައި އޮތް ޕާޓީތަކުގެ އަދަދު ބަލާލުމުން ފުދެއެވެ.\nނަމަވެސް ވޭތުވެދިޔަ އަހަރުތަކަށް ބަލާއިރު ޕާޓީތައް ގިނަވެގެން އައި ނަމަވެސް ރާއްޖޭގައި ސިޔާސީ ކަންކަމަށް ގޮތް ނިންމާ ޕާޓީތަކުގެ ލިސްޓުން ފެންނަމުންދަނީ5ވަރަކަށް ސިޔާސީ ޕާޓީއެވެ. ރައްޔިތުންގެ ކުރިމަތީގައި ވަކި ފިކުރެއް ވިއްކުމަށް ނިކުމެ މަސައްކަތް ކުރައްވާ ލީޑަރުންގެ އަދަދުވެސް އޮތީ ހަމަ އެފަދަ ގޮތަކަށެވެ.\nމިއަދު ރާއްޖޭގައި ތައްޔާރުވަމުންދަނީ 19 ވަނަ ރައްޔިތުންގެ މަޖިލީހެއް އެކުލަވާލުމުގެ މަސައްކަތަށެވެ. އެއިންތިހާބަށެވެ. ރައްޔިތުންގެ މަޖިލީހުގައި ގިނަ ޕާޓީތަކުން ވާދަކުރާނެކަން އާންމުކޮށްފައިވާއިރު އަމިއްލަގޮތުން ވެސް ވާދަ ކުރާނެ ކެނޑިޑޭޓުން ތިބޭނެކަން ޔަގީނެވެ.\nރައްޔިތުންގެ މަޖިލީހުގެ އިންތިހާބު ބޯމަތިވެގެން އައިއިރު އެ އިންތިހާބަށްފަހު ރާއްޖޭގައި ބަރުލަމާނީ ނިޒާމް އުފެދިގެން އައިސްފާނެ ކަމަށް ވާހަކަ ދައްކާ ފަރާތްތަކެއް އެބަ ތިއްބެވެ. މިވާހަކަ ތިލަވެގެން އައުމުން ރާއްޖޭގައި އޮންނަންޖެހޭ ނިޒާމް ރަގަޅަށް ސާފުވާންޖެހޭ ކަމަށް ރައީސުލްޖުމްހޫރިއްޔާ ވެސް ވަނީ ވިދާޅުވެފައެވެ. އެއީ ގާނޫނު އަސާސީއާ ގާނޫނުތައް ހުރި ގޮތުން ވިދާޅުވި އެއްޗެއް ކަމަށްވުން އެކަށީގެންވެއެވެ.\nގާނޫނު އަސާސީ އެކުލަވައިލި އިރު ރާއްޖޭގައި އޮންނަން ފެންނަނީ ކޮން ނިޒާމެއްތޯ ބެލުމަށް ރައްޔިތުންގެ ހިޔާލު ހޯދުނު ދުވަހު އެމްޑީޕީއިން ތާއީދު ކޮށްފައިވަނީ ބަރުލަމާނީ ނިޒާމަކަށެވެ. ނަމަވެސް ރާއްޖޭގައި އޮންނަން ފެންނަ ކަމަށް ރައްޔިތުން ނިންމީ ފުރިހަމަ ރިޔާސީ ނިޒާމެކެވެ.\nމިއަދާ ހަމައަށް ރާއްޖެ ތަޖުރިބާކުރެވުނު ކަންކަމަށް ބަލާއިރު، މި އުޅެނީ ނިޒާމުގެ މައްސަލައެއްތޯ ނުވަތަ ނިޒާމު ހިންގަން ތިބި ބަައެއްގެ މައްސަލަތޯ، އެ މީހުން އަމަލުކުރާ ގޮތްތޯ ރަނގަޅަށް ބަލަންޖެހެ އެވެ. އަދި ދައުލަތް ރަނގަޅަށް ގެންދެވޭނެ ގޮތްތަކެއް ދެނެ ގަނެ، އިސްލާހުކުރަންޖެހެ އެވެ.\nއެކަމަށްޓަކައި 19 ވަނަ ރައްޔިތުންގެ މަޖިލީހަށް " އެޖެންޑާ 19" ގެ ނަމުގައި ހުށަހަޅާނެ ބިލްތަކެއް އެމްޑީޕީ އިން ވަނީ އާންމު ކޮށްފައެވެ. ރައްޔިތުންގެ މަޖިލީހުގައި އެ ގެންނަން ބޭނުންވާ އިސްލާހުގެ ވާހަކައިގެ އަޑު ހައްތަހާ ދަނީ ގަދަވަމުންނެވެ. އަޅުގަނޑުމެންނަށް އޮތީ ހުރިހާ އަޑުތަކެއް އަހައިގެން ކުޅިބައި ކުޅިބައި އެތުރެންދެން ތިބުމެވެ. ކުޅެން ފެށޭނީ ކުޅިބައި އަތުރާ ނިމުމުންނެވެ. ނަމަވެސް ކުޅި ބައި އެތުރުމުގައި ރައްޔިތުންގެ ވޯޓަކީ ވެސް މުހިންމު ނިންމުމެވެ. އެ ނިންމުން ނިންމުމުގައި، މިވީހާތަކަށް ފެނުނު މަންޒަރާއި ކުރެވުނު ތަޖުރިބާ އާއި ކެންޑިޑޭޓްގެ ފަތިފުށް ވަޒަންކުރަންޖެހެެވެ.


January 24, 2020 14:05:58\nރާޖަނީ ޝްރެސްތާ- ފޮޓޯ ފޭސްބުކް\nއެކިއެކި ބޭނުންތަކުގައި ރާއްޖެ އަންނަ ބިދޭސީންގެ އަދަދު ދަނީ ދުވަކަށްވުރެ ދުވަހެއް އިތުރުވަމުންނެވެ. ރާއްޖެއަށް އެންމެ ގިނައިން ބިދޭސީން އެތެރެވާ އެއް ޤައުމަކީ ބަންގްލަދޭޝްއެވެ. ބަންގްލަދޭޝް ނެގުމަށް ފަހު އިންޑިއާ އާއި، ނޭޕާލުން ރާއްޖެއަށް މަސައްކަތު އަންނަ މީހުންގެ އަދަދުވެސް ވަކި މަދެއް ނޫނެވެ. ބޭރުގެ ޤައުމުތަކުން ރާއްޖެއަށް މަސައްކަތު އަންނަ ކޮންމެ މީހަކީވެސް ވަކި މަޤުސަދެއްގައި، އެތަކެއް ހުވަފެންތަކަކާއި އެކު ރާއްޖެއަށް އަންނާނެ މީހެކެވެ.\nއެގޮތުން ނޭޕާލެ ވެރިރަށް ކަތަމަންދޫއަށް އުފަން އުމުރުން 26 އަހަރުގެ ރަޖާނީ ސްރެޝްތާ 2016 ވަނަ އަހަރު ރާއްޖެ އަކީ ވަރަށް ތަފާތު މަޤުސަދެއްގައެވެ. ލައިފް ސަޕޯޓު ކުންފުނީގެ ސުޕަވައިޒަރެއްގެ ގޮތުގައި މަސައްކަތް ކުރަމުން އަންނަ ރާޖަނީ އަކީ އޭނާއަށް ލިބޭ މުސާރައިން ބޮޑު ބައެއް އަމިއްލަ ޤައުމުކަމަށްވާ ނޭޕާލްގެ ފަޤީރުންނާއި ނިކަމެތި ކުދީންނަށް އެހީތެރިކަން ފޯރުކޮށްދިނުމަށް ހޭދަކުރާ ފަރާތެކެވެ. ރާއްޖޭގައި މަސައްކަތްކުރާތާ ތިން އަހަރަށް ވުރެ ގިނަ ދުވަސްވެފައިވާ ރާޖަނީ އަކީ ލެބޯޓްރީ ޓެކްނީޝަނެއްގެ ގޮތުގައި ތަމްރީމްވެފައިވާ ފަރާތެކެވެ.\n"ޖަޒީރާ ނިއުސް" އަށް މައުލޫމާތު ދެމުން ރާޖަނީ ބުނީ ނޭޕާލުގައި ތިބޭ ނިކަމެތި ކުދިންނަށް އޭނާ އެހީތެރިކަން ފޯރުކޮށްދެނީ އަމިއްލަ ޖަމިއްޔާއެއް އުފައްދައިގެން ކަމަށެވެ.\nކުދިންނަށް އެހީވާން ނޭޕާލުގައި އަމިއްލަ ޖަމިއްޔާއެއް އުފައްދައިގެން މި މަސައްކަތް ކުރަނީ. ރާއްޖޭގެ ރައްޔިތުންނަށްވެސް ޖަމްއިއްޔާ އަށް އެހީތެރިކަން ފޯރުކޮށްދެވޭނެ، އަަހަރެންގެ ވަރަށް ބޮޑު އެދުމެއް އެއީ ކުޑަ ނަމަވެސް އެހީއެއް ފޯރުކޮށްދިނުމަކީ. މިއީ އިންސާނިއްޔަތުކަމަށްޓަކައި ކުރާ މަސައްކަތެއް\nނޭޕާލުގައި ތިބޭ ރާޖަނީގެ އެކުވެރިންގެ އެހީއާއި އެކު އޭނާ އިސްވެހުރެ ހިންގަމުން އަންނަ "ހޭންޑް އިން ހޭންޑް" ޖަމިއްޔާ މެދުވެރިކޮށް ރާޖަނީ ދަނީ ނޭޕާލުގެ ފަޤީރު 15 ކުއްޖެއްގެ ސްކޫލު ފީ ދައްކައިދެމުންނެވެ. އަދި ކޮންމެ އަހަރެއްގައި ލިބޭ ޗުއްޓީގައި އެނބުރި ޤައުމަށް ގޮސް އެފަދަ ނިކަމެތި ކުދިންނަށް އަމާޒުކޮށްގެން އެ ޖަމިއްޔާއިން މެޑިކަލް ކޭމްޕްތައް ހިންގައެވެ. މީގެ އިތުރުންވެސް އެ ޖަމިއްޔާއިން އެފަދަ ނިކަމެތި ކުދިންނަށް އެތަކެއް އެހީއެއް ފޯރުކޮށްދެއެވެ. އެގޮތުން ލާނެ އަންނައުނު ފަދަ ތަކެތި ހިމެނެއެވެ. ރާޖަނީ ބުނީ އެ ޖަމިއްޔާއަށް މިހާރުވެސް ބައެއް ފަރާތްތަކުން އެހީތެރިކަން ފޯރުކޮށްދެމުން އަންނަ ކަމަށެވެ.\nބައެއް ފަރާތްތަކުން މިހާރުވެސް އަހަރެމެންގެ ޖަމިއްޔާއަށް އެހީތެރިކަން ފޯރުކޮށްދޭ. އެގޮތުން ބޭނުންކޮށްފައި ހުންނަ އަންނައުނު ފަދަ ތަކެތި މިހާރުވެސް ކޮންމެވެސް ވަރަކަށް ލިބޭ. އަަހަރެމެން ބޭނުނުން އެކުދިންނަކީ އެހެން ކުދިންނާއި އެއްވެސް ތަފާތެއް ނެތް ކުދިންނަށް ހަދަން. އައު އަންނައުނު އެކުދިން ލައްވަން. އެކުދިން އުފަލުގައި އުޅެން. އަހަރެމެން ގަބޫލުކުރާ ގޮތުގައި އެ ހައްޤު އެކުދިންނަށްވެސް ލިބެންވާނެ\nރާޖަނީ އިސްވެހުރެ ހިންގާ "ހޭންޑް އިން ހޭންޑް" ޖަމިއްޔާއަށް ކޮންމެ މީހަކަށްވެސް އެހީތެރިކަން ފޯރުކޮށްދެވޭ އިރު، ލިބޭ ކޮންމެ އެހީއެއް އުފަލާއި އެކު ބަލައިގަންނާނެ ކަމަށް ރާޖަނީ ބުނެއެވެ.\nކުޑައިރު މައިންބަފައިން މަރުވެފައިވާ ރާޖަނީ ބުނީ އޭނާއަށް ނިކަމެތި ކުދިންގެ އިހްސާސްތައް ވަރަށް ރަނގަޅަށް އެނގޭ ކަމަށެވެ.\nއަހަރެންގެ އުމުރުން އެންމެ ފަސް އަހަރުގައި އަހަރެންގެ މަންމަ ވަނީ މަރުވެފައި. އަދި އުމުރުން 11 އަަހަރުގައި ބައްޕަ ވަނީ މަރުވެފައި އަހަރެން އުޅެ ބޮޑުވީ ޔަތީމު ހާލުގައި. އެހެންކަމުން އެފަދަ ކުދިންގެ އިހްސާސްތައް ވަރަށް ރަނގަޅަށް އަހަންނަށް އެނގޭ. އަހަންނަށް އެނގޭ އަހަރެން ވާން ޖެހުނު ޤުރުބާނީ. އަހަރެން ތަހައްމަލު ކުރި ކަންކަން. އަހަރެން ބޭނުމެއް ނޫން ނިކަމެތި ކުދިންނަކީ އެއްވެސް މުސްތަޤުބަލެއް ނެތް އަޅާނުލެވި، ދޫކޮށްލެވިފައިވާ ބަޔަކަށް ހަދާކަށް. އަހަރެންގެ ބޭނުމަކީ އެކުދިންނަށް އަޅާލާ، އުޖާލާ މުސްތަޤުބަލެއް އެކުދިންނަށް ހޯދައިދީ، މާޔޫސްކަން އުފާވެރިކަމަށް ބަދަލުކޮށްދިނުން\nރާޖަނީގެ އަމާޒަކީ މުސްތަޤުބަލުގައި ނިކަމެތި ކުދިން ބަލަހައްޓާނެ ސެންޓަރެއް ނޭޕާލުގައި ޤާއިމްކޮށް ނިކަމެތި ކުދިންނަށް އެހީތެެރިކަން ފޯރުކޮށްދީ، އެކުދިންނަށް އުޖާލާ މުސްތަޤުބަލެއް ހޯދައިދިނުމެވެ.\n91.7 % އުފާވި\n1.2 % ދެރަވި\nނޭޕާލް ރާޖަނީ ޝްރެސްތާ ހޭންޑް އިން ހޭންޑް


Flat libifaivaa kamah bune HDC ge namugai bodethi adhadhu thakun faisaa hoadhanee, samaaluvey! - One Online\nފްލެޓު ލިބިފައިވާ ކަމަށް ބުނެ އެޗްޑީސީގެ ނަމުގައި ބޮޑެތި އަދަދުތަކުން ފައިސާ ހޯދަނީ، ސަމާލުވޭ!\nހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ)ގެ ނަމުގައި ގުޅައި މަކަރާއި ހީލަތުން މީހުންގެ އަތުން ބޮޑެތި އަދަތުތަކުން ފައިސާ ހޯދާ މައްސަލަތައް ފުލުހުންނަށް ހުށަހަޅަމުންދާތީ ސަމާލުވުމަށް އިލްތިމާސްކޮށްފިއެވެ.\nފުލުހުން ބުނީ، އެގޮތަށް ގުޅައި، އެ މީހަކަށް މިހާރު ލިބިފައިވާ ޕޮއިންޓުގެ އަދަދު ބުނަމުންދާ ކަމަށާއި އަދި ފްލެޓު ޔަގީންކުރުމަށް ޕޮއިންޓު މަދުވާކަމާއި، އެހެންކަމުން އަލުން ރިވިއުކުރުމަށް ލިޔެކިއުންތައް ފޮނުވުމަށް ކަމަށްބުނެ އީ-މެއިލް އެޑްރެސް ހޯދާ ކަމަށެވެ.\nއީ-މެއިލް އެޑްރެސް ދިނުމުން އެ އީ-މެއިލަށް އެޗްޑީސީގެ ނަމުގައި ލިސްޓު ފޮނުވާކަމަށް ފުލުހުން ބުންޏެވެ. އެ ލިސްޓުގައި ޕޮއިންޓު ހިމެނުމަށް އީ-މެއިލައަށް ވަނުމަށް ބޭނުންވާކަމަށް ބުނެ އެކްސެސް ދިނުމަށް، ފޯނަށް ނުވަތަ އެހެން ޑިވައިސްއަކަށް ނަމަވެސް ދާ ނޮޓިފިކޭޝަން އެޕްރޫވް ކުރުމަށްކަމަށް ބުނެ އީ-މެއިލަށް އެކްސެސް ހޯދާކަމަށް ވެސް ފުލުހުން ބުންޏެވެ.\n"އެއަށްފަހު އެ އީ-މެއިލް މެދުވެރިކޮށް، އިންޓަނެޓު ބެންކިންއަށް ވަދެ އެކައުންޓުގައި ހުންނަ ފައިސާ އެ މީހުންގެ އެކައުންޓަށް ފޮނުވަމުންދާކަން ވަނީ ފާހަގަކުރެވިއެވެ..،" ފުލުހުން ބުންޏެވެ.\nއެހެންކަމުން މަކަރާއި ހީލަތުން ފައިސާ ހޯދުމަށް ކުރަމުންދާ އެފަދަ ކަންކަމުން ސަލާމަތްވެ ރައްކާތެރިވެ ތިބުމަށް، ޒާތީ މައުލޫމާތާއި އޯޓީޕީ (ވަން ޓައިމް ޕާސްވޯޑް) ފަދަ މުހިންމު މައުލޫމާތު އެއްވެސް މީހަކާ ހިއްސާނުކުރުމަށް ފުލުހުން ވަނީ އިލްތިމާސްކޮށްފައެވެ.\nއެޗްޑީސީގެ ނަމުގައި އޮޅުވާލައިގެން ފައިސާ ހޯދަމުންދާ މައްސަލައިގައި ތުހުމަތަށް މީހަކު ހައްޔަރުކޮށްފައިިވާކަން ފުލުހުން ހާމަކޮށްފައެއް ނުވެއެވެ. އަދި އޮޅުވާލައިގެން ހޯދާފައިވާ ފައިސާގެ ތަފްސީލު ވެސް ފުލުހުން ހާމަނުކުރެއެވެ.\nއެޗްޑީސީން ވެސް ބުނެފައިވަނީ، އެ ކުންފުނިން ކަމަށް ބުނެ، އޮޅުވާލައިގެން ފައިސާގެ މުއާމަލާތް ހިންގަން އުޅޭ ކަމުގެ ޝަކުވާތައް ކަސްޓަމަރުންގެ ފަރާތުން ލިބެމުންދާ ކަމަށެވެ. އަދި، އެފަދަ ކޯލެއް ލިބިއްޖެ ނަމަ، އެޗްޑީސީގެ ކޯލް ސެންޓަރު، 1516 އަށް ގުޅައކ އެކަމެއް ސާފުކުރުމަށް އެދޭކަމަށް އެޗްޑީސީން ވަނީ ބުނެފައެވެ.\nގުޅޭ ޓެގު ޕޮލިސް އެޗްޑީސީ ކުށް މަކަރާއި ހީލަތް